子犹曰：史传所载，采之不尽；稗官所述，阅之不尽；客座所闻，录之不尽。中流失船，一壶千金。谈谐方畅，谑笑纷沓，忽焉喙短词穷，意败矣；尔时得一奇事，如获珍珠船。因不忍遗，置为《杂志》第三十六。
勇可习
魏杜袭为西鄂长。刘表攻西鄂时，柏孝长在城中，入室闭户，牵被覆头，相攻半日，出户问消息。四五日后，稍敢出面。其明，侧立而听。二日，乃负楯亲斗，语袭曰： 勇可习也！
真主奇征
我太祖幼时，尝见群鹅游于庭。戏以青白二纸旗左右竖立，命之曰： 青者立青旗下，白者立白旗下。 群鹅应声如命而往。一花鹅不知所适，往来于青白之间。
周尹氏
周尹氏贵盛，五叶不别。天饥，作粥会食，声闻数里外。
八字无凭
普赵韩王时，有军校与同年月日时。若赵有一大迁除，军校则一大责罚；小迁转，则军校微有谴叱。
帝王言命
太祖尝至国子监，有厨人进茶，偶称旨，诏赐冠带。有老生员夜独吟云； 十载寒窗下，何如一盏茶。 帝微行，适闻之，应声云： 他才不如你，你命不如他。
岳神戏梦
浮碧山之神，唯东岳最灵，凡以梦祈者应如响。邑中有父子同应乡试者，祷于岳。以梦示曰： 汝往问秦枣三孺人可矣。 二人未解所谓。偶下山，见一丐妇浣于河，问之曰： 秦枣三孺人者为谁？ 其妇张目咤曰： 汝奚问为？ 盖此妇与邑少年秦枣三狎，故有是号，忽闻其语而心怪之也。二人犹未悟，对曰： 吾欲问我父子谁中？ 其妇骂曰： 入你娘的到会中！ 其年，父果中。
造化弄人
万历癸未，管明府九皋，始与同侪赴公车选，梦神人属以七题。次早，购坊间文佳者熟读之。及入试，七题果符所梦。因信笔以所熟文写就，不暇构思，自喜得神助，必中矣。乃是年主考厌薄旧文，尽括坊间文入内磨对，凡同者掷之。管以是下第，选授富顺令。
莆田一秀才往九鲤湖求梦。梦曰： 明日所遇官，即尔功名。 次日遇钟御史、李大参，皆其里人。生大喜，告以故。李曰： 学钟先生。 钟曰： 学李先生。 皆言当如其官也。后仅以岁荐任教职卒。人始悟为 学中先生、学里先生 云。
恶虫啮顶
天顺间，征士吴与弼到京。英宗御文华殿召对，吴默然无应，唯曰： 容臣上疏。 众方骇异，上不悦，驾起。吴出至左顺门，除帽视之，有蝎在顶，螫皮肉红肿。方知其适不能答者，以螫故也。宋淳熙间，史寺丞轮对。适言高宗某事，史忽泪下。上问故，对曰： 因念先帝旧恩耳！ 孝宗亦下泪。明日御批史为侍郎。不知当时乃为蜈蚣所啮，故下泪也。呜呼，均为恶虫啮顶，敬君者不遇，欺君者蒙恩，岂非数哉！
张生失金
嘉靖时，杭人张姓者，自幼为小商，老而积金四锭，各束以红线，藏于枕。忽夜梦四人白衣红束，前致辞曰： 吾等随子久，今别子去江头韩饼家。 觉而疑之，索于枕，金亡矣。踌躇叹息，之江头询韩，果得之。张告韩曰： 君曾获金四锭乎？ 韩惊曰： 君何以知？ 张具道故。韩欣然出金示张，命分其半。张固辞谢，遂出门。韩留觞之，举一锭分为四，各裹饼中，临行赆之。张受而行，中途值乞者四，求之哀，各济以饼一。四乞者计曰： 此饼巨而冷，不可食，何不至韩易小而热者乎？ 遂之韩，韩笑而易之。
奇蹇
昔淮南卢婴平生奇蹇，谓至人家，其家必遭横祸，或小儿堕井，幼女失火。山阳王休佑所执木手板，得者必不祥。近雍瞻若野王，多能而贫甚。始客鲁，鲁人皆避畏之，呼为 耗神 。已造一讼者及病者家，二家俱败死。比至京，京中复闻斯语。会二人博，而雍坐负者旁。或语负者，谓胜者教之。负者怒，殴之几死。
嫁娶奇合
嘉靖问，昆山民为男聘妇，而男得痼疾。民信俗有 冲喜 之说，遣媒议娶。女家度婿且死，不从。强之，乃饰其少子为女归焉，将以为旬日计。既草率成礼，男父母谓男病，不当近色，命其幼女伴嫂寝，而二人竟私为夫妇矣。逾月，男疾渐瘳。女家恐事败，绐以他故邀假女去，事寂无知者。因女有娠，父母穷问得之。讼之官狱，连年不解。有叶御史者，判牒云： 嫁女得媳，娶妇得婿。颠之倒之，左右一义。 遂听为夫妇焉。吴江沈宁庵吏部作《四异记》传奇。
赵母奇语
赵母桐乡令东郡成韪妻，顺川赵氏女。嫁女，女临去，敕之曰： 慎勿为好！ 女曰： 不为好，当为恶耶？ 母曰： 好尚不可为，况恶乎！
一日得二贵子
杨公某，关中盩厔人。妇李氏生一子，才七岁，公复贾于闽漳浦，主蘖氏家。蘖新寡，复为其家赘婿，生一子，冒姓蘖氏，亦已三岁。倭夷突犯海上诸郡，略公以去。居十九年，髡跣跳战，皆倭习矣。后又随众犯闽。会闽帅败之去，而公得遁归，为累囚，属绍兴郡丞杨公世道者厘辨之： 夷耶、民耶？ 公曰： 我闽中民也！ 因道其里族妻子名姓，多与己合，异之，归以问母。母令再谳，而听于屏后。不数语，大呼曰： 而翁也！ 起之囚中，拜哭皆恸，洗浴更衣，庆忭无极。次朝蘖公知公得翁，举羔雁为贺。公觞之，翁出行酒，蘖公问翁，何由入闽，翁言其始末，又与蘖公家里族妻子名姓合。异之，亦归以问母。其日翁来报谒，蘖公觞之。而母窃听其语，又大呼曰： 而翁也！ 其为悲喜犹杨丞家。于是闽郡黎老欢忭，呼为循吏之报。士大夫羔雁成群。盖守丞即异地各姓，实同体兄弟。而翁以髡跣跳战之卒，且为累囚，一日而得二贵子、两夫人，以朱轓千钟养焉。其离而合，疏而亲，贱而荣，岂非天故为之哉！
醉殴奇祸
甲乙二人俱醉，遇于途。甲殴乙仆，视之，死矣，径去。总甲见之，亟白于官。时已暮，姑以苇席四悬障尸，众寝卫于外。夜半，乙稍寤，已迷前事，思： 安得处此？必犯夜禁。 潜起逸归。及明，守者失尸，惊惧。须臾官来，谓受贿弃尸，痛加箠楚。守者诬服。请取尸来，乃共往伺于郊。一人醉而来，众前扑杀之，舁之苇室。而乙方大醒，记得曾被甲殴，诣甲喧。甲以贿求解。比官以杀人捕甲，甲邀乙往白。官讯守者尸所来，不能讳，坐死。
世事翻覆
曹咏侍郎夫人厉氏，余姚大族女。始嫁四明曹秀才，与夫不相得，仳【亻离】而归，乃适咏。时咏尚为武弁。不数年，以秦桧之姻党，易文阶，骤擢至直徽猷阁，守鄞。元夕张灯州治，大合乐宴饮。曹秀才携家来观，见厉服用精丽，左右供侍，备极尊严，语其母曰： 渠乃合在此中居厚享。如此富贵，吾家岂能留？ 叹息久之。咏日益显，为户部侍郎。桧殂，咏贬新州而亡。厉领二子扶丧归葬。二子复不肖，家资荡析，至不能给朝晡。赵德光之妻，厉之从父妹也，怜其老且无聊，招置四明里第，养之终身。厉间出访亲旧，见故夫婿曹秀才家门庭整洁，花木蓊茂，谓侍婢曰： 我当时能自安于此，岂有今日！ 因泣下数行。二十年间，夫妻更相悔羡。
卫青服役平阳公主家，后为大将军。公主仳离择配，贵显无逾大将军者，迄归之。丁晋公治甲第，巨丽无比。杨景宗躬负土之役。后景宗以外戚起家，丁第竟为杨有。钱思公治装，银工龚美一作刘美。实为之。后龚美贵，而美所手制皆归之。王诜为侍禁三班，院差监修主第。语同事曰： 吾辈辛苦造成，不知谁居此？ 不逾时，诜尚主，竟居焉。陆都督炳，治第京师，督工甚严苦。未几，陆败。工某由外戚贵，即以陆第赐之。 河阳花，今朝如土昔如霞，武昌柳，春作青丝今作帚。 世事翻腾，大都如此。
东坡奇梦
《东坡志林》云：予在黄州，梦至西湖上，梦中亦知为梦也，湖上有大殿三重，其东一殿，额云 弥勒下生 。梦中云： 是仆昔年所书。 众僧往来行道，大半相识。辨才、海月皆在，相见惊异。仆散衫策杖，谢诸人曰： 梦中来游，不及冠带。
投牒自祸
三山苏大璋，治《易》有声。戊午乡试，梦为第十一，向人道之。有同经人诉于郡，谓其自许之确如此，必与试官有成约。及将揭榜，第十一名卷，果《易》也。主司既闻外议，乃谋于众。命以陪卷之首更换。所换者，乃大璋卷，而换去者，正投牒之人也。众咸谓天道之公，榜遂定。明年，苏冠南宫。
戴探花
莆田戴大宾字寅仲。八岁游伴，十三中乡试，十四以探花登第。亡何，卒，其家以丧归。父母悲甚，必欲发柩省视。及发，乃一白须叟。大骇异之，弃尸于地。诘责其奴，奴无以自明。其夜大宾曰： 叟，吾前身也。上帝悯其苦学，白首不第，托生汝家，暂享荣名，以酬昔志。变形者，不忘其初也！ 父母由是止哀。
晚达
绍兴中，黄公度榜，第三名陈修。唱名时，高宗问： 年几何？ 对曰： 七十三矣。 问： 有几子？ 对曰： 未娶。 遂召宫人施氏嫁之。时人戏曰： 新人若问郎年几，五十年前二十三。 《鹤林玉露》
《清暇录》又谓：詹义登科后，解嘲曰； 读尽诗书五六担，老来方得一青衫。逢人问我年多少，五十年前二十三。 《清波杂志》又谓闽人韩楠。未知孰是。
晚娶
闽人陈峤，六旬余始获一名。还乡娶儒家女，至新婚，近八十矣。合卺之夕，文士咸集，悉赋催妆诗，咸有 生荑 之讽。峤亦自成一章，其末曰： 彭祖尚闻年八百，陈峤犹是小孩儿。 座客皆绝倒。
幽州有坛长近八十岁，即都校之元昆也。每归俗家，以其衰老，令小青扶持，因而及乱。遂要反初，以青为偶。乃谓偶曰： 平生不谓有此欢畅，悔知之晚！
陈贶五十方娶。有庆之者曰： 处士新婚燕尔。 答曰： 仆久处山谷，莫预出仕，不知衣裙之下，有此珍美！
曾偶然
泰和曾状元鹤龄，永乐辛丑会试，与浙江数举子同舟。率年少狂生，议论蜂出。见曾缄默，因是共举书中疑义问之。逊谢不知。窃笑曰： 夫夫也，偶然预荐耳。 遂以 曾偶然 呼之。既而众皆下第，曾独首榜。乃寄以诗曰： 捧领乡书谒九天，偶然趁得浙江船。世间因有偶然事，岂意偶然又偶然。
陆孝廉
长洲陆孝廉世明，省试不第，归过临清钞关。错以为商，令纳税。陆呈一绝云： 献策金门苦未收，归心日夜水东流。扁舟载得愁千斛，闻说君王不税愁。 主事见诗惊愧，亟迎入，款赠甚厚。
白公裂诗
裴令公居守东洛。夜宴半酣，公索句。时元、白首唱，次至杨汝士。杨援笔书曰： 昔日兰亭无艳质，此诗金谷有高人。 白知不能加，遽裂之曰： 笙歌鼎沸，勿作冷淡生活。
文士相妒，自古而然。护前者宁独吴老公！
筼筜谷笋诗
筼筜谷，在洋州。文与可尝令苏子瞻作《洋州园池三十咏》，筼筜谷其一也。子瞻诗曰： 汉川修竹贱如蓬，斤斧何曾赦箨龙。料得清贫馋太守，渭滨千亩在胸中。 是日与可与妻游谷中，正烧笋晚食，发函得诗，大笑。
一句诗
谢无逸尝以书问潘邠老大临： 近作新诗否？ 答曰： 秋来景物，件件是佳致。昨日清卧，闻搅林风雨声，遂起题壁曰 满城风雨近重阳 ，忽催税人至，败意。止此一句奉寄。
吕常题画
中山武宁王玄孙徐某，一日与吴小仙、孙院使宴饮。命吴画女乐诸子及孙、吴陪饮之图。画毕，徐喜曰： 惜欠风流题客。 后以属太常卿吕常，曰： 不必我谀，但须写当日实事耳。 吕为制长歌，铺叙家乐。援引故典，末云： 吴生吴生欲阐扬，自画白皙居侯旁。如何更著孙思邈，中酒却要千金方。 徐大笑曰： 是日果中酒也！ 闻者绝倒。
李龙眠画
元祐间，黄、秦诸君子在馆。暇日观画，山谷出李龙眠所作《贤己图》，博奕樗蒲之俦咸列焉。博者六、七人，方踞一局。骰迸盆中，五皆枭而一犹旋转不己。一人俯盆疾呼，旁观者皆变色起立。纤秾态度，曲尽其妙。相与叹尝，以为卓绝。适东坡从外来，睨之曰： 李龙眠天下士，顾乃效闽人语耶？ 众咸怪，请其故。东坡曰： 四海语音，言六皆合口，唯闽音则张口。今盆中皆六，一犹未定，法当呼六。而疾呼者乃张口，何也？ 龙眠闻之，亦笑而服。
吴文定书扇
吴文定公居忧时，尝送客至门外，见卖扇儿号泣于途。问之，乃缘持扇假寐，为人盗去数事，恐家人笞骂耳。公命取所遗扇来，尽书与之。儿不知，反以为污其扇，复大哭不已。旁人谕令必得重价。然后卖儿持扇甫出门，竞致去，所得数十倍。儿归，具道其事。再持扇来乞书，公但笑而遣之。
李十八草书
宋时，有刘十五论李十八草书，谓之 鹦哥娇 ，盖谓鹦鹉能言，不过数句，大率杂以鸟语。十八后稍进，以书问十五： 近日比旧如何？ 十五曰： 可称秦吉了矣！
登床夺字
唐太宗赐宴玄武门，援笔作飞白。众乘酒，就帝手中相竞。常侍刘顺登御床引手得之。有不得者言顺不敬，宜付法。帝笑曰： 昔闻婕妤辞辇，今见常侍登床。
箝诏请署
安乐公主，中宗最幼女也，嫁武三思子崇训，光艳动天下。尝自作诏，箝其前，请帝署日。帝笑而从之。
王准恃宠
王拱之子准，为卫尉少卿，出入宫闱，以斗鸡侍左右，恃宠骄恣。尝率其徒过驸马王繇私第。繇望尘趋拜。准挟弹中繇冠上，折其玉簪，以为笑乐。
都都知
咸通中，俳优恃恩，咸为都知。一日奏乐喧哗，上召都知止之，三十人并进。上曰： 止召都知，何为毕至？ 梨园使奏曰： 三十人皆都知也。 乃命李可及为 都都知 。
后王铎为都都统，袭此。○我苏新入泮者，广文先生督其贽仪，必分上中下户，以为隆杀。近谓上户未厌，更立 超超户 名色，取贽倍常。 超超户 可对 都都知 。
垂柳赐姓
炀帝开河成，取吴越民间女年十五六者五百人，谓之 殿脚女 。至于龙舟，每采缆一条，女十人牵之，间以羊十口。时盛署，虞世基献计，请用垂柳栽于汴梁两堤上，一则树根四出，鞠护河堤，二则牵舟之女获其荫，三则牵舟之羊食其叶。上大喜，诏民间有柳一株，卖一缣。百姓竞献之。帝自种一株。群臣次第种，方及百姓栽。栽毕，帝御笔赐垂柳姓杨，曰 杨柳 。
拔河戏
唐时，清明有拔河之戏。其法以大麻絙两头各系十余小索，数人执之对挽，以强弱为胜负。时中宗幸梨园，命侍臣为之。七宰相、二驸马为东朋，三相五将为西朋。仆射韦巨源、少师唐休璟年老无力，随絙踣地，久不能起。上以为笑。
手搏
唐主存朂尝与李存贤手搏，贤不尽技。唐主曰： 汝能胜我，当授藩镇。 存贤乃仆唐主。及即位，以贤镇幽州，谓曰： 手搏之约，我不食言。
赌官
《文海披沙》云：宋文帝与羊立保赌。立保胜，遂得宣城太守。陈敬瑄与师立、牛勉、罗元果以打毬争三川。敬瑄获头等，遂授节钺。识者笑之。然偏安乱朝，固不足怪。宋艺祖开宝四年廷试，例以先纳卷为魁。时王嗣宗与陈识同纳卷子，上命二人角力以争之。嗣宗得胜，遂为第一，识次之。创业之主，亦为此儿戏，可笑也。《涑水记闻》云：嗣宗与赵昌言手搏角力，恐误。昌言系太平兴国元年胡旦榜第二人。
打毬赌
熙宁初，神宗与二王禁中打毬子。上间二王欲赌何物，徐王曰： 臣不赌别物，若赢时，只告罢了新法。
微行
王黼虽为相，然事徽考极亵。宫中使内人为市，黼为市令，若东昏之戏。一日上故责市令，挞之取乐。黼窘，乃曰： 告尧舜免一次。 上笑曰： 吾非唐虞，汝非稷契也！ 一日又与逾墙微行，黼以肩承帝趾。墙峻，微有不相接处。上笑曰： 耸上来司马光。 黼亦应曰： 伸下来神宗皇帝。
五国城中有此快乐否？
饶州人
绍兴末，朝士多饶州人。或谓之曰： 诸公皆不是痴汉。 谚云：饶人不是痴汉。又有监司荐人以关节，欲与饶州人。或规其当先孤寒。监司愤然曰： 得饶人处且饶人！
勋臣谗语
洪武甲子开科取士，诸勋臣不平，曰： 此辈善讥讪，初不自觉。且如张九四厚礼文儒，及请其名，则曰 士诚 。 圣祖曰： 此名甚美。 答曰： 孟子有 士诚小人也 之句，彼安知之？ 帝自此览天下所进表笺，多罹祸者。
科举弊
宋承平时，科举之制大弊，假手者用薄纸书所为文，揉成团，名曰 纸毬 。公然货卖。
今怀挟蝇头本，其遗制也。万历辛卯，南场搜出某监生怀挟，乃用油纸卷紧，束以细线，藏粪门中。搜者牵线头出之。某推前一生所弃掷。前一生辩云； 即我所掷，岂其不上不下，刚中粪门？彼亦何为高耸其臀，以待掷耶？ 监试者俱大笑。
徐相国善答
世宗好言长生。乙丑会试题： 夫政也者，蒲芦也。 又 民之秉夷，好是懿德。 上问辅臣： 蒲芦是何物？夷是何义？ 徐阶对曰： 夷是有恒之义，蒲芦是长生之物。
讲《咸丘蒙章》
嘉靖初，讲官顾鼎臣讲《孟子?咸丘蒙章》。至 放勋殂落 语，侍臣皆惊。顾徐云： 尧是时已百有二十岁矣。 众心始安。
掌院名言
国初，一上舍任左都掌院。群僚忽之，约二三新差巡按者请教。掌院者厉声云： 出去不可使人怕，回来不可使人笑！ 群属凛然。
祝瀚批宁府帖
逆濠有鹤带牌者，民家犬噬之。濠牒府欲捕民抵罪。南昌守祝瀚批曰： 鹤虽带牌，犬不识字。禽兽相争，何与人事？
铲头会
国初恶顽民窜入缁流，聚犯数十人，掘泥埋其身，十五并列，特露其顶，用大斧削之，一削去头数颗，名 铲头会 。后因神僧示化，屡铲复生，遂罢此会。
僧家奸恶，不可枚举。近日吾苏葑门外，有乡民于所亲借银三两完官。适是日官冗，免比限。民姑以银归，将还所亲，偶为同行相识者述之。时天已暮矣，忽见有挑包客僧随其后。意彼已窃闻，然犹未甚疑也。既出城里许，同行者别去。顾僧犹在后，心稍惧。复里许，新月惨淡，回首失僧，详视，乃在井亭中解衣。民惧甚，前有石桥，急诣桥下自匿。微窥之，见僧裸体持铁箍捧，疾驰上桥，左右视，大声曰： 何处去了？ 复下桥前驰。民潜出退走，至井亭，见僧包裹衣服作一堆。度僧去远，急束缚负之而趋，从他道直走阊门。就饭店宿，取酒痛饮而卧。黎明，闻街前念佛声云： 夜来被劫，乞布施僧衣遮体。 窗隙窥之，见裸体者，即所遇僧也。解其包，有白金二十两许。民伺僧去，潜携归焉。呜呼！如此恶僧，人那得知！那得不铲头！
边将隐匿
各边以太宗有旨，虏人杀人五名以上，虏畜产九头以上，边将皆坐死，遂相与隐匿。人畜死亡至千百者，皆云 四人八头 。
李实
成化中，闲住右都御史李实，以进房中秘方行取至京。试不验，遣归。实上疏谓 忽召忽遣，不知其故 。诏姑与致仕。
分明扎皇帝火囤！
黄葱贵
武宗在宫中，偶见黄葱，实气促之作声为戏。宦官遂以车载进御。葱价陡贵数月。
朝廷一颦一笑，不可轻易如此！
武庙南巡事
武宗南巡，过淮安，谓孟都御史凤曰： 汝非一乳二子而并显者耶？ 兄麟，官至方伯。以网命之渔。凤举网奋张，仅一如一笠。帝曰： 官许久，尚不解渔耶？
武庙南巡时，蒋瑶为扬州守，不肯横敛以媚权幸，一日上捕得大鲤，谋所鬻者。左右正欲中公，曰： 莫如扬州知府宜。 上乃呼而属之。公归括女衣并首饰数事，蒲伏而进曰： 鱼值无所取，唯妻女衣妆在焉。臣死罪死罪！ 上熟睨之曰： 汝真酸子耶？吾无须于此。其亟持归，鱼亦不取值矣！
江彬诱上亲征宁王，驻跸南京。往牛首山打虎，后湖网鱼，得虾蟆。一内侍谀曰： 此值五百金。 上曰： 汝买之！
武庙嬖南院一妓，每行必从。百官咸贿以求媚。一日上侵晨从外入，妓翁尚卧，拥被欲走匿。上从其旁疾趋，曰： 免起。 已而上去。少选，忽闻门外鼓吹声，乃都察院送匾至，金书 免起堂 三字。
萧颖士仆
萧颖士该通三教，性褊无比。常使一佣仆杜亮，每一决责，便至力殚。亮养疮平复，为其指使如故。或劝之行。答曰： 岂不知，但慕其博奥，以此恋恋不能去耳！
世间怜才者何人，此乃仆隶之不如也！
温公二仆
司马温公家一仆，三十年止称君实 秀才 。苏子瞻学士来谒，闻而教之。明日改称 大参相公 。温公惊问，仆实告。公曰； 好一仆，被苏东坡教坏了！
温公一日过独乐园，见创一厕屋，问守园者何以得钱。对曰： 积游赏者所得。 公曰： 何不留以自用！ 对曰： 只相公不要钱。
高德基《平江纪事》二条
嘉定近海处，乡人自称曰 吾依 、 我侬 ，称他人曰 渠侬 、 你侬 ，问人曰 谁侬 。夜闻有叩门者，主人问曰： 谁侬？ 外客曰。 我侬。 主人不知何人，开门方认，乃曰， 却是你侬！ 后人因名其处为 三侬之地 。
 谁侬 、 我侬 ，此等问答可已。苏人途中相遇，问者曰： 何往？ 答者曰： 在此间。 此等套话，亦最可厌。《白獭髓》载行都语言无实。如语 年甲 ，则曰 本来 ；语 居止 ，则曰 在前面 ；语 家口 ，则曰 一【竹/差】牙齿 ；语 仕禄 ，则曰 小差遣 。行都谓临安也。
吴人自相呼为 呆子 ，又谓之 苏州呆 。每岁除夕，群儿绕街呼叫云： 卖痴呆！千贯卖汝痴，万贯卖汝呆。见卖尽多送，要赊随我来。 近日苏州不闻此语。杭人开口曰某呆，岂呆有运。已自苏而杭耶？
老人、贵人、妇人八反
老人、贵人、妇人各有数反。夜不卧而昼睡；子不爱而爱孙；近事不记而记远事；哭无泪而笑有泪；近不见而远却见；打却不痛，不打却痛；面白却黑，发黑却白；如厕不能蹲，作揖却蹲。此老人 八反 也。夜宜卧而饮宴；早当起而高卧；心当逸而劳，身当劳而逸；当使钱处不使，不当使处却使；无病常服药，有病却不肯服药；人未做时争做，人皆做时却不做；请人必欲人来，人请却不肯去；买贱物不嫌贵，买贵物必要贱；美妻妾不甚爱，平常侍儿却爱。此贵人 八反 也。不爱长子而爱少子；不爱子而爱女；不信人而信鬼；惜小钱而不借大钱；为姑时定怨嫂，为嫂时却嫌姑；最忌讳，却最咒诅；最伯不到老，又最怕人说老；丈夫举动，最善防闲，丫环淫奔，却不介意。此妇人 八反 也。
世事相反
今世人事亦有相反者。达官不忧天下，草莽之士忧之；文官多谈兵，武官却不肯厮杀；有才学人不说文章，无学人偏说；富人不肯使钱，贫人却肯使；僧道茹荤，平人却多持素；闾阎会饮却通文，秀才却粗卤；有司官多裁，势豪乡官却把持郡县；官愈尊则愈言欲退休，官愈不达则愈自述宦绩。


子犹曰：谑浪，人所时有也。过则虐，虐则不堪，是故雅之为贵。雅行不惊俗，雅言不骇耳，雅谑不伤心。何病乎唇弄？何虞乎口戒？何惮乎犁舌地狱？集《雅浪》第二十六。
千岁
魏王知训陪烈祖曲宴，引金觞赐酒曰： 愿我弟千岁！ 魏王引他器匀之，进曰： 愿与陛下各享五百！
舍命陪君子
李西涯在翰林时，一日陪郡侯席，过饮大觥，醉而言曰： 生今日舍命陪君子矣！ 郡侯笑曰： 学生也不是君子，老先生不要轻生。
鸡肋
刘伶尝因大醉，与俗人忤。其人攘袂奋拳而往。伶徐曰： 鸡肋不足以安尊拳。 其人笑而止。
父子围棋
王长豫幼便和令。丞相导爱恣甚笃。每共围棋，丞相欲举行，长豫按指不听。丞相笑曰； 讵得尔？相与似有瓜葛。
靳阁老子
丹徒靳阁老有子不肖，而其子之子却登第。阁老每督责之。曰： 翁父不如我父，翁子不如我子，我何不肖？ 阁老大笑而止。
吴江吴太学益之由富而贫，因县征逋急，诣县求宽。阍人报： 吴相公进谒。 县尹刘曰： 何物吴相公！得非好丈人的女婿，奸女婿的丈人乎？ 盖吴为王荆石相公婿，而其女嫁沈进士也。
旱雷
有人别谢公，公流涕，此人不悲。左右云： 向客殊密云。 公曰： 非徒密云，乃是旱雷。 大雷
北齐崔儦尝谓同座曰： 昨夜大雷，吾睡不觉。 卢思道在坐戏曰： 如此震雷，奈何不能动蛰？ 坐间大笑。
口欢手怒
和鲁公慷慨厚德，每滑稽，则哄堂大笑。时博士杨永符能草圣，有省郎闻鲁公笑声，戏谓杨曰： 丞相口欢。 永符曰： 予忝事笔墨，方挥扫之际，亦谓太博 手怒 耶？
小戊子雌甲辰
程文惠与庞公同戊子生，程已贵，庞尚为小官。尝戏庞曰： 君乃小戊子也。 庞后大拜。程曰： 今日大戊子却为小小戊子矣！
或以槐瘿遗裴晋公。郎中庾威在坐，曰： 此是雌树生者。 公偶及年甲，对云； 与公同是甲辰。 公笑曰： 郎中便是雌甲辰。
安给事生辰
安给事磐，蜀人，初度避生，同僚尾至所在。蔡巨源戏曰： 闻一老鼠避一瓶中，猫捕之不得。以须略鼠，鼠因喷嚏。猫在外呼曰： 千岁！ 鼠曰： 汝岂真为我寿？诱我出欲嚼我耳！  安遂出。
太公年
人尝言太公八十遇文王。宋玉楚词又云 太公九十显荣兮 ，东方朔云： 太公体仁行义，七十有二，见用周武。 东坡笑曰： 太公赖东方朔减了八岁，却被宋玉增了十岁。
世传梁灏八十二登第，甚谢表云： 少伏生之八岁，多太公之二年。 而洪容斋《随笔》详辨其生年致仕之岁，谓此联好事者为之。以灏在本朝，而年岁尚有讹传者，恐太公真八宇未可问也。
何次道志勇
何次道充往瓦官寺礼拜甚勤。阮思旷裕语之曰： 卿志大宇宙，勇迈千古。 何曰： 卿今日何故忽见推？ 阮曰， 我图数千户郡，尚不能得。卿乃图作佛，不亦大乎？
墨磨人
石昌言畜李廷珪墨，不许人磨。或戏之曰： 子不磨墨，墨将磨子。
守财虏孳孳为利，一文不肯屈使。亦当告之曰： 子不用钱，钱将用子。
吃衣着饭
杨医官传 食绢方 ，为神仙上药。又一方，有寒疾者，盖稻席当愈。或嘲之曰： 君吃衣着饭，大是奇方。
 吃衣着饭 可对 枕流嗽石 。
玄龄不死
裴玄本好谐谈。为户部郎中时，左仆射房玄龄疾甚。省郎将问疾，玄本戏曰： 仆射病可，须问之，既甚矣，何须问也？ 有泄其言者，既而随例看玄龄。玄龄笑曰： 裴郎中来，玄龄不死也。
死后佳
叶衡罢相归。一日病，间诸客曰： 某且死，但未知死后佳否？ 一士人曰： 甚佳。 叶惊问曰： 何以知之？ 士人曰： 使死而不佳，死者皆逃归矣。一死不返，以是知其佳也。 满座皆笑。
大八字
有以星术见王元美者。座客争扣吉凶。元美曰： 吾自晓 大八字 ，不用若算。 问： 何为大八字？ 曰： 我知人人都是要死的。
娵隅
郝隆为桓公南蛮参军。三月三日，会作诗，不能者罚酒三升。隆既受罚，揽笔便作一句云：娵隅跃清池。 桓问： 娵隅是何物？ 隆曰： 蛮名鱼为娵隅。 又问： 作诗何用蛮语？ 隆曰： 千里投公，始得蛮府参军，那得不作蛮语！
鲇鱼上竹竿
梅圣俞以诗知名三十年，终不得一馆职。晚年预修《唐书》，语其妻刁氏曰； 吾之修书，可谓猢狲入布袋矣。 刁曰： 还是鲇鱼上竹竿，
《闲燕尝谈》云：大观中薛肇明和上皇御制诗，有曰： 欢声似凤来衔诏，喜气如鸡去揭竿。 韩子仓戏为更之，曰： 窘如老鼠入牛角，难似鲇鱼上竹竿。 时谓的对，尤胜于梅。
枝头干
元祐初，用治平故事，令大臣荐士试馆职。一时名士在馆者，率论资考次迁，未有越次进用者。张文翰、晁无咎俱在其间。一日，二人阅朝报，见苏子由自中书舍人除户部侍郎，无咎以为平缓，曰： 子由除不离核。 谓如果之粘核者。张曰； 岂不胜汝枝头干乎
梓州郪县
唐李镇恶谒选，授梓州郪县令。与友人书云： 州带子号，县带妻名。由来不属老夫，并是儿妇官职。
孙少卿
北魏孙绍历职内外，垂老始拜太府少卿，谢日，灵太后曰： 公年似太老。 绍拜曰： 臣年虽老，臣卿太少。 后笑曰： 是将正卿。
唐、宋二宗雅谑
曲江池，本唐开元中疏凿为胜境，南即紫云楼、芙蓉院，西即杏园、慈恩寺，花卉环周，烟水明媚。都人游赏，盛于中和、上巳节。即赐宴臣僚，会于山亭，赐太常教坊乐，池备彩舟，唯宰相、三使、北省官、翰林学士登焉。倾动皇州，以为盛观。裴休廉察宣城，未离京，值曲江池荷花盛发，同省阁名士游宴。自慈恩寺屏左右、随以小仆，步至紫云楼，见教坊人坐于水滨，裴与朝士憩其傍。中有黄衣，半酣，轩昂自若，指诸人笑语轻脱。裴意稍不平，揖而问曰： 贤所任何官？ 率尔对曰： 喏，即不敢，新授宣州广德令。 反问裴曰： 押衙所任何职？ 裴效之曰： 喏，即不敢，新授宣州观察使。 于是狼狈而步，同座亦皆奔散，朝士抚掌大笑。不数日，布于京华。后于铨司访之，云有广德令请换罗江。宣皇在藩邸，闻是说，与诸王每为戏谈。其后龙飞，裴入相，因书麻制，谓枢近曰： 喏，即不敢，新授中书门下平章事矣。 ，见《松窗杂录》。
寇准在中书，每召两制就第饮宴，必闭关苛留之。李宗谔尝于门扉下出走。后为修宫使，恩顾渐深。一日召至玉宸殿赐酒，宗谔坚辞以醉，且云 日暮 。上令中使附耳语云： 此中不须从门扉下出。
宋太宗语
宋丁谓尝以文谒王禹偁。禹偁称其文与孙何可比韩、柳，名遂大振。既而何冠多士，谓登第四。自以为与何齐名，耻居其下，胪传之际，殿下有言。太宗曰： 甲乙丙丁，合居第四，复何言？
可笑事洛中新事
则天朝，蕃人上封事多加官赏。有为右台御史者。则天尝问左司郎中张元一： 在外有何可笑事？ 元一曰： 朱前疑着绿，逯仁杰着朱。罗知微骑马，马吉甫骑骡。将名作姓李千里，将姓作名吴栖梧。左台胡御史，右台御史胡。 左台谓胡元礼，御史胡，盖蕃人为御史者。
王拱辰营地甚侈，尝起屋三层，最上曰 朝元阁 。时司马君实穿地丈余作一室。邵尧夫见富郑公。富曰： 洛中有何新事？ 邵曰： 近有一巢居者，一穴处者。 以二公对。富大笑。
大夏男新建伯
卢询祖袭封大夏男爵。有朝士戏曰： 大夏初成。 卢答云： 且得燕雀相贺。
王文成公封新建伯，戴冕服入朝，有帛蔽耳。某公戏曰： 先生耳冷？ 公笑曰： 我不耳冷，先生眼热。
送还乡里
礼侍叶盛转吏侍。礼书姚夔设宴郑重，因曰： 敝乡亲友，烦公垂念。 叶唯唯。不久，姚进太宰，叶携酒往贺，执杯献姚曰， 今日送乡里还先生矣。
崖州
丁晋公自崖州还，坐客谓： 天下州郡，何地最雄盛？ 公曰： 唯崖州地望最重。 客问其故。答曰： 宰相只作彼司户参军，他州何可及？
不是崖州地望最重，还因宰相地望大轻。
张海水旱疏
给事中张海劾奏尚书杨鼎、王复、薛远、南部侍郎钱溥，谓 四方水旱，皆四人妨政失职所致 。令钱溥进表至京，冢宰尹旻询江南时事。溥答曰： 南直隶大熟，请以归诸公。北直隶大水，皆溥等当之。 旻笑曰： 谚云： 女婿牙疼，却灸丈母脚跟。  众为哄然。
按针灸书，脚底有 丈母穴 。
周文襄
宋宣和六年，有卖青果男子孕而生女。国朝周文襄在姑苏日，有报男子生儿者，公不答，但目诸门子曰： 汝辈慎之！
东王公
辛恭静见司马太傅。问： 卿何处人？ 答曰： 西人。 太傅戏曰： 在西见西王母否？ 辛曰： 在西不见西王母，过东已见东王公。 太傅大笑。
石学士
石曼卿尝出游报宁寺，驭者失控。马惊走，曼卿堕地，戏曰： 幸是石学士，若瓦学士，岂不破碎！
大理寺
江晴渌以大理属使滇，至普安驿，供亿不具。左右欲笞其吏，江曰： 翰林科道，人闻而惮之。若大理寺，远方之人且谓与报恩寺、大慈寺等，其官属亦善世、住持之类耳，恶乎笞！
铜司业
国子监钱粮，例不刷卷，故谚曰 金祭酒，银典簿 。陆深升司业，稽考钱粮，其实空虚，适送供堂皂隶银数两至，色如黑铜。陆笑曰： 正好谓之铜司业矣！
延平府
武林邹虞知延平。延素产绣补，亲友皆索之。后抵任，四时多笋，补绝少，曰： 吾任 损有余，补不足 也！
三甲进士
王伯固令太和，一士昂然而进曰： 一等生员告状！ 伯固敛容徐答曰： 三甲进士不准！
在他矮檐下，怎敢不低头？
孔缘吏
元皇庆间，浙江有孔椽吏，身躯短小，仅与小公案相等，凡呈赎文，必用低凳立。脱欢丞相以先圣子孙，每礼遇之。时有许文正公从祀孔子庙庭，公子孙知政事，恶孔风度不雅，以小过叱之退。脱欢曰： 他祖公容参政之父祖坐，参政反不容他子孙立？ 相与一笑。
高晋陵
高爽尝经晋陵，诣刘蒨，了不相接。高甚衔之。俄爽代蒨为县，蒨迎赠甚厚。爽受饷，答书署 高晋陵 。人问其故。爽曰： 刘蒨自饷晋陵令耳，何关爽事？
鲁直律语
黄鲁直为礼部试官。或以柳枝来，有法一官曰： 漏泄春光育柳条。 鲁直曰： 榆条准此。 盖律语有 余条准此 也。一坐大噱。
如厕谑
彭彦实一日往文渊阁东如厕，值少保陈方洲公亦来，却立。公疾行而过，笑曰： 以缓急为序。 他日公如厕，周赞善尧佐先在内。公戏曰： 人生何处不相逢。
唐时一丞，偶因马上内逼急，诣大优穆刁绫宅。已登溷轩，而优适至。丞惭谢之。优曰： 侍郎他日内逼。再请光访。
目送美姝
王忠肃公不喜谈谐。一日朝退，见一大臣目送美姝，复回顾之。忠肃戏云： 此姝甚有力！ 大臣曰： 先生何以知之？ 王应曰： 不然，公头何以掣转？
西施山
西施教歌舞之地，名西施山。袁宏道与陶望龄同游。陶诗云： 宿几夜娇歌艳舞之山。 袁曰： 此诗当注明。不然，累君他日谥 文恪公 不得。
《钟馗图》
刘廷美珏有《钟馗图》，求刘原博题诗于上，元旦悬之中堂。京师节日主人皆出贺，唯置白纸簿并笔砚于几；贺客至，书其名。是日朝士至者，见诗，各摘簿一叶录之而去，顷间簿已尽矣。明日复置一簿，亦如之。中书金本清戏曰： 此钟馗乃耗纸鬼也。
原博诗曰： 长空糊云夜风起，不忿成群跳狂鬼，倒提三尺黄河冰，血洒莲花舞秋水。飞萤负火明月羞，栎窠影黑啼鸺鹠。绿袍乌帽逞行事，磔脑刳肠天亦愁。中有巨妖诛未得，盍驾飙轮驱霹雳。如何袖手便忘机，回首东方又生白。
梅河豚
梅圣俞有河豚诗： 春洲生荻芽，春岸飞杨花。河豚于此时，贵不数鱼虾。 时盛传之。刘原甫戏曰： 郑都有鹧鸪诗，人称郑鹧鸪。圣俞有河豚诗，当呼梅河豚矣。
宋鲍当有《孤雁》诗： 天寒稻粱少，万里孤难进。不惜充君庖，为带边城信。 时人谓之 鲍孤雁 。谢逸有咏蝶诗三百首，如云 身似何郎全傅粉，心如韩寿爱偷香 ，又有 飞随柳絮有时见，舞入梨花无处寻 。人盛称之，因呼为 谢蝴蝶 。明无锡黄公禄善方脉而能诗，尝咏雪毬云； 六花平地卷成毯，不待云斤月斧修。万古太阴深合处，一团元气未开头。金盆忽送来瑶岛，银索难将挂彩楼。只恐明朝易消歇，长江流滚逐东流。 人亦称为 黄雪毬 。
银花合
张昌龄、苏味道俱有诗名。一日，昌龄曰： 某诗所以不及相公者，为无 银花合 也。 苏有《观灯》二诗 火树银花合，星桥铁锁开 之句。苏曰： 公虽无 银花合 ，还有 金铜钉 。 张有《赠张昌宗》诗曰： 昔日浮丘伯，今同丁令威。 故云。相与抚掌。
黄鹂自古少
熊眉愚与江菉萝同官棘寺，一日江曰； 此中不乏佳树，惜黄鹂甚少。 熊曰： 黄鹂自古少也。 江问： 何以见之？ 熊曰： 杜诗云； 两个黄鹂鸣翠柳 ，那得多？
杜宗武
杜甫子宗武以诗示阮兵曹，答以石斧一具，并诗还之。宗武曰： 斧，父斤也。使我呈父加斤削也。 阮闻之曰； 误矣！欲子斫断其手。此手若存，天下诗名又在杜家矣。
不廉
沈约戏朱异曰： 卿年少，何乃不廉？ 异逡巡未达其旨。约乃曰： 天下唯有文义棋书，卿一时将去，安得称廉！
梦仙诗
王介甫尝见郑毅夫《梦仙》诗云： 授我碧简书，奇篆蟠丹砂。读之不可识，翻身凌紫霞。 大笑曰： 此人不识字，不勘自招。 毅夫曰： 不然，吾用李太白诗句耳。 王又笑曰： 自首减等！
《文选》
张凤翼刻《文选纂注》。一士夫诘之曰： 既云《文选》，何故有诗？ 张曰： 昭明太子著作，于仆何与？ 曰： 昭明太子安在？ 张曰： 已死。 曰： 既死，不必究他。 张曰： 便不死，亦难究。 曰： 何故？ 张答曰： 他读得书多。
徒以上罪
欧阳公与人行令，作诗两句，须犯徒以上罪者。一云； 持刀哄寡妇，下海劫人船。 一云： 月黑杀人夜，风高放火天。 欧云： 酒粘衫袖重，花压帽檐偏。 或问之。答曰： 当此时，。徒以上罪亦做了。
待汤
李西涯在京邸，款同乡会试。酒数行，诸君告起，欲赴他席。公曰： 且住，有一题商之： 东面而征西夷怨 二句，诸君安知所以然乎？ 众默然。公笑曰： 无他意，只是 待汤 。
制馄饨法
乔仲山家制馄饨得法，常苦宾朋索食。一日，于每客前先置一帖，且戒云： 食毕展卷。 既而取视，乃置造方也，大笑而散。自后无复索者。
得方胜得食。
李康靖柬
韩忠献亿、李康靖若谷同游至汝州。太守赵学士请康靖为门客，尤敬待韩，每至，即设猪肉。康靖尝柬韩云： 久思肉味，请兄早访。
海蜇
王敏道食海蜇，曰： 人何苦嗜之哉？一响而已。
岁中纸爆，亦只一响。好事者乃以纱绢装花为饰，每枚价至数十钱，更为可笑。万钱之费，不过一饱，长夜之欢，不过一醉，回想纷陈，皆海蜇耳。夫玉楼金谷，能得几时，花貌红颜，本非常住。而早暮驰逐不休，无非争此一响而已，岂不愚哉！
春菜诗
黄鲁直尝和东坡《春菜》诗去： 公如端为苦笋归，明日春衫诚可脱。 苏戏语客云： 吾固不爱做官，鲁直遂欲以苦笋硬差致仕。
错着水、为甚酥
东坡在黄州时，尝赴何秀才会，食油果甚酥，因向主人： 此名为何？ 主人对以无名。东坡又问： 为甚酥？ 坐客皆曰： 可以为名矣！ 又潘长官以东坡不能饮，每为设醴。坡笑曰， 此必错着水也。 他日忽思油果，作小诗以求之，云： 野饮花前百事无，腰间唯系一葫芦。已倾潘子错着水，更觅君家为甚酥。
伐冢
子由秉政，子瞻在翰苑。有故人欲干子由，因见子瞻，求其转言，冀得差遣。公徐曰： 旧闻一人贫甚，无以为生，乃谋伐冢。遂破一墓，见一人裸体而坐，曰： 我杨王孙也，无物济汝。 复凿一冢，用力颇艰，既入，见一王者，曰： 我汉之文帝，遗制圹中无纳金玉，器皆陶瓦，汝可速出。 复二冢相连，乃先穿其左者，久之方透，见一人羸瘠而有饥色，曰： 我伯夷也，饿死首阳，安得应汝之求？ 其人叹曰： 用力勤矣，竟无所获，不若更穿西冢，庶几有得。 羸瘠者谓曰： 劝汝别谋于他所。汝视我形骸如此，舍弟叔齐岂能为人也。  故人大笑而去。
酒肉地狱
东坡倅杭，不胜杯酌。奈部使者重公才望，朝夕聚首，疲于应酬，乃目杭倅为 酒肉地狱 。后袁谷代倅，适郡将与诸司不协，倅亦相疏。袁语人曰； 闻此郡为酒肉地狱，奈何我来，乃值狱空！ 传以为笑。
龙潭寺暗室
陆氏兄弟游龙潭寺，见一暗室。弟曰： 此黑暗地狱也。 兄曰： 不然，是彼极乐世界。
破僧戒
虎丘僧人长于酒肉，彼之视腐菜，如持戒者之视鱼肉，不胜额之蹙也。一日友人小集，有楚客长斋，特设素供。楚客意僧必持戒，揖与共席。吴兴凌彼岸笑语之曰： 毋为此僧破戒！
李得雨
开成间，京师大旱，李德裕拜相，即日大雨。京师喜曰： 相公乃李得雨也。
待阙鸳鸯社
朱子春未婚，先开房室，帷帐甚丽，以待其事。时人谓之 待阙鸳鸯社 。见《妆楼记》。
试守孝子
王仆射在江州，为殷、桓所逐，奔窜豫章，存亡未测。王绥在都，既忧戚在貌，居处饮食，每事有降。时人语为 试守孝子 。
床衣
陆龟蒙居笠泽，有一竹禅床，每用偃憩。时十月，天已寒，侍僮忘施毡褥。龟蒙已坐，急呼曰： 此节日，翁须是与些衣服，不然，他寒我也寒。
骡耳、马足
罗汝敬、马铎同在馆阁。严冬冱寒，罗不戴暖耳，马不穿毡袜，时戏之曰： 骡耳马足。
唐明皇骷髅
长安有安氏，家藏唐明皇骷髅，作紫金色，其家事之甚谨，因尔家富达，遂为盛族。后其家析居，争骷髅，斧为数片。张文潜闻之，即语曰： 明皇生死为姓安人极恼。 合坐大笑。时秦少游方为贾御史弹不当授馆职，文潜戏少游曰： 千余年前贾生过秦，今复尔也。 闻者以为佳谑。
谤周公者，陈贾，而宋时劾朱子者，亦名陈贾。汉有胡广，号中庸，而我朝胡文穆公名广，亦有中庸之号。事之巧乃有若此者。
焚项羽庙
全椒旧有项羽庙，余翔为令，一炬焚之。王元美曰： 此殆为咸阳三月火复仇耳。
侯景熟
侯景围台城。或问陆法和云何。陆曰： 待侯景熟。 问者不解。陆曰： 凡取果，既熟，不撩自落。今侯景未熟耳。
俗谓年老为熟，本此。
僧诵经
有僧诵经，至 无眼耳鼻舌身意 。黄紫芝曰： 焉用诵此？僧秃其头，而无眼、耳、鼻、舌，更成何物！ 僧大笑。
猫五德
万寿僧彬师尝对客，猫踞其旁。谓客曰： 人言鸡有五德，此猫亦有之。见鼠不捕，仁也；鼠夺其食而让之，义也；客至设馔则出，礼也；藏物甚密而能窃食，智也；每冬月辄入灶，信也。
《阿房宫赋》两句
东坡在玉堂，一日读《阿房宫赋》，凡数遍，每一遍讫，即再三赏叹，至夜分犹不寐。有二老兵给事左右，坐久，甚苦之。一人长叹曰： 知他有甚好处，夜久寒甚不肯睡，连作冤苦声。 其一人曰： 也有两句好。 先一人怒曰： 你又理会得甚的？ 曰： 我爱他道 天下之人不敢言而敢怒 。 叔觉卧而闻之，明日以告东坡。东坡笑曰： 这汉子也有鉴识！
天下极贱人
梁次公与一友夜谈，每至极快处，其友唯唯而已。次公问其故。友曰： 曾听过。 次公谑之曰： 汝是天下极贱人。 友骇问。次公曰： 天下极快之语，一经汝听过，便不值钱，非贱而何？ 友亦大笑。
马湘兰
金陵名妓马湘兰，以豪侠得名。有坐监举人请见，拒之。后中甲榜，授礼部主事。适有讼湘兰者，主事命拘之。众为居间，不听。既来见，骂曰： 人言马湘兰，徒虚名耳！ 湘兰应曰： 唯其有昔日之虚名，所以有今日之奇祸。 主事笑而释之。湘兰死后，哀挽成帙。或谓张宾王曰： 闻君有祭文甚佳。 张曰： 吾乃仿《赤壁赋》作者。 使诵之。张但举一语去： 此固一世之雌也，而今安在哉！ 闻者绝倒。
呼公子
俞君宜少时，随父华麓公之官。有衙役呼以公子，公怒曰： 凡粗暴之性加人，必呼为太监性、牛性、公子性。等之太监与牛，辱吾甚矣！
曹娥秀
名妓曹娥秀，色艺具绝。鲜于伯机尝以羲之呼之。一日，伯机宴客，因事入内，命曹行酒递遍。伯机出，曹曰： 伯机未饮。 客笑曰： 以伯机相呼，可为亲爱之至。 伯机佯怒白： 小鬼头也敢无礼！ 曹曰： 我呼伯机便无礼，只许尔叫王羲之！ 坐客大笑。
徐月英
徐月英，江淮间娼也。金陵徐氏诸公子宠一营妓，死，乃焚之。月英送葬，谓徐公子曰： 此娘平生风流，没亦带焰。


子犹曰：古人酒有令，句有对，灯有谜，字有离合，皆聪明之所寄也。工者不胜书，书其趣者，可以侈目，可以解颐。集《谈资》第二十九。
李先主雪令
李先主南唐烈主李昪。欲讽动僚属，雪天大会，出一令，借雪取古人名，仍词理通贯。时宋齐丘、徐融在座。昪举杯为令曰： 雪下纷纷，便是白起。 齐丘曰： 着屐过街，必须雍齿。 融意欲挫昪，遽曰： 明朝日出，争奈萧何！ 昪大怒，是夜收融，投于江。自是唯齐丘与谋。
卦名令
苏子瞻倡酒令，以两卦名证一故事。一人云： 孟尝门下三千客，大有同人。 一人云： 光武兵渡滹沱河，既济未济。 一人云： 刘宽婢羹污朝衣，家人小过。 苏云： 牛僧孺父子犯罪，先斩小畜，后斩大畜。 盖为荆公父子云。
二十八宿令
东坡谓佛印起令曰： 要头是曲名，尾是二十八宿，四个字不同。 东坡曰： 黄莺儿，扑蝴蝶不着，虚张尾翼。 佛印应声答曰： 二郎神，绕佛阁，想是鬼奎危娄。
贾平章令
咸淳中，贾平章似道宴马丞相廷鸾、江丞相万里。贾举令曰： 我有一局棋，寄与洞中仙。洞中仙不受，云：自出洞来无敌手，得饶人处且饶人。 《洞中仙》，曲名。下二句，古诗也。马云： 我有一渔竿，寄与渔家傲。渔家傲不受，云：夜静水寒渔不饵，满船空载月明归。 江云： 我有一犁锄，寄与使牛子。使牛子不受，云：且存方寸地，留与子孙耕。 盖讥似道也。
韩襄毅公令
韩襄毅公雍与夏公埙饮，各出酒令。公欲一字内有大人小人，复以谚语二句证之，曰： 傘字有五人。下列众小人，上侍一大人。所谓有福之人人伏事，无福之人伏事人。 夏云： 爽字有五人。旁列众小人，中藏一大人。所谓人前莫说人长短，始信人中更有人。
陈祭酒令
云间陈祭酒询，每酒酣耳热，有不平事及人有过，辄面发之。在翰林时，忤一权贵，出为州同。同僚饯行，有倡酒令各用二字，分韵相协，以诗书一句结之。陈学士循云： 轰字三个车，余斗字成斜。车车车，远上寒山石径斜。 高学士谷云： 品字三个口，水酉字成酒。口口口，劝君更尽一杯酒。 又一人云： 犇字三个牛，田寿字成畴。牛牛牛，将有事乎田畴。 陈云； 矗字三个直，黑出字成黜。直直直，焉往而不三黜！ 合席大笑。
梅、郭二令相同
蜀人杜渭江朝绅令麻城，居官执法，不敢干以私。一日宴乡绅，梅西野倡令，要拆字入俗语二句。梅云： 单奚也是奚，加点也是溪，除却溪边点，加鸟却为鸡。俗语云：得志猫儿雄似虎，败翎鹦鹉不如鸡。 毛石崖云： 单青也是青，加点也是清。除却清边点，加心却为情。俗语云：火烧纸马铺，落得做人情。 杜答云： 单相也是相，加点也是湘。除却湘边点，加雨却为霜。俗语云：各人自扫门前雪，莫管他家瓦上霜。 又云： 单其也是其，加点也是淇。除却淇边点，加欠却为欺。俗语云：龙居浅水遭虾戏，虎落平阳被犬欺。
苏州钱兼山、郭剑泉二宦初甚相善，晚以小嫌成讼。袁节推断之，未服。某官置酒解和，并邀袁公。郭为令曰： 良字本是良，加米也是粮。除却粮边米，加女便为娘。语云：买田不买粮，嫁女不嫁娘。 盖有所刺也。钱曰： 其字本是其，加水也是淇。除却淇边水，加欠便成欺。语云：马善被人骑，人善被人欺。 袁曰： 禾字本是禾，加口也是和。除却和边口，加斗便成科。语云：官无悔笔，罪不重科。 某官执酒劝曰： 工字本是工，加力也是功。除却功边力，加系便成红，语云：人无千日好，花无百日红。
刘端简公令
古亭刘端简公居乡，邑大夫或慢之。值宴会，端简公出令佐酒，各用唐诗一句，附以方言，上下相属。刘云； 一枝红杏出墙来，见一半，不见一半。 含有诮意。一士夫云： 旋斫松柴带叶烧，热灶一把，冷灶一把。 邑大夫云： 杖藜扶我过桥东，我也要你，你也要我。 一时喧传，以为绝唱。
一说又云： 隔断红尘三十里，你也看不见我，我也看不见你。 解之者曰： 点溪荷叶叠青钱，你也使不得，他也使不得。
沈石田令
沈石田、文衡山、陈白阳、王雅宜游饮虎丘千人石上。时中秋，月色大佳，石田行令云： 取上一字，下拆两字，字义相协。 倡云： 山上有明光，不知是日光、月光。 文云： 堂上挂珠帘，不知是王家的、朱家的。 陈云： 有客到舘驿，不知是舍人、官人。 王云： 半夜生孩儿，不知是子时、亥时。 各赏大觥。
高丽僧令
高丽一僧陪宴朝使，戏行一令曰： 张良、项羽争一伞。良曰凉伞，羽曰雨伞。 朝使信口曰： 许由、晁错争一葫芦。由曰油葫芦，错曰醋葫芦。
都宪令
有镇边都宪与兵官不合。都宪于酒席间出令云： 天上有天河，地下有萧何。萧何手里持一本律，口称：犯法之事莫做，发病之物莫吃。 有所指于兵官也。兵官云： 天上有太阳，地下有张良。张良手里持一把剑，口称：钢刀虽快，不斩无罪之人。 时一太监在座欲为分解，即云： 天上有雪山，地下有寒山。寒山手里持一把扫帚，口称：各人自扫门前雪，莫管他家瓦上霜。 遂一笑而散。
罗状元令
《豫章诗话》云：罗状元念庵，与邹公、某公有寺观之集。邹指塑像出令曰： 祖师买巾，价只要轻。以是买不成，披发到于今。 某曰： 玉皇买伞，价只要减。以是买不成，头顶一片板。 罗曰； 观音买鞋，价只要捱。以是买不成，赤脚上莲台。
《四书》令
有人为令云： 子路百里负米，不知是熟米、糙米？若是熟米，子路不对；若是糙米，子路请祷。 一人云： 子路宿于石门，不知开门、闭门？若是开门，由也升堂；若是闭门，子路拱而立。
薛涛令
薛涛辨慧。有黎州刺史作《千字文》令，带鱼禽鸟兽。乃曰： 有虞陶唐。 涛曰： 佐时阿衡。 其人谓语中无鱼鸟，行罚。薛曰： 衡字内有小鱼字。使君 有虞陶唐 ，都无一鱼。 坐客大笑。又高骈镇成都，命涛为一字令，曰： 须得一字象形，又须逐韵。 高曰： 口，有似没梁斗。 涛曰： 川，有似三条椽。 节度曰： 如何一条曲？ 涛曰： 相公为西川节度使，尚使一没梁斗。至于穷酒佐，三条椽内一条曲，又何足怪？
各言土产
昔周益公、洪容斋尝侍寿皇宴，因谈肴核。上问： 洪卿乡里所产？ 洪，番阳人也。对曰： 沙地马蹄鳖，雪天牛尾狸。 又问周。周，庐陵人也。对曰； 金柑玉版笋，银杏水晶葱。 上吟赏。又问一侍从，忘其名，浙人也。对曰： 螺头新妇臂，龟脚老婆牙。 四者皆海鲜也。上为之一笑。
昔人以 四海习凿齿，弥天释道安 ，及 云间陆士龙，日下荀鸣鹤 为美谈。当是创者易为工耳。
仙对
江西有提学出对云： 风摆棕榈，千手佛摇摺叠扇。 诸生不能应，乃相与祈鸾仙。降书自称李太白，对云： 霜凋荷叶，独脚鬼戴逍遥巾。
刑部郎中黄纬亦尝召仙，令对 羊脂白玉天 。云： 当出丁家巷田夫口。 公明日往试之，其一耕者锄土甚力。问： 此何土？ 耕者曰： 此鳝血黄泥土也。 公大嗟异。他如 雪消狮子瘦，月满兔儿肥 ， 七里山塘，行到半塘三里半，九溪蛮洞，经过中洞五溪中 ， 菱角三尖，铁裹一团白玉，石榴独蒂，锦包万颗珍珠 ，皆乩仙笔，可称名对。
又相传有俗对云： 塔顶葫芦，尖捏拳头捶白日；城头箭垛，倒生牙齿咬青天。 亦工而可笑。
鬼对
旧一举子，旅店中闻楼下一人出对云： 鼠偷蚕茧，浑如狮子抛毬。 思之不能对。至死，魂常往来楼中，诵此对，人不敢止。后一举子强欲上楼，夜中果有诵此对者。乃对曰： 蟹入鱼罾，却似蜘蛛结网。 怪遂绝响。
一说：对云 独立溪桥，人影不随流水去；孤眠野馆，梦魂常到故乡来。
高则成
高则成六七岁，颖异不凡。邻有尚书某，绯袍出送客。高适自塾归，时衣绿衣。尚书呼语之曰： 出水蛙儿穿绿袄，美目盼兮。 高应声曰： 落汤虾子着红衫，鞠躬如也。 尚书大惊异，称为奇童。
蒋涛
苏郡蒋涛，幼聪慧善对。一日，有父执武弁者同游佛寺，指殿上三佛出对曰： 三尊大佛，坐狮、坐象、坐莲花。 涛对曰： 一介书生，攀凤、攀龙、攀桂子。 既出寺，某部军牵涛衣，问： 适间本官出何对？ 涛以所出告之。又问： 汝对若何？ 涛曰； 我对 一个小军，偷狗、偷猫、偷芥菜。
涛对多可采者，对 三跳跳下地，一飞飞上天 ， 冻雨洒窗，东二点，西三点，切糕分客，上七刀，下八刀。 皆精切。
杨大年对
旧学士院壁间有题云： 李阳生，指李树为姓，生而知之。 久无对者。杨大年为学士，乃对云： 马援死，以马革裹尸，死而后已。
李空同对
李空同督学江西，有士子适用其姓名。公呼而前曰： 汝不闻吾名而敢犯乎？ 对曰： 名命于父，不敢更也。 公思久之，曰： 我且出一对试汝，能对，犹可恕也。曰：蔺相如，司马相如，名相如，实不相如。 其人思不久，辄应曰： 魏无忌，长孙无忌，彼无忌，此亦无忌。 公笑而遣之。
唐状元对
唐皋以翰林使朝鲜。其主出对曰： 琴瑟琵琶，八大王一般头面。 皋即应对曰： 魑魅魍魉，四小鬼各自肚肠。 主大骇服。
五字一韵对
边尚书贡继妻胡氏，能通书义。边多侍姬，胡常反目。一日宴客，客举令曰： 讨小老嫂恼。 边不能对。胡以片纸书 想娘狂郎忙 五字，云： 何不以此对之？ 坐客大笑。
徐晞为郡吏日，偶随守步庭墀中。见一鹿伏地，守得句云： 屋北鹿独宿。 晞应声曰： 溪西鸡齐啼。 守大惊异，遂不以常礼遇之。
冯损之对
慈溪冯益，字损之。其叔为僧，益往访之。叔戏出对曰： 荷叶荷花，似青凉伞盖佳人之粉面。 对曰： 瓠藤瓠子，如黄麻绳系和尚之光头。
董通判对
常州府同知吴、通判董，至无锡饮红白酒而醉。吴出对云： 红白相兼，醉后不知南北。 董云： 青黄不接，贫来卖了东西。
陆采对
东郊巡按苏松刷卷，许御史戏云： 北台东御史，西人巡按南方。 东不能属。陆公采私为对云： 冬官夏侍郎，春日办完秋税。 又李空同在江西，有对云： 孤雁渡江，顾影徘徊如得偶。 人不能对。陆云： 老翁照镜，鉴形仿佛似传神。
于肃愍对
于肃愍谦公幼时，其母梳其发为双角，日游乡校。僧人兰古春见之，戏曰： 牛头喜得生龙角。 公即对曰： 狗口何曾出象牙！ 僧已惊之。公回对母曰： 今不可梳双髻矣。 他日古春又过学馆，见于梳成三角之髻，又戏曰： 三角如鼓架。 公又即对曰： 一秃似雷糙。 古春遂语其师曰： 此儿救时之相也！ 墓志载古春为此。
吕升对
杨季任佥浙宪时，见数童从社学归，中一生手抛书囊而戏。季任召至前，见其秀异，出对曰： 童子六七人，无如尔狡。 生应声曰： 太守二千石，莫若公…… 其尾一字不言，且请赏。许之，乃曰： 莫若公廉。 季任诘之曰： 设不赏云何？ 答曰： 莫若公贪。 季任大奇之。生名吕升，官至江西佥宪。
莫廷韩对
屠赤水与莫廷韩一日游顾园，酒酣，屠偶吟云： 檐下蜘蛛，一腔丝意。 莫信口云： 庭前蚯蚓，满腹泥心。
泰兴令对
泰兴令胡瑶嬖一门子，忽见一掾挑之与密语，以为嫌，问掾何语。掾急遽曰： 渠是小人表弟，语家事耳。 令即出一对曰： 表弟非表兄表子。汝能对，免责。 掾应声曰： 丈人是丈母丈夫。 令笑而觞之以酒。
此令犹能惜才。
俗语对
一布政守官尽职，不求汲引，执政失于迁擢。入觐将回，乡人为侍郎者饯之，因邀同部会饮。中一人见止布政一客，戏出对曰： 客少主人多。 众未及应，布政遽曰： 某有一对，诸大人幸勿见罪。 乃对曰： 天高皇帝远。 众愕然。
他如 狗毛雨，鸡脚冰 ， 口串钱，脚写字 ， 掘壁洞，开天窗 ， 立地变，报天知 ， 将见将，人吃人 ， 护儿狗，抛娘鸡 ， 伸后脚，讨饶头 ， 贼摸笑，鬼见愁 ， 半缆脚，直攎头 ， 奶婆种，长工坯 ， 下镬涨，上场浑 ， 眼里火，耳边风 ， 赶茶娘，偷饭鬼 ， 将脚屋，泻肚街 ， 王姑李，郁婆齑 ， 长脚狗，矮忒猪 ， 开路神，压壁鬼 ， 硬头皮，老脚底 ， 拔短梯，使暗箭 ， 一脚箭，两面刀 ， 坐坛遣将，排门起夫 ， 剜肉做疮，忍屎凑饱 ， 酒肉兄弟，柴米夫妻 ， 三灯火旺，六缸水浑 ， 两手脱空，四柱着实 ， 将酒劝人，赔钱养汉 ， 灰勃六秃，泥半千秋 ， 大话小结果，东事西出头 ， 猫口里挖食，虎头上做窠 ， 钟馗捉小鬼，童子拜观音 ， 口甜心里苦，眼饱肚中饥 ， 吹鼓打喇叭，吃灯看圆子 ， 捏鼻头做梦，挖耳朵当招 ， 板板六十四，掷掷幺二三 ， 好心弗得好报，痴人自有痴福 ， 看孤山守白浪，吃家饭屙野屎 ， 东手接来西手去，大船撑在小船边 ， 强将手下无弱兵，死人身边有活鬼 ， 缺嘴口里咬跳虱，癞痢头上拍苍蝇 ， 好汉吃拳弗叫痛，败子回头便做家 ， 茶弗来，酒弗来，那得山歌唱出来，爷在里，娘在里，搓条麻绳缚在里 ，俱称绝对。
陈启东善属对，尝思 约颈葫芦 四字未就，方浴而得之，曰 空心萝卜，天生语也！ 喜而跃，浴盘顿破。
重字对
陈启东训导分水，一人题桥上云： 分水桥边分水吃，分分分开。 启东过而见之，对曰： 看花亭下看花回，看看看到。 皆其地名也。
国初，有某解元及第后，偕伴至妓馆。妓知其才名，钦试之，乃瀹茶止一瓯，而三分之以进，曰： 三分分茶，解解解元之渴。 即应声曰： 一朝朝罢，行行行院之家。
金用元对
苏士金用元，每嘲人，诗歌俳语顷刻立就，争相传笑。一日在文内翰家浪谑，蒙师潘愠曰： 吾有一语，能对甘侮。曰：王大夫昆季筑墙，一土蔽三人之体。 金即曰： 潘先生父子沐发，番水灌两牛之头。 满座大笑。
三光日月星
元祐初，东坡复除翰林学士，充馆伴北使。辽使素闻其名，思以奇困之。其国旧有一对曰 三光日月星 ，无能属者，首以请于坡。坡唯唯，谓其介曰： 我能而君不能，亦非所以全大国之体。 四诗风雅颂 ，天生对也。盍先以此复之？ 介如言。使方叹愕，坡徐对曰； 四德元亨利。 使睢盱欲起辩。坡曰： 而谓我忘其一耶？谨閟而舌，两朝兄弟邦，卿为外臣，此固仁祖之庙讳也。 使出其不意，大骇服。
近张幼于以 六脉寸关尺 对，亦佳。
震泽吴闻之翰林善作对，每言 日月星 为天文门， 风雅颂 殊为假借，更对云： 一阵风雷雨。 见者谓有神助。又旧对 新月如弓，残月如弓，土弦弓，下弦弓；朝霞似锦，晚霞似锦，东川锦，西川锦。 吴谓上下弦用历语，东西川殊不类，更对云： 春雷似鼓，秋雷似鼓，发声鼓，收声鼓。 盖历有 雷始发声 ， 雷乃收声 语也。
刘季孙
王荆公尝举书句语刘季孙曰： 念兹在兹，释兹在兹，名言兹在兹。有何可对？ 季孙应声曰。 揭谛揭谛，波罗揭谛，波罗僧揭谛。 安石大笑。
戴大宾对
戴大宾八岁游伴，主师指厅上椅属对云： 虎皮褥盖学士椅。 即对云： 兔毫笔写状元坊。 主师大奇之。十三中乡试，有贵公来谒其父，见戴戏庭侧，尚是一婴稚，以为业童子艺也，出一对曰 月圆 。即应曰 风扁 。问： 风何尝扁？ 曰： 侧缝皆入，不扁何能？ 又出一对曰 凤鸣 ，即应曰 牛舞 。问： 牛何尝舞？，曰： 百兽率舞，牛不在其中耶？ 贵公大加叹赏，询之，即大宾也，已成乡举矣。对语皆含刺云。
随口对
文皇尝谓解学士曰： 有一书句甚难其对，曰 色难 。 解应声曰： 容易。 文皇不悟，顾谓解曰： 既云易矣，何久不属对？ 解曰： 适已对矣。 文皇始悟，为之大笑。
李西涯居政府时，庶吉士进谒，有言 阁下李先生 者。公闻之，既相见，因曰； 请诸君属一对，云 庭前花始放 。 众疑其太易，转思未工。各沉吟间，公曰： 何不对 阁下李先生 ？ 相赞而笑。
蔡霞山对
蔡霞山督学楚中，行部试士，见一生坐小舟读书。蔡呼生至，令其属对曰： 未明求衣。 生未答。蔡曰； 何不对 临渴掘井 ？
孙临对
韩玉汝治秦州，尚严。人语曰： 宁逢暴虎，莫逢韩玉汝。 孙临滑稽，尤善对。或问曰；  莫逢韩玉汝 ，当何以对？ 临应声曰： 何怕李金吾？ 闻者赏之。
世宗朝长对
世宗皇帝修玄，学士争献青词为媚。时远方有献灵龟者，上自出对云： 赤水灵龟双献瑞。天数五，地数五，五五二十五数，数数合于道。道号元始天尊，一诚有感。 一词臣对云； 丹山彩凤两呈祥。雌声六，雄声六，六六三十六声，声声闻于天。天生嘉靖皇帝，万寿无疆。 上喜甚，厚赉之。
朱云楚
赣妓朱云楚子卿，警慧知书。赵时逢遯可为守，尝会客，果实有炮栗。赵指之曰： 栗绽缝黄见。 坐客属对，皆莫能。楚辄曰； 妾有对。 取席间藕片以进曰： 藕断露丝飞。 赵大奇之。见《谈薮》。
妓对
有郡丞席上作对，属云： 酒热不须汤盏汤。 一妓对曰： 厅凉无用扇车扇。 见《文酒清话》。
古人姓名谜
元佑间，士夫好事者，取达官姓名为诗谜，如 长空雪霁见虹霓，行尽天涯遇帝畿。天子手中执玉简，秀才不肯着麻衣。 谓韩绛、冯京、王珪、曾布也。又取古人而传以今事，如 人人皆戴子瞻帽，君实新来转一官，门状送还王介甫，潞公身上不曾寒。 谓仲长统、司马迁、谢安石、温彦博。
 佳人佯醉索人扶，露出胸前白玉肤，夏入帐中寻不见，任他风雨满江湖。 隐贾岛、李白、罗隐、潘阆名谜。
灯谜
 十谒朱门九不开，满头风雪却回来。归家懒睹妻儿面，拨尽寒炉一夜灰。 一药名：常山、砒霜、狼毒、焰硝；一病名：喉闭、伤寒、暴头、火丹。
陈亚谜
陈亚自为亚字谜曰： 若教有口便哑，且要无心为恶。中间全没肚肠，外面任生棱角。
辛未状元谜
辛未会试，江阴袁舜臣作谜诗于灯上，云： 六经蕴籍胸中久，一剑十年磨在手。杏花头上一枝横，恐泄天机莫露口。一点累累大如斗，掩却半床何所有？完名直待挂冠归，本来面目君知否？ 唯苏州刘瑊一见能识之，乃 辛未状元 四字。
招饮答谜
《古今诗格》有遣书招客云： 板户公堂，斫脚露丧。 答云： 斑犬良赋，趋龟空肚。 板户，木门， 闲 字；公堂，官舍， 舘 字；斫脚，斩足， 踅 字；露丧，尸出， 屈 字。谓 闲舘踅屈 也。斑犬，文苟， 敬 字；良赋，尚田， 當 字；趋龟，走卜， 赴 字；空肚，欠食， 飮 字。谓 敬当赴飮 也。
开元寺
乾符末，有客寓广陵开元寺，不为僧所礼，题门而去。题云： 龛龙去东涯，时日隐西斜。敬文今不在，碎石入流沙。 僧众皆不解。有沙弥知为谤语，是 合寺苟卒 四字。
大明寺
令狐相镇淮海日，尝游大明寺，见西壁题云： 一人堂堂，二曜同光，泉深尺一，点去氷傍。二人相连，不欠一边。三梁四柱烈火然，除却双钩两日全。 诸宾幕莫辨。有支使班蒙曰： 一人，大字。二曜者日月，明字也。尺一者，十一寸，非寺字乎？氷去点，为水。二人相连，天字。不欠一边，下字。三梁四柱而烈火，無字。两日除双钩，比字也。是言 大明寺水，天下无比 。
皇华驿
《博异记》云：广州押衙崔庆成抵皇华驿，夜见美人，鬼也，掷书曰： 川中狗，百姓眼，马扑儿，御厨饭。 庆成不解。后丁晋公曰： 川中狗，蜀犬也。百姓眼，民目也。马扑儿，瓜子也。御厨饭，官食也。乃 独眠孤馆 。
顾圣之谜
<br/>吴人顾圣之作一谜云： 两头两头，中间两头。两头大，两头小。两头破，两头好。两头光，两头草。两头竖，两头倒。 乃二僧两头宿也。
祝枝山谜
祝枝山学佛语作叉袋谜云： 无佛不开口，开口便成佛。盘多罗，诘多罗，佛多刹多，佛多难陀。


子犹曰：古云 稚子弄影，不知为影所弄 。然则弄人即自弄耳。虽然，不自弄，将不为造化小儿弄耶？傀儡场中，大家搬演将去，得开口处便落便宜，谓之 弄人 可，谓之 自弄 可，谓之 造化弄我 、 我弄造化 ，俱无不可。集《儇弄》第二十二。
石动筩
北齐高祖尝宴近臣为乐。高祖曰： 我与汝等作谜，可共射之： 卒律葛答。 诸人皆射不得，或云是髐子箭。高祖曰： 非也。 石动筩云： 臣己射得。 高祖曰： 是何物？ 动筩对曰： 是煎饼。 高祖笑曰： 动筩射着是也。 高祖又曰： 汝等诸人为我作一谜，我为汝射之。 诸人来作，动筩为谜。复云： 卒律葛答。 高祖射不得，问曰： 此是何物？ 答曰： 是煎饼也。 高祖曰： 我始作之，何因更作？ 动筩曰： 乘大家热铛子头，更作一个。 高祖大笑。
高祖称郭璞诗绝佳。石动筩曰： 臣诗胜郭一倍。 上大不怡，诘之曰： 哪见胜处？ 动筩曰： 读《游仙诗》云； 青溪千余仞，中有一道士 。臣则曰 青溪二千仞，中有两道士 ，不胜一倍乎？ 上大笑。
捕獭狸
《赵后外传》：樊嬺语飞燕曰： 忆在江都时，阳华李姑畜斗鸭水池上，苦獭啮鸭。时下朱里芮姥者，求捕獭狸献。姥谓姑曰： 是狸不他食，当饭以鸭。 姑怒，绞其狸。
能言鸭
陆龟蒙居震泽，有斗鸭一栏。有内养自长安使杭州，出舍下，挟弹毙其绿头者。龟蒙手一表骇云： 此鸭善人言，持附苏州上进天子。使者毙之，奈何？ 内养信其言，大恐，遂以囊中金酬之，因徐问， 其鸭能作何言？ 龟蒙曰： 能自呼其名。 内养愤且笑。龟蒙还其金，大笑曰： 吾戏耳！
靴值
冯道、和凝同在中书。一日，和问冯曰： 公靴新买，其值几何？ 冯举左足曰： 五百。 和性褊急，顾吏责曰： 吾靴何用一千？ 冯徐举其右曰： 此亦五百。
酒令
贾时彦善谑。赴宴，酒半，主人请令。贾曰： 乞诸君射一谜。不中，浮以大白。曰 天不知地知，尔不知我知。  举座不解。罚遍，贾举一足，置案上，曰： 我靴底有腐孔也！
甘露寺僧性空善饮。一客掷色行旧令，云 补不足，庆有余。 初掷 不足 ，曰： 僧饮。 又掷 有余， 亦曰： 僧饮。 众客俱不解。客曰： 候令毕当言之。 既毕令而僧醉矣，执盏言曰： 酒不敢辞，请明其故？ 客曰： 不足者，无发；有余者，多一头。 众大笑。
王元美与客宴集。王偶泄气，众客皆匿笑。王即设令，要经书中 譬 字一句。王举 能近取譬 。众客于 譬如北辰 、 譬若掘井 等语尽举之，王皆以不如式论罚。众客不服。王曰： 我 譬 在下，不若公等 譬 乃在上。
石学士善谑
石中立，字表臣。在中书时，盛度禁林当直，撰《张文节公神道碑》，进御罢，呈中书。石卒问曰： 是谁撰？ 盛不觉对曰： 度撰。 满堂大笑。
五代广成先生杜光庭多著神仙家书，悉出诬罔，如《感遇传》之类，故人谓妄言为 杜撰 。或云杜默，非也；盛文肃公在杜默之前矣，然俗有杜田、杜园、杜酒等语，恐是方言，未必有指。
盛度体丰肥。一日自殿前趋出，宰相在后，盛初不知。忽见，即欲趋行百步，乃得直舍，隐于其中。石学士见其喘甚，问之。盛告其故。石曰： 相公问否？盛曰： 不问。 别去十余步乃悟，骂曰： 奴乃以我为牛！
鸣鞭为度
焦芳初还朝，失记朝仪。李西涯曰： 以鸣鞭为度，一鞭走两步，再鞭又走两步，三鞭上御道。 芳诺之，旋悟曰： 公乃戏我。
偷驴
张玉阳思咏，河南人。一日语陈玉垒公曰： 官贫，幸得俞蒲石道长送一人，卢瑞峰吏部送一马。 公曰； 人是俞送，马是卢送，可谓恰当。 盖河南人有 偷驴贼 之号，公以谑之。
宋学士尝过洛。士人挽留之信宿，不从，牵去其驴。公怒，作诗曰： 蹇驴掣断紫丝缰，却去城南趁草场。绕遍洛阳寻不见，西风一阵版肠香。 今河南人曰 偷驴贼 曰 版肠 ，本此。
弄僧
一僧从雪中来。唐六如戏之曰： 闻孟老相期郊外寻梅，信乎？ 僧曰： 非孟也，张也。 六如曰： 张公多颠倒，大须防之。 时有匿笑者。僧悟云： 却被唐公弄我半日！ 六如曰： 怪道硬将起来！
铁牛
陶榖，小字铁牛。李涛出典河中，尝寄陶书云： 每至河源，即思灵德。 陶初不为意，久之方悟。盖河中有张燕公铸系桥铁牛故也。
侯白
侯白好俳谑。一日杨素与牛弘退朝，白谑之曰； 日之夕矣！ 素曰： 以我为 牛羊下来 耶？
牛僧孺善为文，杨虞卿善谈说。京师语曰： 太牢口，少牢手。 从来杨姓为牛带累久矣。
王韦
王韦作诗，为诸老所赏。储瓘称之曰： 绝似温、李！ 陆深戏曰： 本是王、韦！ 盖指王摩诘、韦苏州谑之。
胡思乱量
何【栗】当京城已陷，虏人入视帑藏仓庾。时有胡思者为司农卿，具诸仓米麦数白【栗】。临去，【栗】送至厅事旁，遽言曰： 大卿切勿令乱量。 应曰； 诺。 至客次，方悟其戏。益谚有 胡思乱量 语也。
好个救时宰相！
刘贡父谑
孙莘老形貌古奇，熙宁中，论事不合，责出。世谓 没兴孔夫子 。孔宗翰宣圣之后，气质肥厚。刘贡父目为 孔子家小二郎 。元祐中，二人俱为侍郎。二部争事于殿门外幄次中，刘贡父过而谓曰： 吾党之直者异于是。 坐中有悟之者，大笑。
米老庵
米元章筑室于甘露寺，榜曰 米老庵 。寺大火，唯庵与李卫公塔独存。元章诗云： 神护卫公塔，天存米老庵。 有谑之者，添云： 神护李卫公塔，天存米老娘庵。 盖元章母入内为老娘，以母故命官也。
兰玻
《耳谭》：青州东门皮工王芬，家渐裕，弃去故业。里人谋为赠号。芬喜，张乐设宴。一黠少曰： 号兰玻，可乎？ 众问何义。曰： 兰多芬，故号兰玻，从名也。 芬大喜，重酬少年。诸人俱不觉其义，从徐思 兰蘭玻 ，依然 东门王皮 也。
爱东坡
陆宅之善谐谑，每语人曰： 吾甚爱东坡。 时有问之者，曰： 东坡有文，有赋，有诗，有字，有东坡巾。君所爱何居？ 陆曰： 吾甚爱一味东坡肉！ 闻者大笑。
曝鼻裈
阮咸，籍兄子也，居道南，诸阮居道北。北阮皆富，南阮贫。七月七日，法当晒衣，北阮庭中烂然，莫非绨锦。咸时总角，乃竖长竿标大布犊鼻裈，曝于庭中，曰： 未能免俗，聊复尔耳！
对语
关獬推官貌不扬。过南徐，客次，见一绯衣客倨坐。关揖而问之。对曰： 太子洗马高乘鱼。 良久，还询关。关答曰； 某乃是皇后骑牛低钓鳖。 朝士骇曰： 是何官？ 关笑曰： 且欲与君对语切耳。
王承相珪云： 马子山骑山子马。 马给事，字子山。穆王八俊有山子马之名。久之，人对曰： 钱衡水盗水衡钱。 钱某为衡水，令人谢之。曰： 止欲作对尔，实非有盗也。
李章题壁
一故相远派，在姑苏嬉游，书其壁曰： 大丞相再从曾侄孙某至此。 士人李章好谑，题其旁曰： 混元皇帝三十七代孙李章继至。
堂候官
张小江觅侯门教读札付，归荣里中，冠带锦绣，谒一富人。富人乃黠者，服梨园具出迎。张骇曰： 兄是贵职？ 答曰： 弟是牛丞相堂候官。
鸟官
陈太卿尝蓄小鸟，作笼为官船样，上列卤簿，榜其船曰： 鸿胪寺 。人问之。笑曰： 鸿胪故是鸟官。
戈寿官
下雉地方有戈寿官者，富而憨。夏月赴亲家喜宴，着大红绢员领以往。主者故与百拜，啜以沸汤，汗流竟踵，及久，始曰： 请更衣。 其人不觉失声曰： 亲家此言，万代公侯！ 主者曰： 公侯须汗马，不宜汗亲家。若然，请到凉亭再脱衣拭汗，始把杯，岂不万万代公侯乎？
古物
李寰建节青州。表兄武恭性诞妄，又称好道，多蓄古物。遇寰生日，特以箱擎一皂袄子遗之，书云： 此李令公恢复京师时所着，愿尚书功业一似西平。 寰以书谢。后遇恭诞，寰以箱盛一破腻脂幞头饷恭，云： 知兄深慕高真，求得洪崖先生初得仙时幞头，愿兄得道一如洪崖。
以皂袄易得破帽，此番古董交易，折本多矣！
齐公子嗜古器物。龙门子谒之，公子历出三代秦汉之器。龙门子曰： 公子所藏非古也。必若一古者，其庖牺氏之物乎？ 公子斋三日，龙门子乃设几布筵，置宝椟其上，籍以文锦，各再拜而兴，启椟视之，乃宓羲氏之八卦也。
皛饭、毳饭
进士郭震、任介，皆西蜀豪逸之士。一日，郭致简于任曰： 来日请餐皛饭。 任往，乃设白饭一盂，白萝卜、白盐各一碟，盖以三白为皛也。后数日，任亦招郭食 毳饭 。郭谓必有毛物相戏，及至，并不设食。郭曰： 何也？ 任曰： 饭也毛，萝卜也毛，盐也毛。只此便是毳饭。 郭大笑而别。皛音孝，蜀音无曰毛。
此条见《魏语录》，他书作苏、黄相谑，殊误。
马郁
后唐马郁，滑稽狎侮。每赴监军张承业宴，出异方珍果，食之必尽。一日承业私戒主膳者，唯以干莲子置前。郁知不可啖，异日靴中置铁锤，出以击之。承业大笑，曰： 为公易馔，勿败予案。
张咸光
《玉堂闲话》：梁龙德间，有贫衣冠张咸光，游丐无度。复有刘月明者，亦然。每游贵门，即遭虐戏，方餐时，夺其匕箸，则袖中出而用之。梁驸马温积权判开封，咸光忽遍诣豪门告别。问其所诣。曰： 往投温谏议。 间 有何绍介？ 答曰； 顷年大承记录，此行必厚遇也。大谏尝制《碣山潜龙宫上梁文》云： 馒头似碗，胡饼如筛。畅杀刘月明主簿，喜杀张咸光秀才。 以此知必承顾盼。 闻者绝倒。
驼峰
尚书吕震与学士解缙，一日谈及食中美味。吕曰： 驼峰甚美，未之尝也。 解绐曰： 仆尝食之，诚美矣。 吕知其绐也，他日得死象蹄胫，语解曰； 昨有驼峰之赐，宜共飨之。 解大嚼去，昌谑以诗曰； 翰林有个解痴哥，光禄何曾宰骆驼。不是吕生来说谎，如何嚼得这般多？ 解大笑。
安石榴
李汉碎胡玛瑙盘，盛送王莒，曰 安石榴 。莒见之不疑，既食乃觉。
张端
张端为河南司录。府当祭社，买猪，已呈尹，其夜突入录厅，即杀之。吏白尹，尹问端。答曰： 按律诸无故入人家，登时杀之勿论。 尹大笑，为别市猪。
钱、文相谑
钱同爱，字孔周，其家累代以小儿医名吴中，所谓 钱氏小儿 者是也。一日，请文征仲泛舟石湖，知文性不近妓，故匿妓于舟尾。船既发，乃出之。文一见，仓惶求去。钱命舟人速行。文窘迫无计。钱平生极好洁，有米南宫、倪云林之僻。文真率不甚点检服饰，其足纨甚臭，至不可向迩。文即脱去袜，以足纨玩弄，遂披拂于钱头面上。钱不能忍，即令舟人泊船，纵文登岸。
竹堂寺
唐伯虎、祝希哲与文征仲气谊甚深，而情尚迥异，两公每欲戏之。一日，偕游竹堂寺，近寺故多劣妓。唐预使人持东金示之云： 此来若何衣冠者，文君也，其人多狎邪游，而喜人媚，不善媚人。若辈有能得其欢者，金为酒资矣。 妓信。伺文至，争先献笑，牵衣挽袂，坚不肯释。文五色无主，见唐、祝匿笑，悟曰： 两公谑我耳！ 明剖其故，一笑而散。
杨南峰
俗传三月三为浴佛日，六月六为浴猫狗日。有客谒杨南峰吉，值三月三日，杨以浴辞。客不解，谓其傲也，思以报之。杨乃于六月六日往拜，客亦辞以浴。杨戏题其壁曰： 君昔访我我洗浴，我今访君君洗浴。君访我时三月三，我访君时六月六。 《谑浪》误作唐伯虎事。
杨南峰尝观优而善之，谓优曰： 汝曹第努力，当以一金劳汝，恨目前未便耳。 因索纸判赏付之，期明日来取。优喜于得赏，毕献所长，杨极欢而罢。次日，群优持票征赏。杨笑曰： 汝真欲赏乎？我爱汝戏，快活竟日。汝贪我赏，亦快活一夜。我与汝两准可也！ 又有僧额患癣。杨自诧有秘方：取凤仙花捣烂，使以帕裹于额上，三日即效。如期开视，染成红额。僧弥月不敢见客。
先是吴中皇甫氏最贵盛，而治家素宽。杨南峰献寿图，题诗其上曰： 皇老先生，老健精神，乌纱白发，龟鹤同龄。 皇甫公大喜，悬之堂。有识者笑曰： 此詈公也。 盖上列 皇老乌龟 四字。公乃悟。
有富翁乡居，求杨南峰门对一联。此翁之祖曾为人仆。杨乃题云： 家居绿水青山畔，人在春风和气中 ，上列 家人 二字。见者无不匿笑。
有丧家其子不戚。杨南峰为诸生时，特制宽巾往吊，既下拜，巾脱，滚入座下。杨即以首伸入穿之，幕中皆笑，杨退出。此子遂蒙不孝声。
南峰作事刻薄，每每如此。后子孙微甚。其墓为群乞儿薮，今呼为 杨家坟 者是也。志之以为永戒。
王梦泽
黄岗王梦泽太史善谑。一日往谒郭桐冈太府，见府前有枷犯，乃其家用之锯匠也。顾谓郭曰： 既常解锯矣，而于此犹枷颈焉。 郭大笑，遂释之。又客有患癣者，王曰： 何不敷盐于患处，以砖烧热，徐擦之，自愈。 久而不效，以问王。王曰： 砖盐癣则绝无可知。此古方也。 又客有患赤鼻者。王教以油梳子炽热擦患处，自愈。及用之，愈赤，又以问王。王曰； 吾但知苏子游赤壁耳。
曲江春宴
乾符四年，新进士曲江夏宴，甲于常年。有温定者，久困场籍，坦率自恣，尤愤时之浮薄，因设奇以侮之。至其日，蒙衣肩舆金翠之饰，夐出于众，侍婢皆称是，徘徊柳荫之下。俄顷，诸公自露棚移乐登鹢首，既而谓是豪贵，其中姝丽必矣。因遣促舟而进，莫不注视于此，或肆调谑不已。群兴方酣，定乃于帘间垂足露膝，胫极伟而长毳。众忽睹之，皆掩袂，亟命回舟避之。或曰： 此必温定也。
庄乐
庄乐，国初名医也，好诙谑。同郡李庸遣家僮持柬诣乐，误称其名。乐绐之曰： 若家欲借药磨耳，汝当负去。 但书片纸以复云： 来人面称姓名，罚驮药磨两次。 庸得书大笑，即令负还。《烟霞小说》误作朱达悟事。
朱达悟
朱达悟善谑，凡里中宴会，无不与者。一日，诸少年游石湖，背朱往。既解缆，喜曰： 搭户不知也！ 朱忽在舵楼跃出曰： 予在矣！ 盖预知背己，赂舟子藏以待也。众惊笑，延朱即席，且饮且进。朱曰： 湖有宝积寺幽洁，主僧善予，盍一登？ 众从之，掣榼以往。酒数行，朱佯醉卧僧榻，日西犹未醒。呼而掖之，辄摇首曰： 眩莫能起。 僧亦固留，众乃先发。朱从间道疾归，时已暝，乃濡其衣屐，披发，击诸同游者户，仓惶告曰： 不幸舟触石，沉于湖，余偶得渔者援焉。 闻者长少惊啼趋往，至枫桥相值，皆无恙，惟相笑而已。
孙兴公
褚公、孙兴公同游曲阿后湖，中流风猛，舫欲倾覆。褚公曰： 此舫人皆无可以招天谴者，惟孙兴公多尘滓，正当以厌天欲耳。 便欲提掷水中。孙据栏大啼曰： 季野卿念我！
巡按许挈家
麻城侍御董公石，述其同年进士某，亦作御史，往贵州巡按，未行，一日有他御史过其家，知某素俱内，其室甚悍，戏之曰： 朝廷今有特恩，凡云贵巡按，皆许挈家自随。 悍妻于屏后听之，信以为然，遂装束，坚欲同行。御史曰： 世无此理，彼戏言耳。 妻曰： 君子无戏言。老贼欲背家娶妾为乐耶！ 某托亲党再三晓譬，终不听，某竟以此请告不行。
石鞑子
吴中有石生者，貌类胡，因呼为 石鞑子 ，善谑多智。尝因倦步至邸舍，欲少憩，有小楼颇洁，先为僧所据矣。石登楼窥之，僧方掩窗昼寝，窗隙中见两楼相向，一少妇临窗刺绣。石乃袭僧衣帽，开窗向妇而戏。妇怒，告其夫，因与僧闹。僧茫然莫辩，亟去，而石安处焉。
石生在太学时，每苦司成之虐，夜半于公座粪焉，植小竹枝为纸旗，而书己名。司成晨出登座，旗折，举火视之，污秽狼籍矣。见石名，呼欲加责。石流涕称冤曰： 谁中伤者？止由太宗师不相爱故耳。岂有某作此事，而自标求责者乎？ 司成以为有理，竟不之罪。
翟永龄
翟永龄，常州人。初入泮宫，师长日以五更升堂讲课，同辈苦之。永龄因伏短墙下，伺其走过，疾取其帽，置土地神头。师遍觅得之，以为怪，大俱，不复早行。
翟永龄平日不诣学官。师怒，罚作一文，以 牛何之 命题。翟操笔立就，结云： 按何之二字，两见于《孟子》之书。一曰 先生将何之？ 一曰 牛何之？ 然则先生也、牛也，一而二、二而一者也。
翟永龄赴试，苦无资，乃买枣，泊舟市墟，呼群儿，与枣一掬，教之曰： 不要轻，不要轻，今年解元翟永龄。 常州至京，民谣载道，大获赆助。
毕竟天下势利者多，故翟得行其诈。然用此等钱，殊不罪过。
翟母皈心释氏，日诵佛不辍声。永龄佯呼之，母应诺。又呼不已，母愠曰： 无事何频呼也？ 永龄曰： 吾呼母三四母便不悦。彼佛者日为母呼千万声，其怒当何如？ 母为少止。
袁汝南
吴人袁汝南，诣友人师子乔家，辄竟日狂饮。子乔之妻深厌之。子乔曰： 此仙人，不可慢也。 问： 何以见为仙乎？ 曰： 凡吾举动，虽细微，无不知者。 妻犹未信。子乔乃阴与汝南为约。次一早闻叩门声，子乔心知为汝南矣，谬曰： 清早谁耐烦，且图欢耳。 使妻持己之势。已而叩门愈急，妻问为谁。应曰： 我袁汝南也 。妻曰： 彼昨夜未归。 汝南曰： 子乔既不在，嫂手中所持何物？ 子乔谓妻曰： 我固知仙人不可欺耳。 妻自此终不敢慢汝南矣。
薛昭纬
唐薛侍郎昭纬未第时，就肆买鞋。肆主曰： 秀才脚第几？ 对曰： 昭纬作脚来，未曾与立行第。
薛昭纬使梁。梁祖宴会间，话及鹞子，辄以为赠。昭纬戒仆曰： 令君所赐，真须爱惜，可将纸裹鞲袋中。
薛后遭黄巢乱，流离饥困，遇旧识银工，延之饮馔，甚丰。昭纬以诗谢曰： 一碟羶根数十皴，盘中犹更有鲜鳞。早知文字多辛苦，悔不当初学冶银。 羶根，羊肉也。
孔纬
孔纬拜官，教坊优伶继至，各求利市。石野猪先至，公有所赐，谓曰： 宅中甚【门/卦】，不得厚致。若见诸野猪，幸勿言也。 复有一伶善笛，公唤近阶，指笛窍问曰： 何者是《浣溪沙》孔？ 诸伶大笑。
好嬉子
吾衍子行，尝作一小印，曰 好嬉子 。盖吴中方言。一日魏国夫人作马图，传至子行处。子行为题诗后倒用此印。观者咸疑其误。魏公见之，骂曰； 此非误也，他道妇人会作画， 倒好嬉子 耳！ 《荻楼杂抄》
画葡萄
柏子庭和尚攻画葡萄，又善饮啖，醉饱方落笔。曾有一富室延之，礼待甚腆。其家先巳绷绢，食毕，以十指蘸墨，乱点绢上而去。主人茫然。少顷，索笔扫干布叶而成，点皆子也。自题其上曰： 昨夜园林雨过，葡萄长得能大，东海五百罗汉，一人与他一个。
画梅
陈白沙善画梅，人持纸求索者，多无润笔。白沙题其柱云： 乌音人又来。 或诘其旨。乃曰： 不闻乌声曰 白画白画 ？ 客为之绝倒。
景清假书
景清游太学时，同舍生有秘书，清求，不与，固请，约明旦即还。生旦往索，清曰： 吾未尝假书与汝。 生忿讼于司成，清叩持书往见曰： 此清灯窗所业书。 即诵终卷。生则不能诵一词。司成叱生退。清出，即以书还生曰： 以子珍秘太甚，特相戏耳。
李西涯题画
大僚吴某家藏陈图南小像，亦名笔也，遍求在京名公题咏。邵半江诗先成，求质于李西涯公。公绐曰： 尚有一二字未稳，俟予更之。 因嘿记其诗，先题吴公画上。邵见之，抚掌大笑，
按邵诗云： 盘陀石上净无尘，岳色江声共此真。莫怪吴侬浑不醒，百年俱是梦中人。
祀真武
贾秋壑会客，庖人进鳖，一客不食，曰： 某奉祀真武，鳖似真武案下龟，故不食。 盘中复有蔗，又一客曰 不食 。秋壑诘其故。客曰： 某亦祀真武，蔗不似真武前旗竿乎？ 满座大笑。
王戎后身
庐江尹李公有门子甚荷宠。一日，诸僚毕集，共谈之，或云 龙阳 ，或云 六郎 。霍山尹罗公独曰： 此王戎后身。 李惊问故。罗曰： 因前生钻李，今索债耳。
滕元发
司马温公劾奏王广渊，乞诛之以谢天下。滕元发为起居注，既归，王就问： 早来司马君实上殿乞斩某以谢天下，不知圣语如何？ 滕戏曰： 只听得圣语云： 依卿所奏。
王中父
王介，字中父，性轻率，每语言无伦，人谓其有风疾。出守湖州，王介甫以诗送之云： 东吴太守美如何，柳浑诗才未足多。遥想郡人迎下檐，白苹州渚正沧波。 其意以水值风即起波也。介谕其意，遂和十篇，盛气而诵于介甫。其一曰： 吴兴太守美如何，太守从来恶祝【鱼它】，生若不为上柱国，死时犹合代阎罗。 介甫笑曰： 阎罗见缺，请速赴任！
王中父与刘贡父同考试。中父以举人卷子用 小畜 字，疑 畜 字与御名同音。贡父争以为非。中父不从，固以为御名。贡父曰： 此字非御讳，乃中父之家讳也！ 因相诟骂。贡父坐罢，同判太常礼院，罚铜归馆。有启谢执政云： 虚船触舟，忮心不怨。强弩射市，薄命何逃？ 时雍子方为开封推官，戏曰： 据罪名当决臀杖十三。 贡父曰： 吾已入文字，云： 窃见雍子方身材长大，臀腿丰肥，臣实不如，举以自代。
龙德化
黄都龙太渠，官郡守致仕。其子名德化，以乡举选官为府判。临之任，太渠治觞饯之，嘱曰： 尔平日好谑，今日居官不得复尔。 德化起立应曰： 堂尊承教了！ 太渠不觉失笑。
丁谓
丁谓在秘阁日，凝寒近火，尝以铁筯于灰烬间书画。同舍伺公暂起，烧火筯使热，公至仍书，为筯所烙，曰： 昨宵通晓不寐，为四邻弦管喧呼所聒。 同舍曰： 是必嫁娶之家也。 公曰： 非是。时平岁稔，小人辈共乐烙其父母祖先耳！
才宽
才太守宽，高才抗节。尝谒抚台，一主事丁忧还家，亦来谒。门适闭，才曰： 何不击木鱼自通？ 主事不可。才乃戏曰： 座上木鱼敲夜月。 主事不答。才曰： 可对 檐前铁马打秋风 。 主事大怒而去。才曰： 如此大气，不见人亦可。
呼如周名
度支尚书宗如周，有人诉事，谓其曾作如州官也，乃曰： 某有屈滞，故来诉如州官。 如周曰： 尔何人，敢呼我名？ 其人惭谢曰： 只言如州官作如州，不知如州官名如周，早知如州官名如周，不敢唤如州官作如州。 如周大笑曰： 令卿自责，见侮反深。 众咸服其雅量。
中官性阴
太监谷大用迎驾承天，所至暴横。官员接见，多遭叱辱，必先问曰： 你纱帽哪里来的？ 一令略不为意。大用喝问如前。令曰： 我纱帽在十王府前三钱五分白银买来的！ 大用一笑而罢。令出，众问之。曰： 中官性阴，一笑更不能作威矣！ 众叹服。
宋太祖乡邻
宋太祖虑囚。一囚诉称 臣是官家乡邻 。太祖疑为微时比舍，亟问之。乃云： 住东华门。 帝大笑，亦竟释之。
刘贡父
刘贡父为试官，出 临以教思无穷论 。举人上请曰： 此卦大象如何？ 刘曰： 要见大象，当诣南御苑可也。 时马默为台官，弹奏攽轻薄，不当置在文馆。贡父叹曰： 既云马默，岂合驴鸣！
论扬子云
王介甫与东坡论扬子云投阁为史臣之妄，《剧秦美新》之作亦后人诬子云。东坡曰： 轼亦疑一事。 荆公曰： 疑何事？ 东坡曰： 不知西汉果有子云否？ 众大笑。
陆平泉
相嵩诞日，诸翰林称寿，争献其面。时菊花满堂，陆平泉独退处于后，徐曰： 不要挤坏了陶渊明。
箕仙
有请箕仙者，仙至，自云何仙姑。一顽童戏之，于掌心书一 卵 字，问姑曰， 此何字？ 箕遂判云： 似卯原非卯，如邛不是邛。仙家无用处，转赠与尊堂。 见《诗话》。
押衙诗
湘江北流至岳阳，达蜀江，夏潦后，蜀江涨势高，遏住湘波，让而退，溢为洞庭湖，凡阔数百里，君山宛在水中。秋水归壑，此山复居陆，唯一条湘川而已。前辈许裳《过洞庭》诗最为首出，后无继者。诗僧齐己驻锡巴陵，欲吟一诗，竟未得意。有都押衙蔡姓者，戏谓己公曰： 某有诗已绝，诸人不必措词。 己公坚请口札。押衙朗吟曰： 可怜洞庭湖，恰到三冬无髭须。 以其不成湖也。己公大笑。
张幼于谜
吴门张幼于，使才好奇。日有闯食者，佯作一谜粘门云： 射中许入。 谜云； 老不老，小不小，羞不羞，好不好。 无有中者，王百谷射云： 太公八十遇文王，老不老；甘罗十二为丞相，小不小；闭了门儿独自吞，羞不羞？开了门儿大家吃，好不好！ 张大笑。
痔字
近谑云：叶仲子一日论制字之妙，因及疾病二字： 从丙、从矢，盖言丙燥矢急，燥急，疾病之所自起也。 友人故以 痔 字难之。沈伯玉笑曰； 因此地时有僧人往来，故从寺。 众方哄堂，一少年不解，向叶问之。叶徐曰： 异日汝当自解。 众复哄堂。
比玉居
有王生行一者，美甚，人多嬖之。沈伯玉过其家，见斋额颜曰 比玉居 。伯玉曰： 此额殊有意，移 比 字易出 居 内之 古 ，分明是 屁古 二字。 玉 字亦 王 、 一 二字也。分合言之，乃 王一屁古 四字。
朱古民
朱古民文学善谑。一日，在汤生斋中，汤曰： 汝素多智术，假如今坐室中，能诱我出户外立乎？ 朱曰： 户外风寒，汝必不肯出。倘汝先立户外，我则以室中受用诱汝，汝必从矣。 汤信之，便出户外立，谓朱曰： 汝安能诱我入户哉！ 朱拍手笑曰： 我已诱汝出户矣！


子犹曰：凡有道术者，皆精神之异于常人者也。真有真精神，幻亦有幻精神。冬起雷，夏造冰，几于镂天雕地矣。非精神能感召，其然耶？下至一技之工，一虫之戏，亦必全副精神与之娴习而后能之。拜树而树应，诵驴而驴灵，非真并非幻也，精神之至也。精神无伪，伪极亦是真也。恒言遇所不能，辄谓仙气。余意凡道术止是如此，无二法门。集《灵迹》第三十二。
顶穴乳穴
唐时，西域僧伽居京师之荐福寺，常独居一室。顶上有穴，恒以絮窒之。夜则去絮，烟气从顶穴中出，芬芳满室。
石勒时，有佛图澄者，左乳旁有一穴，恒就水洗灌肠肺，以絮窒之。夜欲读书，辄拔絮，则光自穴出，一室洞明。
二小儿登肩
天竺僧鸠摩罗什阐教于秦。一目忽下高座，谓秦主兴曰： 有二小儿登吾肩，欲障，须妇人。 兴遂以宫女进之，一交而生二子。自尔别立廨舍，供给丰盈。诸僧有欲效之者，什聚针盈钵，谓曰： 若能相效食此者，乃可畜室。 因举匕进针，不异常食。
鸤鸠和尚
《云溪友议》云：邓州和尚日食二鸠。有贫士求餐，分二足与食。食既，僧盥嗽，双鸠从口出，一能行，一甸甸在地。士惊愕吐饭，二足亦出，号 南阳鸤鸠和尚 。
香阇黎
香阇黎者，莫测其来。止益州青城山寺。时俗每至三月三日，必往出游赏，多将酒肉酣乐。香屡劝之，不断。后因三月，又如前集。香令人穿坑，方丈许，忽曰： 檀越等常自饮啖，未曾见及，今日须餐一顿。 诸人争奉肴酒。随得随尽，若填巨壑。至晚曰： 我大醉饱，扶我就坑，不尔污地。 及至坑所，张口大吐。雉肉自口出，即能飞鸣；羊肉自口出，即能驰走，酒浆乱泻，将欲满坑，鱼虾鹅鸭，游泳交错。众咸惊嗟，誓断宰杀。
昝老
长寿寺僧昝，言他时在衡山，村人为毒蛇所噬，须臾而死，发解肿起尺余。其子知昝老有术，遂迎昝至。乃以灰围其尸，开四门，先曰： 若从足入，则不救矣。遂踏步握固，久之蛇不至。昝大怒，乃取饭数升祷蛇形，咀之，忽蠕动出门。有顷，饭蛇引一蛇从死者头入，径吸其疮。尸肿渐低，蛇皰缩而死，村人乃活。
孤月僧
孤月擅异术。行桥上，会女妇乘肩舆至，骂僧不避。顷之，舁夫下桥复上，往返数度，犹不能去。旁人曰： 必汝犯月大师耳，一可拜祈之。 僧曰： 吾有何能，尔自行耳。 言讫，舁夫足轻如故。
散圣长老
《狯园》：江长老者，桃源江副使盈科之族也。受良常山上真秘法，号 散圣长老 。能取生鸡卵二十枚，置臼中杵之，鸡卵纷然跃起，复入臼中，如是者数四，无一损坏。
左元放
左慈，字元放，庐江人也。曹公尝闭一石室中，使人守视。断谷期年，乃出之，颜色如故。公谓必左道，欲杀之。慈已预知，为乞骸骨。公曰： 何以忽尔? 对曰： 欲见杀，故求去。 公曰： 无之。 乃为设酒。慈拔簪画杯，酒中断。即饮半，半与公。公未即饮，慈尽饮之。饮毕，以杯掷屋栋，举坐莫不视杯，良久乃坠，已失慈矣。寻问之，还其所居。公益欲杀之，敕收慈。慈走入群羊中，俄有大羊前跪而曰： 为审尔否？ 吏相谓口： 此跪羊，慈也。 欲收之。群羊咸向吏言曰： 为审尔否？
《神仙传》云：曹公害左慈。慈目眇，葛布单衣。至市视之，一市十万人，皆眇一目、单衣，无非慈者，竟不知所在。
笔仙
昔有高士，置笔竹筒，买者置钱其中，笔自跃出。号 笔仙 。
咒桃斗
樊夫人与夫刘纲俱有道术，各自言胜。中庭有两桃树，夫妻各咒其一，桃便斗。纲所咒桃，走出篱外。
种瓜
吴时有徐光者，尝从人乞瓜，其主勿与。便索瓜子种之。俄而瓜生蔓延，生花成实，乃取食之，因遍给观者。鬻者反视，所出卖皆亡耗矣。
殷七七
道人殷七七，尝在一官僚处饮酒，有佐酒倡优共笑侮之。殷白主人，欲以二栗为令。众喜，谓必有戏术。乃以栗巡行，接者皆闻异香。唯笑七七者，栗化作石，缀在鼻，掣拽不落，秽气不可闻。二人共起狂舞，花钿委地，相次悲啼；鼓乐皆自作。一席之人，笑皆绝倒。久之祈谢，石自鼻落，复为栗，花钿悉如旧。
轩辕集
罗浮先生轩辕集善饮，虽百斗不醉。夜则垂发盆中，其酒沥沥而出。唐宣宗召入内庭，坐御榻前。有宫人笑集貌古，须臾变成老妪，遂令谢先生，而貌复故。
陈七子
陈复林者，号陈七子。尝于巴南太守筵中，为酒妓所侮。陈笑视其面。须臾，妓者髯长数尺。泣诉于守，为祈谢。陈咒酒一杯，使饮之，髯便脱落。
孙道人
孙道人有异术。尝画墨圈于掌中，遥掷人面，虽洗之不去。顷之，以手挥曰： 当移着某人臂上。 虽重裘之内，而圈已在臂矣。尝至吴中，为小妓所侮。孙顾卖桃人担云： 借汝一桃。 遂拾以掷其面，妓右颊遵赤肿如桃大，楚不可忍，哀祈再四。乃索杯咒之，取下仍是一桃，妓肿遂消。此万历己酉年间事。
又孙道人至一大家，见鱼池绝大，问： 鱼有数否? 主人曰： 不知。 孙曰： 可数也 。乃命二童子持一长绳跨池相向而立，孙按绳徐掠池水，至半，止，连呼 双来双来 。顾童子曰： 紧持而数之。 鱼大小成对，从绳上跃过。一童大笑，绳脱，鱼遂群跃焉。
李秀才
《广记》：虞部郎中陆绍，元和中，尝看表兄于定水寺。因为院僧具密饵时果，并招邻院僧。良久，与一李秀才偕至。乃环坐，笑语颇剧。院僧顾弟子煮茗，巡将匝而不及李。陆不平，为言之，院僧颇出谩语。李怒，僧犹大言不止。李乃白座客： 某不免对贵客作造次矣。 因袖手据两膝，叱其僧曰： 粗行阿师，争敢无礼！柱杖何在，可击之！ 其僧房门后有筇杖子，忽跃出连击其僧。时众亦有闭护，杖伺人隙捷中，若有物执持者。李复叱曰： 捉此僧向墙！ 僧乃负墙拱手，色青气短，唯言乞命。李又曰： 阿师可下阶。 僧又趋下，自投无数，衄鼻败颡不已。众为请之。李徐曰： 缘衣冠在，不能杀此为累。 因揖客而去。僧半日方能言，如中恶状，竟不之测矣。
针奴脚
前凉张存善针。有奴好逃亡，存行针缩奴脚，不得动。欲使，更以针解之。
杖虎
于子仁湖广武冈州人，洪武乙丑进士。知登州府，部有诉其家人伤于虎者。子仁命卒持牒入山捕虎，卒泣不肯行。子仁笞之，更命他两卒。两卒不得已，入山，焚其牌。火方息而随至，弭耳帖尾，随行入城，观者如堵。虎至庭下，伏不动。子仁厉声斥责，杖之百而舍之。虎复循故道而去。
按子仁有异术，以妖惑被讦，逮诏狱死，弃其尸。家人既发丧，一夕忽闻叩门声，问之，则子仁也。自言不死，亦不自晦，日与故旧游宴。或泛舟，不用篙楫，舟逆水而上，以为戏乐。里人刘氏，其怨家也。以铁索系之，诣阙奏状。一日忽失子仁所在，但存铁索而已。刘坐欺妄，得重谴云。
葛孝先
葛玄，字孝先。尝与宾同坐，复有来者，出迎之，坐上又有一玄与客语。时天寒，玄谓客人曰； 贫居不能人人得炉火，请作火，共使得暖。 玄因张口吐气，赫然火出，须臾满屋，客尽得如在日中。尝与客对食，食毕，嗽口，口中饭尽成大蜂数百头，飞行作声。良久张口，群蜂还飞入口中，玄嚼之，故是饭也。手拍床，虾蟆及诸虫飞鸟燕雀鱼鳖之属，使之舞，皆应弦节如人。玄止之，即止。
瓶隐
申屠有涯放旷云泉，常携一瓶，时跃身入瓶中。时人号为 瓶隐 。
马湘
马湘字自然，杭州盐官人。治道术，尝南游霍桐山，夜投旅舍宿。主人戏言： 客满无宿处，道士能壁上睡，即相容。 湘跃身梁上，以一脚挂梁倒睡。适主人夜起，引烛照见，大惊异。湘曰： 梁上犹能，况壁上乎！ 俄而入壁渐没。主人拜谢，乃出。或言 常州城中鼠极多 ，湘书一符，令帖于南壁下。有一大鼠相率群鼠，莫知其数，出城门去。自是城内绝鼠。
蓝乔
蓝乔字子升，循州龙川人。与吴子野同登汴桥，买瓜欲食。乔曰： 尘埃扑瓜，当与子入水中啖尔。 因持瓜涌身入河。吴注目以视，时有瓜皮浮出水面。至夜不出，吴往候其邸，已酣寝矣。徐张目曰： 波中待子食瓜，何久不至？
纸月取月留月
《宣室志》云：杨晦八月十二日夜谒王先生。先生刻纸如月，施垣上，洞照一室。又唐周生有道术，中秋谓客曰： 我能取月。 以筯数百条，绳而驾之，曰： 我梯此取月。 俄以手举衣，怀中出月寸许，清光照烂，寒气入骨。
《三水小牍》云：桂林韩生嗜酒，自言有道术。一日欲自桂过湖，同行者二人，与俱止郊外僧寺。韩生夜不睡，自抱一篮，持匏杓出就庭下。众往视之，见以杓酌取月光，作倾泻状。韩曰： 今夕月色难得，恐他夕风雨夜里，留此待缓急尔。 众笑焉。及明日，空篮敝杓如故，益哂其妄。舟至邵平，共坐至江亭上，各命仆市酒期醉。会天大风，日暮，风益急，灯烛不能张。众大闷，一客忽念前夕事，戏嬲韩曰： 子所贮月光今安在？ 韩抚掌曰： 几忘之。 即狼狈走舟中，取篮杓一挥，则白光燎焉见于梁栋间。如是连数十挥，一坐遂尽如秋天晴夜，月光潋滟，秋毫皆睹。众乃大呼痛饮。达四鼓。韩复酌取而收之篮，夜乃黑如故。
孙福海
成化间，金陵孙福海有妻子而精道教，凡祈天遣鬼，无不应者。又有戏术。尝与少年辈同纳凉，有美妇四、五至，少年目孙而笑。孙曰： 汝欲见其足耶? 即画地为一字。妇至，见画处如巨沟然，即跃而足见。
张七政
唐张七政，荆州人，有戏术。尝画一妇人于壁，酌酒满杯，饮之至尽，画妇人面赤。
金箔张
《狯园》云：国初平阳金箔张者，以世造金箔得名。其子二郎聪隽不凡，少遇仙流，授以《鹿卢蹻经》一卷，遂得乘蹻之术。闾里骇其所为。一日有羽衣人过其门，曰： 家师亦挟小奇术。二郎不弃，明日遣骑相迎。 黎明，果有两童子，各乘一龙，自云中下，复牵一龙，请二郎乘坐。龙狞甚，昂首不伏。童子出袖中软玉鞭鞭之，二郎乃腾身而上。行数里，至一山谷中，极花木泉石之胜。俄达茅庵，羽衣人已在门矣。传呼延入，见一道人庞眉古服，坐匡床之上，双足卸挂璧间，相去犹寻丈也。二郎欲拜，道人曰： 且上勿前。老汉久卸膝盖骨以自便，倚足于壁，不踏世上红尘矣。今日不免为郎君一下床也。 于是挥手招壁间，双足自行，前著膝上，辐凑如常人。遂下床，具宾主礼，呼室中童子煮新茶供客。茶至，则一无首童子也。道人责曰： 对佳宾，乃简率若此乎？可速戴头来！ 童子举手扪其颈，遽入室取头戴之，复出，供茶如初。
李福达
李福达一日至苏州，欲税宅城中。遍阅数处，辄憎湫隘。侩人怪之。李曰： 卿莫管我，所挚细小什器颇多，必须宽敞始得。 侩人以为戏言。后看下一大姓空宅子，前厅后堂，洞房连闼，意甚乐之。与税赁毕，李便入宅，从容袖中摸出小白石函，纵横不离数寸，凡衣服饮食、床褥卧具、屏障几席釜甑，一切资生之物，尽从中出。又于函中掣出妇人男子凡数辈，皆其妾滕使令。又有十余小儿，皆衣五彩。侩人震怖，便狂走。李笑而不言。久之，将行，还复挚此妇人、男子、小儿、诸器玩，一一悉纳石函中，仍袖而去。
最后福达客黄浦上朱恩尚书家。朱公好道，礼为上客。或厨傅稍有不饬，李知是内人慢之，咒其室中器皿服玩，使斗击。庭下所曝筐筥，一一历阶而上。内人悔过，乃止。
外国道人
《灵鬼志》：有道人外国来，解含刀吐火。行见一人担担，上有小笼子，可受升余。语担人云： 吾步行疲极，欲寄君担。 担人以为戏也，应曰： 自可尔。君欲何许自厝？ 答云： 若见许，正欲入笼子中。 担人愈怪之，乃下担。入笼中，笼更不大，其人亦不更小。担之亦觉重于先。既行数里，树下住食。担人呼共食。云： 我自有食。 不肯出，止住笼中，饮食器物罗列，肴膳丰腆亦办。乃呼担人食。未半，语担人 我欲妇共食 。腹中吐出一女子，年二十许，衣裳容貌甚美。二人共食。食饮竟，其夫便卧。妇语担人曰： 我有外夫，欲来共食。夫觉，君勿道之。 妇便口中出少年丈夫。此笼中便有三人。有顷，其夫动如欲党，妇便以外夫内口中。夫起，语担人曰： 可去。 即以妇内口中，及食器物。此人既至国中，有一家大富贵，财巨万而性悭吝。语担人云： 试为君破悭。 即至其家。有好马，甚珍之，系在柱上，忽失去，寻索不得。明日见马在五升甖中，终不可破。便语曰： 君作百人厨，以周一方穷乏，马得出耳。 主人如其言，马还在柱下。明早其父母在堂上，忽然不见，举家惶怖。开装器，忽然见父母在泽壶中，不知何由，复往请之。其人云： 君更作千人饮食以饴百姓穷者。 当时便见父母在床也。
前段与《广记》阳羡书生寄鹅笼中事同。
负笈老翁
隋开皇初，广都孝廉侯遹入蜀。至剑门外，忽见四黄石，皆大如斗。遹收之，藏于书笼，负之以驴。因歇鞍取看，皆化为金。至城货之，得钱百万。沽美妾十余人，大开第宅，又置良田别墅。后春日。尽载妓妾出游，下车张饮。忽一老翁负大笈至，坐于席末。遹怒而诟之，命苍头扶出，更不动，亦不嗔恚，但引满啖炙而笑云： 君不记取吾金乎！吾此来求偿债耳。 尽取妓妾十余人，投之书笈，亦不觉其窄。负而趋，走若飞鸟。遹令苍头逐之，不及。自后遹家日贫。十余年却归蜀。到剑门，又见前老翁携所将之妾游行，傧从极多。见遹，皆大笑。问之不言，忽失所在。访剑门前后，并无此人，竟不能测。
胡媚儿
唐贞元中，扬州丐者，自称胡媚儿，琉璃瓶可受半升，曰： 施此满，足矣。 人与百钱，见瓶间大如粟。与千钱至万钱，亦然，好事以驴与之，入瓶如蝇。俄有数十车纲至。纲主戏曰： 能令诸车入瓶乎? 曰： 可微侧瓶口。 令车悉入，有顷不见，媚儿即跳入瓶。纲主大惊，以梃扑瓶，破，一无所有。
方朔偷桃法
戏术有方朔偷桃法。以小梯植于手中，一小儿腾之而上，更以梯累承之。儿深入云表，人不能见。顷之，摘桃掷下，鲜硕异常。最后儿不返，忽空中有血数点坠下。术者哭曰： 吾儿为天狗所杀矣！ 顷之，头足零星而坠。术者悲益甚，乞施棺殓之资。众厚给之，乃收泪荷担而去。至明日，此小儿复在前市摘桃矣。
幻戏
嘉、隆间，有幻戏者，将小儿断头，作法讫，呼之即起。有游僧过，见而哂之。俄而儿呼不起，如是再三，其人即四方礼拜，恳求高手放儿重生，便当履门求教。数四不应，儿已僵矣。其人乃撮土为坎，种葫芦子其中。少顷生蔓，结小葫芦。又仍前礼拜哀鸣，终不应。其人长吁曰： 不免动手也。 将刀斫下葫芦。众中有僧头欻然落地，其小儿便起如常。其人即吹烟一道，冉冉乘之以升，良久遂没。而僧竟不复活矣。
板桥三娘子
《古今说海》：唐汴州西有板桥店。店娃三娘子者，独居鬻餐有年矣。而家甚富，多驴畜，每贱其估以济行客。元和中，许州客赵季和将诣东都。过客先至者，皆据便榻。赵得最深处一榻，逼主房。既而三娘子致酒极欢。赵不饮，但与言笑。二更许，客醉。合家灭烛而寝。赵独不寐，忽闻隔壁窸窣声。偶于隙中窥之，见三娘子向覆器下取烛挑明，市箱中取小木牛、木人及耒耜之属，置灶前，含水噀之，人牛俱活。耕床前一席地讫，取荞麦子授木人种之。须臾麦熟，木人收割，可得七、八升。又安置小磨，即硙成面。却收前物仍置箱中，取而作烧饼。鸡鸣时，诸客欲发。三娘子先起，点灯设饼。赵心动，遽出，潜于户外窥之。乃见诸客食饼未尽，忽一时踏地作驴鸣。顷之，皆变驴矣。驱入店后，而尽没其财。赵亦不告于人。后月余，赵自东都回。将至板桥店，预作荞麦烧饼大小如前，复寓宿焉。其席无他客，主人殷勤更甚。天明，设讲如初。赵乘隙以己饼易其一枚。言烧饼某自有，请撤去以俟他客。即取己者食之。三娘子具茶。赵曰： 请主人尝客一饼。 乃取所易者与啖。才入口，三娘子据地即变为驴，甚壮健。赵即乘之，尽收其木人等，然不得其术。赵策所变驴，周游无失，日行百里。后四年，乘入关，至岳庙旁，见一老人拍手大笑曰： 板桥三娘子，何得作此！ 因捉驴谓赵曰： 彼虽有过，然遭君已甚，可释矣。 乃从驴口鼻边，以两手掰开，三娘子从皮中跳出，向老人拜讫，走去，不知所之。
贵竹幻术
贵竹地羊驿，民夷杂处，多幻术，能以木易人之足。郡丞某过其地。记室二人，皆游于淫地。一人与淫，其夫怨，易其一足。一人不与淫，妇怨，易其一足。明日于宁于庭，见丞。骇问，始知其故，即逮二家至。惧以罪，二人各邀其人归作法，足遂复。
神巫
吴景帝有疾，求觋视者，得一人。帝欲试之，乃杀鹅埋苑中。架小屋，施床几，以妇人屐履服物著其上。使觋视之，曰： 若能说此冢中鬼妇人状，当加赏。 竟夕无言。帝推问之急，乃曰： 实不见鬼，但见一头白鹅立墓上耳。
数学
管辂精于数学。乡里范玄龙苦颇火。辂云： 有角巾诸生，驾黑牛故车来，必留之宿。 后果有此生来，范固留之。生急求去，不听，遂宿。主人罢入。生俱图己，乃持刀门外，倚薪假寐。忽有一物以口吹火。生惊斫之，死，视之，狐也。自是不复有灾。
卜天津桥、万寿寺
唐天宝末，术士钱知微尝至洛，居天津桥卖卜，一卦帛十匹。历旬，人皆不诣之。一日，有贵公子意其必异，命取帛如数，卜焉。钱命蓍而卦成，曰： 君戏耳。 其人曰： 卜事甚切，先生岂误乎！ 钱请为隐语曰： 两头点土，中心虚悬，人足踏跋，不肯下钱。 其人本意卖天津桥绐之。其精如此。
相传吴下张东谷精于卜算，设肆于万寿寺前。或往卜，问是住宅。卦成，张云： 三日内合当迁毁。 其人指万寿寺曰： 吾戏卜佛住居也。千年香火，安得有此。 大笑而去。后三日，按台下檄，改寺为长洲新学，果如其言。
射覆
朱允升早从资中黄楚望泽游，偕同郡赵汸受经，余暇遂得六壬之奥。偶访友人，见案上置四合。戏谓： 君能射覆乎？中则奉之，否则为他人饷也。 朱更索一合书射语，亦合而置之，曰： 少俟则启。 适有借马者，友人令奴于后山牵驴应之。朱即令一时俱启，前四合皆鱼也。射语云： 一味鱼，两味鱼，其余两味皆是鱼。有人来借马，后山去牵驴。 宾主为之绝倒。
拆字
谢石润夫，成都人。宣和至京师，以拆字言人祸福。求相者，但随意书一字，即就其字离析而言，无不奇中。名闻九重，上皇因书一 朝 字，令中贵人持往试之，石见字，即端视中贵人曰： 此非观察所书也。 中贵人愕然曰： 但据字言之。 石以手加额曰： 朝字，离之为十月十日字，非此月此旦所生之天人，当谁书也？ 一座尽惊。中贵驰奏。翌日召至后苑，令左右及宫傧书字示之。论说俱有精理。赐赉甚厚，补承信郎。缘此四方求相者，其门如市。有朝士，其室怀娠过月，手书一 也 字，令其夫持问。是日坐客甚众。石详视字，谓朝士曰： 此阁中所书否? 曰： 何以言之? 石曰： 谓语助者，焉哉乎也。固知是公内助所书。阁盛年三十一否? 曰： 是也。  以也字上为三十，下为一字也。然吾官寄此，当力谋迁动而不可得否？ 曰： 正是为此挠耳。 盖也字，着水则为池，有马则为驰。今池运则无水，陆驰则无马。是安可动也！又尊阁父母兄弟、近身亲人皆当无一存者，以也字着人是他字，今独见也字，而不见人字故也。有尊阁其家物产亦当荡尽否？以也字着土，则为地字，今不见土，只见也。俱是否？ 曰： 诚如所言。 朝士即谓之曰： 此皆非所问者。但贱室忧怀娠过月，所以问耳。 石曰： 是必十三个月也。以也字中有十字，并两傍二竖、下画为十三也。 石熟视朝士曰： 有一事似涉奇怪。固不欲言，则吾官所问，正决此事。可尽言否？ 朝士因请其说。石曰： 也字着虫字为虵字。今尊阁所娠，殆蛇妖也。然不见虫，则不能为害。谢石亦有薄术，可为吾官以药下验之，无苦也。 朝士大异其说，固请至家。以药投之，果下数百小蛇。都人益共神之，而不知其竟挟何术。
后石拆春字，谓秦头太重，压日无光，忤相桧，死于戍。
建炎间，术者周生善相字。车驾至杭，时虏骑惊扰之余，人心危疑。执政呼周生，偶书杭字示之。周曰： 惧有警报。 乃拆其字，以右边一点配木上，即为兀术。不旬日，果传兀术南侵。当赵、秦庙谟不协，各欲隐退。二公各书 退 字示之。周曰： 赵必去，秦必留。 日 者君象，赵书 退 字， 人 去 日 远，秦书 人 字密附 日 下，字在左笔下连，而 人 字左笔斜贯之。踪迹固矣，欲退得乎！ 既而皆验。
往年有叩试事者，书 串 字。术士曰： 不特乡闱得隽，南宫亦应高捷。盖以串寓二 中 字也。 一生在旁，乃亦书 串 字令观。术者曰： 君不独不与宾兴，更当疾。 询其所以，曰： 彼以无心书，故当如字。君以有心书， 串 下加 心 ，乃 患 字耳。 己而果然。
蔡君谟美须髯。一日内宴，上顾问曰： 卿髯甚美，夜间将覆之衾下乎，将置之外乎? 君谟谢不知。及归就寝，思上语，以髯置之内外悉不安，竟夕不寐。有心之为害，大率如此。
临安术士
临安术士，自榜曰 铁扫帚 ，设卜肆于执政府墙下，言多验。淳熙甲辰季冬，一细民来问命。告之曰： 君星数甚恶，明春恐不免大戮。若禁足一月，可免。 民颇不信，而以所戒谆切，勉为杜门。至正月晦日，度已无恙，乃往咎其不验，术士再为推测，布局才就，复云： 今日尚是正月，犹虑有人命之危。 民忿恚，诋其诞妄，相与争詈不己，不胜忿，曰： 我只打杀汝以验汝术！ 奋脚中胁，立死，遂得罪。
神画
南唐后主坐碧落宫，召冯延巳论事。至宫门，逡巡不进。后主使使促之。延巳云： 有宫娥着青红锦袍当门而立，故不敢径进。 使随共行谛视，乃八尺琉璃屏画《夷光独立图》。问之，董源笔也。此与孙权弹蝇何异。
神篆
章友直伯益以篆得名，召至京师。翰林院篆字待诏数人闻其名，未心服也。俟其至，俱来见之，云： 闻妙艺久矣，愿见笔法。 伯益命粘纸各数张作二图，即令泚墨濡毫。其一纵横各十九画，成一棋局；一作十圆圈，成一射帖。其笔之粗细疏密，毫发不爽。众大惊服，再拜而去。
神射
隋末有督君谟，善闭目而射。志其目，则中目，志其口，则中口。有王灵智者，学射于君漠。久之，曲尽其妙，欲射杀君谟，独擅其美。君谟时无弓矢，执一短刀，箭来辄截之。末后一矢，君谟张口承之，遂啮其镝。于是笑曰： 汝学射三年，不教汝啮镞法耳。
陈文康尧咨善射。有卖油翁曰： 无他，但手熟耳。 公怒曰： 尔安敢轻吾射！ 翁曰： 以我酌油知之。 取一葫芦，以钱覆其口，以杓酌油自钱孔入，而钱不污。
子犹曰：因争道而悟书，取酌油而喻射。天下道理，横竖总只一般。但人自为洴澼洸耳。
张芬
张芬曾为韦皋行军，多力善弹。每涂墙方丈，弹成 天下太平 字。字体端严，如人摸成。曾有一客，于宴席上以筹碗中菉豆击蝇，十不失一。一座惊笑。芬曰； 无费吾豆。 遂指起蝇，拈其后脚，略无脱者。
河北将军
建中初，有河北将军姓夏，弯弓数百斤。常于毬场中累钱十余，走马以击鞠杖击之，一击一钱飞起，高六七丈。其妙如此。又于新泥墙安棘荆数十。取烂豆，相去一丈，掷豆贯于刺上，百不差一。又能走马书一纸。
杨大眼绝技
后魏杨大眼，武都氏难当之孙，少有胆气，跳走如飞。高祖南伐，李冲典选征官。大眼求焉，冲不许。大眼曰： 尚书不见知，为尚书出一技。 便以绳长三丈，系髻而走，绳直如矢，马驰不及。见者莫不惊叹。
汪节等
神策将军汪节有神力。尝对御俯身负一石碾，碾上置二丈方木，又置一床，床上坐龟兹乐人一部，奏曲终而下，无压重之色。
唐乾符中，绵竹王俳优者，有巨力。每遇府中饷军宴客，先呈百戏。王腰背一船，船中载十二人，舞《河传》一曲，略无困乏。
德宗时，三原王大娘，以首戴十八人而舞。
力者无其巧，巧者无其力。技而仙矣！
善走
徐州人张成喜疾走，日行五百里。每举足，辄不可禁，必着墙抱树，方止，体犹振动久之。
近岁海虞顾生亦能之，后以酒色自奉，步渐短。亦如黄公之赤刀御虎也。
木僧
将作大匠杨务廉甚有巧思。尝于沁州市内刻木作僧，手执一碗，自能行乞。碗中投钱，关键忽发，自然作声云： 布施。 市人竟观，欲其作声，施者日盈数千。
东岳精艺
蒋大防母夫人云，少日随亲谒太山东岳，天下之精艺毕集。人有纸一百番，凿为钱，运如飞。既毕举之，其下一番，未尝有凿痕之迹；其上九十九番，则纸钱也。又一庙人，令一人袒背，俯偻于地，以其背为刀几，取肉二斤许，运刀细缕之。撤肉而拭其背，无丝毫之伤。
针发
魏时，有句骊客，善用针，取寸发斩为十余段，以针贯取之，言发中虚也。见《广记》。
谚讥苏人为 空心头发 ，是未检段成式语。北人有以空发讥予者。予笑谓曰： 吾乡毛发玲珑，不似公等七窍俱实。 讥者嘿然。
雕刻绝艺
《狯园》云：吴人顾四刻桃核作小舸子，大可二寸许，篷樯舵橹纤索莫不悉具。一人岸帻卸衣，盘礴于船头，衔杯自若。一人，脱巾袒卧船头，横笛而吹。其傍有覆笠一人，蹲于船尾，相对风炉扇火温酒，作收舵不行状。船中壶筯竹案，左右皆格子眼窗，玲珑相望。窗楣两边有春帖子一联，是 好风能自至，明月不须期 十字。其人物之细，眉发机棙，无不历历分明。又曾见一橄榄花篮，是小章所造也，形制精工丝缕若析。其盖可开，合上有提，当孔之中穿绦，与真者无异。又曾见小顾雕一胡桃壳，壳色摩刷作橘皮文，光泽可鉴。揭开，中间有象牙壁门双扇。复启视之，则红勾栏内安紫檀床一张，罗帏小开，男女秘戏其中。眉目疑画，形体毕露，宛如人间横陈之状。施关发机，皆能摇动如生，虽古棘刺木猴无过也。其弟子沈子叙，亦良工有名。
虫戏
《辍耕录》云：在杭州，尝见一弄百禽者。畜虾蟆九枚，先置一小墩于席中，其最大者乃踞坐之，余八小者左右对列。大者作一声，众亦一声，大者作数声，众亦数声。既而小者一一至大者前点首作声，如作礼状而退。谓之 虾蟆说法 ，又谓 虾蟆教学 。
说法、讲学，总为要钱。
王兆云《湖海搜奇》云：京师教坊赤、黑蚁子列阵，能按鼓合金退之节，无一混淆者。又予在山东，见一人卖药。二大鼠在笼中。人求药，呼鼠之名曰： 某为我取人参来！ 鼠跃出笼，衔人参纸裹而至。又呼其一曰： 某为我取黄连来！ 亦复如是，百不失一。不知何以教导也。


子犹曰：人心之智，犹日月之光。粪壤也，而光及焉，曲穴也，而光入焉。智不废谲，而有善有不善，亦宜耳。小人以之机械，君子以之神明。总是心灵，唯人所设，不得谓智偏属君子，而谲偏归小人也。集《谲智》第二十一。
魏武
魏祖少游荡，叔父数言于其父嵩。祖患之，伪败面口偏。叔父见，云 中风 。又告嵩，惊呼曰： 叔父言汝中风，已差乎？ 对曰， 初不中风，但失爱于叔父，故见罔耳。 自是叔父所告，嵩皆不信。
魏武常言人欲危己，己辄心动。因语所亲小人曰： 汝怀刃密来我侧。我必说心动，执汝行刑。汝但勿言某使，无他，当厚相报。 此人信之，被执不惧，遂斩之。
啖野葛，及梦中杀人，皆诈也。独此举，三岁小儿恐亦难欺。老瞒所亲，夫岂木偶？必是此老有心，预择一极愚蠢者，谬加亲爱，而借之以实其诈耳。智囊之首、黠贼之魁乎！
体认天理
《西堂纪闻》：湛甘泉若水，每教人随处体认天理。居乡时，凡山川佳胜、田庄膏腴者，假以建书院、置学田为名，必得之为自殖计，皆资势于当路之门生。乡人常曰： 此甘泉随处体认天理也！
不是随处体认天理，还是随处体认 地理 。
《朝野佥载》两孝子事
东海孝子郭纯丧母，每哭，则群乌大集。使检有实，旌表门闾。后讯，乃是每哭即撒饼于地，群乌争来食之。其后数如此，乌闻哭声，莫不竞凑，非有灵也。
田单妙计，可惜小用。然撒饼亦资冥福，称孝可矣。
河东孝子王燧家猫犬互乳其子，州县上言，遂蒙旌表。乃是猫犬同时产子，取猫儿置犬窠中，取犬子置猫窠内，饮惯其乳，遂以为常耳。
即使非伪，与孝何干？
崔、张豪侠
进士崔涯、张祜下第后，游江淮，嗜酒狂吟，以侠相许。崔尝有诗云： 太行岭上三尺雪，壮士怀中三尺铁。一朝若遇有心人，出门便与妻儿别。 由是侠名播于人口。一夕，有非常人，装饰甚武，腰剑，手囊贮一物，流血于外，入门曰： 此张侠士居耶？ 曰： 然。 张揖客甚谨。既坐，客曰： 有一仇人，十年莫得，今夜获之，喜不可已。 指囊曰： 此其首也！ 问 有酒否？ 张命酒，客饮嚼甚壮，曰： 闻公义气，薄有所请，可乎？ 张唯唯。客曰： 此去三数里，有一义士，余所深德。君可假十万缗，立欲酬之。若济，则平生恩仇毕矣。此后赴汤蹈火，亦无所惮。 张且不吝，深喜其说，乃筹其缣素中品之物，罄以畀之。客曰： 快哉！死无恨！ 乃留囊首而去，期以却回。及期不至，五鼓绝声，东曦既驾，杳无踪迹。张虑囊首彰露，客既不来，将遣家人埋之，开囊，乃豕首也。方悟见欺，迩后豪侠之气顿丧。
按张祜字承吉，苦吟时，妻孥唤之不应。以责祜，祜曰： 吾方口吻生花，岂惜汝辈？ 后知南海罢，但载罗浮石归，不治产。虽一事见欺，不愧豪士矣。
干红猫
《夷坚支》：临安北门外西巷，有卖熟肉翁孙三者，每出必戒其妻曰： 照管猫儿，都城并无此种，莫使外人闻见，或被窃，绝我命矣！我老无子，此当我子无异也！ 日日申言不己。邻里数闻其语，心窃异之，觅一见不得。一日忽拽索出，到门，妻急抱回。见者皆骇，猫干红深色，尾足毛须尽然，无不叹羡。孙三归，痛箠厥妻。已而浸浸达于内侍之耳，即遣人啖以厚值。孙峻拒。内侍求之甚力，反复数四，竟以钱三百千取去。孙涕泪，复箠其妻，竟日嗟怅。内侍得猫喜极，欲调驯，然后进御。已而色泽渐淡，才及半月，全成白猫。走访孙氏，既徙居矣。盖用染马缨绋之法，积日为伪，前之告戒箠怒，悉奸计也。
贷金
《耳谭》：嘉靖间，一士人候选京邸。有官矣，然久客橐空，欲贷千金，为所故游客谈。数日，报命曰： 某中贵允尔五百。 士人犹恨少。客曰： 凡贷者，例以厚贽先。内相家性，苟得其欢，何不可？ 士人拮据凑贷器币，约值百金。为期入谒。及门，堂轩丽巨，苍头庐儿，皆曳绮缟，两壁米袋充栋，皆有 御用 字。久之，主人出。主人横肥，以两童子头抵背而行。享礼微笑，许贷八百。庐儿曰： 已晚，须明日。 主人曰： 可。 士人既出，喜不自任。客复属耳： 当早至，我俟于此。 明日至，寥然空宅，堂下两堆煤土，皆袋所倾。问主宅者，曰： 昨有内相赁宅半日，知是谁何？ 客亦失迹，方知中诈。
一钱诓百金
《湖海奇闻》：胠箧唯京师为最黠。有盗能以一钱诓百金者，作贵游衣冠，先诣马市，呼卖胡床者，与一钱，戒曰： 吾即乘马，尔以胡床侍。 其人许诺。乃谓马主： 吾欲市骏马，试可乃已。 马主谨奉羁靮。其人设胡床而上，盗上马疾驰而去。马主追之。盗径扣官店，维马于门，云： 吾某太监家人，欲段匹若干，以马为质，用则奉价。 店睹其良马，不之疑，如数畀之。负而去。俄而马主迹至店，与之争马，成讼。有司不能决，为平分其马价云。
乘驴妇
《耳谭》：有三妇人雇驴骑行，一男子随之。忽少妇欲下驴择便地，呼二妇曰： 缓行俟我！ 方其下驴，男子佐之，少妇即与调谑若相悦者。已乘驴，曰： 我心痛，不能急行。 男子既不欲强少妇，追二妇又不可得，乃憩道旁，而不知少妇反走久矣。是日三驴皆失。
京都道人
北宋时，有道人至京都，称得丹砂之妙，颜如弱冠，自言三百余岁。贵贱咸争慕之，输货求丹、横经请益者，门如市肆。时有朝士数人造其第，饮啜方酣，阍者报曰： 郎君从庄上来，欲参觐。 道士作色叱之。坐客或曰： 贤郎远来，何妨一见？ 道士颦蹙移时，乃曰： 但令入来。 俄见一老叟，须发如银，昏耄伛偻，趋前而拜。拜讫，叱入中门，徐谓坐客曰： 小儿愚騃，不肯服食丹砂，以至此，都未及百岁，枯槁如斯。常日斥至村墅间耳。 坐客愈更神之。后有人私诘道者亲知，乃云： 伛偻者，即其父也。
丹客
客有以丹术行骗局者，假造银器，盛舆从，复典妓为妾，日饮于西湖。鹢首所罗列器皿，望之皆朱提白镪。一富翁见而心艳之，前揖间曰： 公何术而富若此？ 客曰： 丹成，特一长物耳！ 富翁遂延客并其妾。至家，出二千金为母，使炼之。客入铅药，炼十余日，密约一长髯突至绐曰： 家罹内艰，盍急往！ 客大哭，谓主人曰： 事出无奈何，烦主君同余婢守炉，余不日来耳。 客实窃丹去，又嘱妓私与主媾。而不悟也，遂堕计中，与妓绸缪数宵而客至。启炉视之，佯惊曰： 败矣！汝侵余妾，丹已坏矣！ 主君无以应，复出厚镪酬客。客作怏怏状去。主君犹以得遣为幸。
嘉靖中，松江一监生，博学有口，而酷信丹术。有丹士先以小试取信，乃大出其金，而尽窃之。生惭愤甚，欲广游以冀一遇。忽一日，值于吴之阊门。丹士不俟启齿，即邀饮肆中，殷勤谢过。既而谋曰： 吾侪得金，随手费去。今东山一大姓，业有成约，侯吾师来举事。君肯权作吾师，取偿于彼，易易耳！ 生急于得金，许之。乃令剪发为头陀，事以师礼。大姓接其谈锋，深相钦服，日与款接，而以丹事委其徒辈，且谓师在，无虑也。一旦复窃金去，执其师，欲讼之官。生号泣自明，仅而得释。及归，亲知见其发种种，皆讪笑焉。
以金易色，尚未全输，但缠头过费耳。若送却头发，博 师父 一声，尤无谓也。
《耳谈》二谲僧
有僧异貌，能绝粒，瓢衲之外，丝粟俱无，坐徽商木筏上，旬日不食，不饥。商试之，放其筏中流，又旬日，亦如此。乃相率礼拜，称为 活佛 ，竞相供养。曰： 无用供养。我某山寺头陀，以大殿毁，欲从檀越乞布施，作无量功德。 因出疏，令各占甲乙毕，仍期某月日入寺相见。及期，众往询，寺绝无此僧，殿即毁，亦无乞施者。方与僧骇之，忽见伽蓝貌酷似僧，怀中有簿，即前疏。众诧神异，喜施千金，恐泄语有损功德，戒勿相传。后乃知始塑像时，因僧异貌，遂肖之，作此伎俩。而不食，乃以干牛肉脔大数珠数十颗，暗啖之。皆奸僧所为。
閿乡一村僧，见田家牛肥硕，日伺牛在野，置盐己首，俾牛餂之，久遂娴习。僧一夕至田家，泣告曰： 君牛乃吾父后身。父以梦告我，我欲赎归。 主驱牛出。牛见僧，即餂僧首。主遂以牛与僧。僧归杀牛，丸其肉，置空杖中，又以坐关不食欺人焉。后有孟知县者，询僧便溺，始穷其诈。
吞舍利
《广记》：唐洛中顷年有僧持数粒所谓 舍利 者，贮于琉璃器中，昼夜香火檀越之礼，日无虚焉。有贫士子无赖，因诣僧，请观舍利。僧出瓶授与。遽取吞之。僧惶骇无措，复虑外闻之。士子曰： 与我钱，当服药出之耳。 赠二百缗，乃服巴豆泻下。僧欢然濯而收之。
易术
凡幻戏之术，多系伪妄。金陵人有卖药者，车载大士像。问病，将药从大士手中过，有留于手不下者，则许人服之，日获千钱。有少年子从旁观，欲得其术，俟人散后，邀饮酒家。不付酒钱，饮毕竟出，酒家如不见也。如是三。卖药人叩其法，曰： 此小术耳，君许相易，幸甚。 卖药曰： 我无他。大士手是磁石，药有铁屑，则粘矣。 少年曰： 我更无他。不过先以钱付酒家，约客到绝不相问耳。 彼此大笑而罢。
巫
夏山为巫，自谓灵异。范汝舆戏曰： 明日吾握糖饵，令汝商之。言而中，人益信汝。 巫唯唯。及明降神，观者如堵。范握狗矢问之。巫曰： 此糖饵耳。 范佯拜曰： 真神明也！ 即令食之。巫恐事泄，忍秽立尽。
女巫
京师闾阎多信女巫。有武人陈五者，厌其家崇信之笃，莫能治。一日含青李于腮，绐家人疮肿痛甚，不食而卧者竟日。其妻忧甚，召女巫治之。巫降，谓五所患是名疔疮，以其素不敬神，神不与救。家人罗拜恳祈，然后许之。五佯作呻吟甚急，语家人云： 必得神师入视救我可也。 巫入按视。五乃从容吐青李视之，捽巫批其颊，而叱之门外。自此家人无信崇者。
以舍利取人，即有借舍利以取之者。以幻术愚人，即有托幻术以愚之者。以神道困人，即有诡神道以困之者。 无奸不破，无伪不穷 ，信哉！
黄铁脚
黄铁脚，穿窬之雄也。邻有酒肆，黄往贳，肆吝与。黄戏曰： 必窃若壶，他肆易饮。 是夕肆主挈壶置卧榻前几上，鐍户甚固，遂安寝。比晓失壶，视鐍如故，亟从他肆物色，壶果在。问所得，曰： 黄某。 主诣黄问故，黄用一小竿窍其中，俾通气，以猪溺囊系竿端，从窗引竿，纳囊于壶，乃嘘气胀囊，举而升之，故得壶也。
窃磐
乡一老媪向诵经，有古铜磬。一贼以石块作包，负之至媪门外，人问何物。曰： 铜磬，将鬻耳。 入门见无人，弃石于地，负磬反向门内曰： 欲买磬乎？ 曰： 家自有。 贼包磬复负而出，内外皆不觉。
伪跛、伪躄
阊门有匠凿金于肆。忽一士人巾服甚伟，跛曳而来，自语曰： 暴令以小过毒挞我，我必报之！ 因袖出一大膏药，薰于炉次，若将以治疮者。俟其熔化，急糊匠面孔。匠畏热，援以手。其人已持金奔去。又一家，门集米袋，忽有躄者垂腹甚大，盘旋其足而来，坐米袋上。众所共观，不知何由。匿米一袋于胯下，复盘旋而去。后失米，始知之。盖其腹衬塞而成，而躄亦伪也。
何大复《躄盗篇》
有躄盗者，一足躄，善穿窬。尝夜从二盗入巨姓家，登屋翻瓦，使二盗以绳下之。搜资入之柜，命二盗系上。已复下其柜，入资上之，如是者三矣。躄盗自度曰： 柜上，彼无置我去乎？ 遂自入坐柜中。二盗系上之，果私语曰： 资重矣！彼出必多取，不如弃去！ 遂持柜行大野中。一人曰 盗称善偷，乃为我二人卖！ 一人曰； 此时将见主人翁矣！ 相与大笑欢喜，不知躄盗乃在柜中。顷二盗倦坐道上，躄盗度将曙，又闻远舍有人语笑，从柜出大声曰； 盗劫我！ 二盗惶讶遁去。躄盗顾乃得金资归。
智妇
《耳谭》：某家娶妇之夕，有贼来穴壁，已入，会其地有大木，贼触木倒，破头死。烛之，乃所识邻人，仓惶间恐反饵祸。新妇曰： 无妨。 令空一箱，纳贼尸于内，舁至贼家门首，剥啄数下，贼妇开门见箱，谓是夫所盗，即举至内。数日，夫不返，发视，乃是夫尸，莫知谁杀，亦不敢言，以瘗之。
诘盗智
胡汲仲在宁海日，偶出行，有群妪聚庵诵经。一妪以失衣来诉。汲仲命以牟麦置群妪掌中，令合掌绕佛诵经如故。汲仲闭目端坐，且曰： 吾令神督之。若是盗衣者，行数周，麦当芽。 中一妪屡开视其掌，遂命缚之，果盗衣者。
以其惑佛，因而惑之。
刘宰之令泰兴也，富室亡金钗，唯二仆妇在。置之有司，咸以为冤。命各持一芦，曰： 非盗钗者，当自若。果盗，则长于今二寸。 明旦视之，一自若，一去其芦二寸矣。讯之，具伏。
陈述古知蒲城县，有失物莫知为盗，乃绐曰： 其庙有钟能辨盗，为盗者，摸之则有声。 阴使人以墨涂而帷焉。令囚入帷摸之，唯一囚无墨，执之果盗。
海刚峰
有御史怒某县令。县令密使嬖儿侍御史，御史昵之，遂窃其符逾墙走。明晨起视篆，篆箧已空，心疑县令所为，而不敢发，而称疾不视事。海忠肃时为教谕，往候御史。御史闻海有吏才，密诉之。海教御史夜半于厨中发火。火光烛天，郡属赴救。御史持篆箧授县尹，他官各有所护。及火灭，县令上篆箧，则符在矣。
黠竖子
西邻母有好李，苦窥园者，设井墙下，置粪秽其中。黠竖子呼类窃李，登垣，陷井间，秽及其衣领，犹仰首于其曹： 来来！此有佳李！ 其一人复坠。方发口，黠竖子遽掩其两唇，呼 来来 不已。俄一人又坠。二子相与诟病。黠竖子曰： 假令二子者有一人不坠井中，其笑我终无已时。
小人拖人下浑水，使开口不得，皆用此术。
日者
赵王李德诚镇江西。有日者，自称 世人贵贱，一见辄分 。王使女妓数人，与其妻滕国君同妆梳服饰，偕立庭中，请辨良贱。客俯躬而进曰： 国君头上有黄云。 群妓不觉皆仰首。日者曰： 此是国君也！ 王悦而遣之。
孙兴公嫁女
王文度坦之弟阿智虔之恶乃不翅，年长失婚。孙兴公绰有女，亦僻错无嫁娶理，因诣文度，求见阿智。既见，便扬言： 此定可，殊不如人所传，哪得至今未有婚处！我有一女，乃不恶，欲令阿智娶之。 文度忻然以启蓝田述。蓝田惊异。既成婚，女之顽嚚乃过于婿，方知兴公之诈。
阿智得妇，孙女得夫，大方便，大功德，何言诈乎？
匿年
凌景阳与京师豪族孙氏成姻，嫌年齿，自匿五岁。既交礼，乃知其妻匿十岁。王素作谏官，景阳方馆职，坐娶富民女论罢。上知景阳匿年以欺女氏，素因奏孙氏所匿，上大笑。
节日门状
刘贡父为馆职。节日，同舍遣人以书筒盛门状遍散人家。刘知之，乃呼所遣人坐于别室，犒以酒肴，因取书筒视之，凡与己一面之旧者，尽易以己门状。其人既饮食，再三致谢，遍走巷陌，实为刘投刺，而主人之刺遂已。
智胜力
王卞于军中置宴，一角抵夫甚魁岸，负大力。诸健卒与较，悉不敌。坐间一秀才自言能胜之，乃以左指略展，魁岸者辄倒。卞以为神，叩其故。秀才云； 此人怕酱，预得之同伴。先入厨，求得少许酱，彼见辄倒耳。
术制继母
王阳明年十二，继母待之不慈。父官京师。公度不能免，以母信佛，乃夜潜起，列五托子于室门。母晨兴，见而心悸。他日复如之，母愈骇，然犹不悛也。公乃于郊外访射鸟者，得一异形鸟，生置母衾内。母整衾，见怪鸟飞去，大惧，召巫媪问之。公怀金赂媪，诈言 王状元前室责母虐其遗婴，今诉于天，遣阴兵收汝魂魄。衾中之鸟是也。 后母大恸，叩头谢不敢，公亦泣拜良久。巫故作恨恨，乃蹶然苏。自是母性骤变。
制妒妇
《艺文类聚》：京邑士人妇大妒，尝以长绳系夫脚，唤便牵绳。士密与巫妪谋，因妇眠，士以绳系羊，缘墙走避。妇觉，牵绳而羊至，大惊，召问巫。巫曰： 先人怪娘积恶，故郎君变羊。能悔，可祈请。 妇因抱羊痛哭悔誓。巫乃令七日斋，举家大小悉诣神前祷祝。士徐徐还，妇见泣曰： 多日作羊，不辛苦耶？ 士曰： 犹忆啖草不美，时作腹痛。 妇愈悲哀。后略复妒，士即伏地作羊鸣。妇惊起，永谢不敢。
制使酒
朱业为宣州刺史，好酒凌人，性复威厉，饮后恣意斩决，无复谏者。唯其妻钟氏能制之，褰帏一呼，慑慄而止。张易领通倅之职，至府数日，业为易启宴。酒未三爵，易乘宿酲，掷觥排席，诟嚷蜂起。业怡声屏障间，谓左右曰； 张公使酒，未可当也！ 命扶易而去出。此后业无复使酒焉。
敖上舍
韩侂胄既逐赵汝愚至死，太学生敖陶孙赋诗于三元楼壁吊之。方纵笔，饮未一二行，壁已舁去矣。敖知必为韩所廉，急更衣，持酒具下楼，正逢捕者，问： 敖上舍在否？ 对曰： 方酣饮。 亟亡命走闽，韩败，乃登第一。
科试郊饯
科试故事，邑侯有郊饯。酒酸甚，众哗席上。张幼于令勿喧，保为易之。因索大觥满引为寿。侯不知其异也，既饮，不觉攒眉，怒惩吏，易以醇。
金还酒债
荆公素喜俞清老。一日谓荆公曰： 吾欲为浮屠，苦无钱买祠部牒耳。 荆公欣然为具僧资，约日祝发。过期寂然，公问故。清老徐曰： 吾思僧亦不易为，祠部牒金，且送酒家还债。 公大笑。
肯出钱与买僧牒，何不肯偿酒债？清老似多说一谎。
下马常例
宋时有世赏官王氏，任浙西一监。初蒞任日，吏民献钱物几数百千，仍白曰： 下马常例。 王公见之，以为污己，便欲作状，并物申解上司。吏辈祈请再四。乃令取一柜，以物悉纳其中，对众封缄，置于厅治，戒曰， 有一小犯，即发！ 由是吏民惊惧，课息俱备。比终任荣归，登舟之次，吏白厅柜。公曰： 寻常既有此例，须有文牍。 吏赍案至，俾舁柜于舟，载之而去。
不矫不贪，人己两利，是大有作用人，不止巧宦已也。
月儿高
袁凯忤太祖，诡得风疾。上每念曰： 东海走却大鳗鱼，何处寻得！ 遣使拜为本郡学博。凯瞠目熟视使者，唱《月儿高》一曲。使者还奏，乃置之。


子犹曰：天下之事，从言生，还可从言止。不见夫射者乎？一夫穿杨，百夫挂弓。何则？为无复也。心心喙喙，人尽南越王自为耳。不得真正大聪明人，胸如镜，口如江，关天下之舌，而予之以不然，隙穴漏卮，岂其有窒！若夫理外设奇，厄人于险，此营丘士之智也，吾无患焉。集《塞语》第二十五。
祠灵山河伯
齐大旱，景公欲祠灵山。晏子曰： 不可。夫灵山，以石为身，以草木为发。天久不雨，发将焦，身将热，彼独不欲雨乎？祠之何益？ 公曰： 祠河伯可乎？ 晏子曰： 不可。河伯以水为国，以鱼鳖为民。天久不雨，百川竭，国将亡，民将灭矣，彼独不雨乎？祠之何益！
骆猾氂好勇
墨子谓骆猾氂曰： 吾闻子好勇。 曰： 然。吾闻其乡有勇士焉，吾必与斗而杀之。 墨子曰： 天下莫不予其所好，夺其所恶。今子闻其乡有勇士，而斗而杀之，是恶勇，非好勇。
弹雀
宋艺祖一日后苑挟弓弹雀。有臣僚称其急事请见。及见，乃常事。帝曰： 此事何急？ 对曰： 亦急于弹雀。
禁酿具
蜀先主尝因旱俭禁酿酒。吏于人家检得酿具，以其欲酿，将议罚。时简雍从先主游，见一男女行道，谓先主曰： 彼人欲行淫，何以不缚？ 先主曰： 何以知之？ 雍曰。 彼有淫具。 先主大笑，命原欲酿者。
禁松薪
唐昭宗时，李茂贞榷油以助军资，因禁松薪。优人张廷范曰： 不如并月明禁之。 茂贞笑而弛禁。
《陶母剪发图》
元岳柱八岁时，观画师何澄画《陶母剪发图》，指陶母手中金钏洁之曰： 有此可易酒，何用剪发？ 何大惭，即易之。
新衣
桓冲不好新衣。浴后，妇故送新衣与冲。怒，催使持去。妇更持还，传语云： 衣不经新，何由而故？ 桓笑着之。
彭祖面长
汉武帝对群臣云： 相书云：鼻下人中长一寸年百岁。 东方朔大笑。有司奏不敬。朔免冠云： 不敢笑陛下，实笑彭祖面长。 帝问之。朔曰： 彭祖年八百。果如陛下言，则彭祖人中长八寸，面长一丈余矣。 帝亦大笑。
仙福
有术士干唐六如，极言修炼之妙。唐云： 如此妙术，何不自为，乃贶及鄙人？ 术士云： 恨吾福浅。吾阅人多矣，仙风道骨，无如君者。 唐笑曰： 吾但出仙福，有空房在北城，甚僻静，君为修炼，炼成两剖。 术士犹未悟，日造门，出一扇求诗。唐大书云： 破布衫中破布裙，逢人便说会炼银。如何不自烧些用，担水河头卖与人。
六如尝题《列仙传》云： 但闻白日升天去，不见青天走下来。忽然一日天破了，大家都叫阿癐癐。 亦趣。吴俗小儿辈遇可羞事，必齐拍手，叫 阿癐癐 。
医意
欧文忠公语东坡曰； 昔有乘船遇风而得疾者，医家取多年舵牙，为舵工手汗所渍处刮末，和丹砂伏神之剂煎饮，疾遂愈。乃知医者，意也。 东坡曰： 如公言，今学者昏惰，当令多食笔墨灰。
轮回报应
一人盛谈轮回报应：慎无轻杀，凡一牛一豕，即作牛豕以偿；至蝼蚁亦罔不然。时许文穆曰： 莫如杀人。 众问其故。曰： 那一世责债，犹得化人也。
为宅
徐孺子，南昌人，十岁与太原郭林宗游。同稚还家，林宗庭中有一树，欲伐去之，云： 为宅之法，正如方口。 口 中有 木 ， 困 字不祥。 徐曰： 为宅之法，正如方口。 口 中有 人 ， 囚 字何殊？ 郭无以难。
蔡元定地理
蔡元定善地理，每与乡人卜葬改定，其间吉凶不能皆验。及贬，坐朱晦庵党，为胡纮所劾，有赠诗者，曰， 掘尽人家好丘陇，冤魂欲诉更无由。先生若有尧夫术，何不先言去道州？
先辈有云： 若伤天理以求地理，而复有灵验，是天亦怕老婆矣！ 此语虽戏，亦可醒迷。
哈立麻
永乐四年，西僧哈立麻至京，启建法坛，屡著灵异。翰林李继鼎私曰： 若彼既有神通，当作中国语，何待译者而后知乎？
请僧住院
晏景初请一名僧住院，僧辞以穷陋不可为。景初曰： 高才固易耳。 僧曰： 巧媳妇煮不得无米粥。 景初曰： 若有米，拙媳妇亦自能煮。
辟僧
欧阳公家儿小名有僧哥者。一僧谓公曰： 公不重佛，安得此名？ 公笑曰； 人家小儿要易长，往往以贱物为小名，如狗、乌、牛、羊之类是也。 僧大笑。
昆山学博张倬与一僧谈。僧曰： 儒教虽正，不如佛学之玄。如僧人多能读儒书，儒人不能通释典。本朝能通释典者，宋景濂一人而已。 张笑云： 不然。譬如饮食，人可食者，狗亦能食之，狗可食者，人决不食之矣。
重袈裟
赵悦道罢政闲居，喜僧而拒士。有士往谒再四，阍者不为通。士曰： 参政直得如此敬重和尚？ 阍者曰： 寻常僧亦平平，相公只是重袈裟。 士曰： 我这领蓝衫恁地不值钱？ 阍者曰； 也半看佛面。 士曰： 也半看孔夫子面。
辨鬼
阮宣闻人说人死有鬼，宣独以为无，曰； 今见鬼者，云着生时衣服。若人死有鬼，衣服亦有鬼耶？
王弱生驳之曰： 人梦中穿衣服，将谓衣服亦有梦耶？ 余谓生时衣服，神气所托，能灵幻出来，正是有鬼处。
《鬼董》辨十王
佛言琰魔罗统摄一素诃世界，三千大千世界，素诃其一也。南瞻部，特素诃中之一洲耳。今讹为阎罗。又《阿含》等经有十八王，王主一狱，乃阎罗僚属。十王之说，不知何来？转轮王王四天下，亦非主冥道，乃概列于十王。余如宋帝、五官之类又皆无稽。又七七日而所历者七王，自小祥以后二年，乃仅经二王，何疏密太悬耶？
论神佛
北魏简平王浚，年八岁，谓博士卢裕曰： 祭神如神在，为有神也，无神也？ 对曰： 有。 浚曰： 有神当云 神在 ，何烦 如 字？ 张商英字天觉。夜执笔，妻向氏问何作。曰： 欲作《无佛论》。 向曰： 既无矣，又何论？ 公骇其言而止。后阅藏经有悟，乃作《护法论》。
苏公论佛
范蜀公不信佛，苏公常求其所以不信之故。范云： 平生事非目见即不信。 苏曰： 公亦安能然哉，设公有疾，令医切脉，医曰 寒 ，则服热药，曰 热 ，则服寒药。公何尝见脉而后信之？
妓歌佳
郭洗马入洛，听妓歌，大称佳。石季伦问： 何曲？ 郭曰： 不知。 季伦笑曰： 不知安得言佳？ 郭曰： 譬如见西施，何必识姓，然后知美？
换曲换调，换姓亦换面乎？此喻误矣。
观灯
司马温公夫人，元宵夜欲出观灯。公曰： 家自有灯。 夫人曰： 兼看游人。 公笑曰： 我是鬼？
范文正欲求退，子弟请治园圃。公曰： 西都园林相望，孰障吾游？ 语意类此。
歌哭
司马温公死，当明堂大飨，朝臣以致斋，不及奠。肆赦毕，苏子瞻率同辈往。程颐固争，引《论语》 子于是日哭则不歌 以阻之。子瞻曰； 不云歌则不哭。 。
红米饭
《樗斋雅谑》云：近一友有母丧，偶食红米饭。一腐儒以为非居丧者所宜。诘其故，谓 红，喜色也 。友曰： 然则食白米饭者，皆有丧耶？
理学新说
理学家多主新说。有解 年四十而见恶焉，其终也已 曰： 人当其年尚见可恶之人，则德不进可知矣。 周元孚笑曰： 惟仁者能好人，能恶人，应是三十九岁时也。
道学语
有一道学每曰： 天不生仲尼，万古如长夜 。刘翰林谐曰： 怪得羲皇以上圣人，尽日燃烛而行也！
谐性刻薄而有口才。析产时，从其父巨塘公乞一干仆。父以与其兄。谐争之。父曰： 兄弟左右手耳，彼此何别？ 一日父小恙，适谐来候，舒右手使搔痒。谐故取左手搔之。父曰： 误矣。 谐曰： 左右手彼此何别？ 其虽亲必报如此！
《列子》辩日
孔子东游，见二儿争辩日远近。一曰： 日出之时，大如车轮，日中之时，小如盘。岂非日出之处去人近，近见大而远见小乎？ 一曰： 日出之时，苍苍凉凉，日中之时，热如探汤。岂非日出之处去人远，远者凉而近者热乎？ 孔子不能决。
不读书
王荆公初参政，视庙堂如无人，一旦行新法，怒目诸公，曰： 此辈坐不读书耳！ 赵清简公同参知政事，独折之曰： 君言失矣！如皋、夔、稷、契之时，有何书可读？ 公默然。
《字说》
王荆公作《字说》，穿凿杜撰。刘贡父问之曰： 牛之体壮于鹿，鹿之行速于牛，今 犇  麤 二字，其意皆反之，何也？ 坡公亦问曰： 以竹鞭马为 笃 ，不知以竹鞭犬有何可 笑 ？ 又尝举 坡 字问荆公何义。公曰： 坡者，土之皮。 坡公笑曰： 然则滑者，水之骨乎？ 荆公并无以答。
又东坡尝语荆公：  鸠 从九亦有说。 荆公欣然就问。东坡曰：  鸣鸠在桑，其子七兮。 连娘带爷，恰是九个。 张文潜尝问张安道方平： 司马君实直言王介甫不晓事，是如何？ 安道云： 贤只消去看《字说》。 文潜云： 《字说》也只是二三分不合人意。 安道云： 若然则足下亦有七八分不晓事矣。
《牧誓》
唐高定七岁时，读书至《牧誓》，问 奈何以臣伐君？ 父郢曰： 应天顺人耳。 曰：  用命赏于祖，不用命戮于社。 岂是顺人？ 郢不能答。
诗论
李西涯尝有《岳阳楼》诗云： 吴楚乾坤天下句，江湖廊庙古人情。 杨文懿公亟称之。有同官不以为然，驳之曰： 吴楚乾坤之句，本妙在 坼 字 浮 字。今去此二字，则不见其妙矣。 杨曰： 然则必云 吴楚东南坼乾坤日夜浮天下句 而后为足耶？
方棠陵豪以广东宪副入贺。张昆仑山人以诗饯之。方曰： 君诗虽佳，而非情实，如无山称山，无水赋水，非欢而畅，不戚而哀。予诗虽劣，情实俱在。 答曰： 诗人婉辞托物，若文主之思后妃，岂必临河洲见雎鸠耶？即如饯行，何必携百壶酒而云 清酒百壶，唯笋及蒲 ？若据情实，则老酒一瓶豆腐面筋耳。 京师闻者大笑。
秽里
梁刘士章为南康相。郡人有姓赖，居秽里，投刺谒刘。刘嘲之曰： 君有何秽而居秽里？ 赖应声曰： 未审孔丘何阙而居阙里？ 孔庙东南五百步，一有双石阙，故名阙里。
赋柳
李泌赋诗讥杨国忠曰： 青青东门柳，岁晏复憔悴。 国忠诉于明皇。上曰： 赋柳为讥卿，则赋李为讥朕可乎？
争田
余肃敏公为户部时，两势家争田未决，部檄公理之。甲以其地名与己同姓，执是故产，公笑曰： 然则张家湾张产耶？
无为子
杨次公自号无为子。佛印问其说。次公曰： 我生无为军耳。 印曰： 公若生庐州，便可称庐子矣！
六字地名
杨用修在史馆，有湖广土官水尽源通塔平长官司进贡。 水尽源通塔平 ，盖六字地名。有同列疑为三地名，添之云 三长官司 。杨取《大明官制》证之： 此一处，非三地也。 同列笑曰： 楚、蜀人近蛮夷，故宜知之。我内地人不知也。 杨戏应之曰： 司马迁《西南夷传》，班固《匈奴传》叙外域如指掌，班、马亦蛮夷耶？
争姓族
诸葛令恢王丞相导共争姓族先后。王曰 何不言葛、王，而云王、葛？ 令曰； 譬之驴、马，不言马、驴。驴宁胜马耶？
牝牡雄雌
周丞相与客闲步园中玩群鹤。问曰： 此牝鹤耶，牡鹤耶？ 客从旁曰： 兽称牝牡，禽为雌雄。 相曰：  雄狐绥绥 ，狐非兽乎？ 牝鸡之晨 ，鸡非禽乎？ 客不能对。
一从牛，一从隹，自是禽兽之别。雄狐牝鸡，文人之巧言耳。《考工记》曰： 天下大兽五，则禽亦可谓之兽。《礼记》曰： 猩猩能语，不离禽兽。 则兽亦可谓之禽。五行有木而无草，则草亦可谓之木。《洪范》言 庶草蕃芜 而不及木，则木亦可谓之草。
诸葛恪
孙权大会将佐，命诸葛恪行酒。次至张辅吴昭，先有酒色，不肯饮，曰： 此非养老之礼也， 权谓恪曰： 卿但令张公辞屈乃饮耳。 恪即难张曰： 昔尚父九十，秉旄仗钺，犹未告老。今军旅之事，将军在后，酒食之事，将军在前，何谓不养老也？ 张无辞，遂为尽爵。
曾有白头鸟集吴殿前。孙权问群臣： 此何鸟也？ 诸葛元逊对云： 此名白头翁。 张昭自以坐中最老，疑戏之，因曰： 恪欺陛下，未尝闻鸟名白头翁者。试令恪复求白头母。 元逊曰： 鸟名鹦母，未必有对。试使辅吴复求鹦父。 张不能答。
犯夜
张观知开封日，有犯夜巡者，缚致之。观曰： 有证见乎？ 巡者曰： 若有证见，亦是犯夜矣。
捕蝗檄
钱穆甫为如皋令，会岁旱蝗发，而泰兴令独绐郡将云： 县界无蝗。 已而蝗大起，郡将诘之。令辞穷，乃言 县本无蝗，悉自如皋飞来者。 仍檄本县严捕，无令侵及邻境。穆甫得檄，判云： 蝗本天灾，非令不才。既自敝邑飞去，却请贵县押来。 或作米元章，误也。
举人大帽
祖制：京官三品始乘轿。科道多骑马，后来皆私用轿矣。王化按浙，一举人大帽入谒。按君不悦，因问曰： 举人戴大帽，始自何年？ 答曰： 始于老大人乘轿之年。
西安令
俞君宣性懒，选得衢州之西安。友人规之曰： 清慎君所有余，第在冲要地，不可不勤。 俞曰： 何以知冲要也？ 曰： 是四轮之地。不然，何以谓之衢州？ 俞曰； 是偏安之邑，不然何以谓之西安？ 友人无以难。
贪令
某令贪，监司欲斥之。陈渠为中丞，笑曰： 此地穷苦，不比贵乡，墨不满橐也。 监司曰： 盗劫贫家，岂得无罪！
海瑞非圣人
海忠肃抚江南，为华亭公处分田宅，奉行者稍过，遂致不堪。缙绅咸为华亭解纷，谓海曰： 圣人不为已甚。 海艴然曰： 诸公岂不知海瑞非圣人耶？ 缙绅悉股栗而退。
蹩媪
田巴居于稷下，是三王而非五帝，一日屈千人：其辩无能穷之者。弟子禽滑厘出逢蹩媪。揖而问曰： 子非田巴之徒乎？宜得巴之辩也。媪有大疑，愿质于子。 禽滑厘曰： 媪姑言之，我能析其理。 媪曰： 马鬃生向上而短，马尾生向下而长，其故何也？ 禽滑厘笑曰： 此易晓耳。鬃上抢势逆而强，故短。尾下垂势顺而逊，故长。 媪曰： 然则人之发上抢，逆也，何以长？须下垂，顺也，何以短？ 滑厘茫然自失，乃曰： 吾学未足以臻此，当归咨师。媪幸留此，我其有以奉酬。 即入见田巴，曰： 适出遇蹩媪，以鬃尾长短为问，弟子以逆顺之理答之，如何？ 曰： 甚善。 滑厘曰： 然则媪申之以须顺而短，发逆而长，则弟子无以对。愿先生析之。 巴俯首久之，乃以行呼滑厘曰； 禽大！禽大！幸自无事，也省可出入！
怀绳见王
齐大夫邾石父谋叛，宣王诛之，欲灭其族。邾之族大以蕃，咸泣拜于艾子之庭，祈请于王。艾子曰： 得一绳可免。 邾氏以为戏言，亦不敢诘。退而索绹以馈。艾子怀其三尺以见王，曰： 为逆者一石父，其宗何罪而戮之？ 王曰： 先王之法不敢废也。政典曰：与叛同宗者，杀无赦。 艾子顿首曰： 臣亦知王之不得已也。窃有一说：往年公子巫以邯郸降秦，非王之母弟乎？然则王亦叛臣之族，理合随坐，愿王即日引决，勿惜一身而伤先王之法。 因献短绳三尺。王笑而起曰： 先生且休，寡人赦之矣
营丘士
营丘士性不通慧，好折难而不中理。一日造艾子，问曰： 凡大车之下与橐驼之项，多缀铃铎，其故何也？ 艾子曰： 车驼之为物甚大，且多夜行，忽狭路难避，借鸣声相闻，使为计耳。 营丘士曰： 佛塔之上，亦设铃铎，岂谓塔亦夜行而使相避耶？ 艾子曰： 君不通事理乃至如此！凡鸟鹊多托高以巢，粪秽狼籍，故塔之铃，所以警鸟鹊也，岂以车驼比乎？ 营丘士曰： 鹰鹞之尾，亦设小铃，安有鸟鹊巢于鹰鹞之尾乎？ 艾子大笑曰： 怪哉君之不通也！夫鹰隼击物，或入林中，而绊足掐线，偶为木所绾，振羽之际，铃声可寻而索也。岂谓防鸟鹊之巢哉！ 营丘士曰： 吾尝见挽郎秉铎而歌，不究其义，今乃知恐为木枝所绾，而便于寻索也。抑不知绊郎之足者，用皮乎？用线乎？ 艾子愠而答曰： 挽郎乃死者之导也，为死人生前好诘难，故铎以乐其尸耳！


子犹曰：南荒有兽，名曰猈【犭屈】，见人衣冠鲜采，辄跪拜而随之，虽驱击，不痛不去，身有奇臭，唯膝骨脆美，谓之 媚骨 ，土人以为珍馔。余谓凡善谄者皆有媚骨者也。汲黯不拜大将军，大将军贤之；王祥不拜司马晋王，晋王重之；朱序不拜苻坚，苻坚宥之；薛廷珪不拜朱温，朱温礼之；张令濬私拜田令孜，卒为所轻；陶榖拜赵检点，竟遭摈弃。谄人者亦何益哉？集《容悦》第十七。
天后好谄
襄州胡延庆，以丹漆书龟腹曰： 天子万年。 进之。凤阁侍郎李昭德，以刀刮之并尽，奏请付法。则天曰： 此非恶心也。 舍而不问。
朱前疑上书则天云： 臣梦见陛下御宇八百岁。 后大喜，即授拾遗。又刑寺系囚将决，乃共商于狱墙内外作大人迹，长五尺，至夜分，众大叫。内使推间，对云： 有圣人现，身长三丈，面黄金色，云： 汝等皆坐冤，然勿忧，天子万年，即有恩赦。  后令把火照视，有巨迹，遂大赦天下，改为大足元年。
捏鼻头即得官，掘地孔即免罪。以天后之英明，岂不知其伪？正谓 此非恶心 耳。
赤心石
武后时争献祥瑞。洛滨居民有得石而剖之中赤者，献于后，曰： 是石有赤心。 李昭德曰： 此石有赤心，其余岂皆谋反耶？ 见唐史，或作李日知事，误。
朱温一日出大梁门外数十里，憩柳树下，久之，独语曰： 好大柳树！ 宾客各避席对曰： 好大柳树！ 有顷，又曰： 好大柳树，可作车头。 末坐五六人起对曰： 好作车头！ 温厉声曰： 柳树岂可作车头？我见人说秦时指鹿为马，有甚难事？ 悉擒言作车头者扑杀之。温虽草贼，此举胜天后远矣！
《代牺图》
天后疾，遍祭神庙。给事中阎朝隐尝诣少室，因亲撰祝文，以身代牺，沐浴伏于俎盘，令僧道迎至神所。观者如堵。后病愈，特加赏赍。张元一乃画《代栖图》以进。后大笑。
霍献可郭弘霸
霍献可以希旨为忠。一日头触玉阶，请诛狄仁杰、裴行本，遂至损额。故以绵帛裹于巾下，常令露出，冀后见之。
郭弘霸自陈讨徐敬业，誓 抽其筋，食其肉，饮其血，绝其髓 。武后大悦，授御史。时号 四其御史 。
熨衣
宋武帝虽衣浣衣，而左右必须鲜洁。尝有侍臣衣带卷折，帝怒曰： 卿衣带如绳，欲何所系？ 吏部何敬容希旨，常以胶清刷鬓。衣裳不整，伏床熨之。暑月，背为之焦。
七岁尚书
梁武伐齐，袁昂不屈，后梁以为民部尚书。帝谓曰： 齐明帝用卿为黑头尚书，我用卿为白头尚书，良以多愧！ 对曰： 臣生四十七年于兹矣。四十以前，臣之自有，七年以后，陛下所养。七岁尚书，未为晚达。
前后若两截人，此语是他供状。
谀语
桓玄篡位，床忽陷。殷仲文曰： 圣德深厚，地不能载。
建兴四年，西都倾覆。元皇帝始为晋王，四海宅心。其年十月中，新蔡县吏任侨妻胡氏，产二女相向，腹心合，自胸以上、脐以下分，盖未有之妖也。时内史吕会上言： 案《瑞应图》云：异根同体，谓之 连理 ，草木之属，犹以为瑞。今二人同心，天垂灵象。故易云： 二人同心，其利断金。 斯盖四海同心之瑞。不胜喜跃，谨画图上。 识者哂之。
北齐武成生齻牙，诸医以实对。帝怒。徐之才曰： 此是智牙，主聪明长寿。 帝大悦。
王世充有异志。道士桓法嗣自言解图谶，取《庄子》《人间世》、《德充符》二篇以进，曰： 上篇言 世 ，下篇言 充 。言相国当德被人间，而应符命也。 世充大悦。
妖为德祜，病亦福征，六经反作妖言，诸子皆成符命。态臣贡谀，亦何不至哉！
教谄
陈太仆万年，内行修美，然善事人。丞相丙吉病，中二千石上谒问疾，遣家丞出谢。谢已皆去，万年独留，昏夜乃归。吉荐之为御史大夫。子咸，字子康，年十八，有异材，抗直敢言。万年尝病，召咸教戒于床下。语至夜半，咸睡，头触屏风。万年大怒，欲杖之： 乃公教戒，汝乃不听耶！ 咸叩头谢曰： 具晓所言，大要教咸诌也！ 万年乃不复言。
张昌宗元载
天后宠幸张昌宗。其弟昌仪为洛阳令，请嘱无不从者。尝早朝，有选人姓薛，以金五千两并状赂之。昌仪受金，以状授天官侍郎张锡。数日，锡失其状，以问昌仪。昌仪曰： 我亦不记，但姓薛者即与之。 锡惧，退索在铨姓薛者，六十余人，悉留注官。
元载弄权舞智，政以贿成。有丈人来从载求官，但赠河北一书而遣之。丈人不悦。行至幽州，私发书视之，无一言，唯置名而已。丈人不得已，试谒判官。闻有载书，大惊，立白节度使，遣大校以箱受书，馆之上舍，赠绢千匹。
此等权势，不得不谄。有此等谄人，那得不要权势！
偷媚
宋张说为承旨，士争趋之。时富川王质、吴兴沈瀛，夙负声誉；及同官枢属，交以诣说为戒。众闻而壮之。一日，质潜往诣说。升堂，瀛已先在。相视愕然，竟迫清议而去。
齐卢思道久仕不达。或劝诣和士开。卢素自高，欲往，恐为人所见，乃未明而行。比至其门，遥见一时诸名胜，森然与槐柳齐列，因鞭马疾去。弘治中，权阉李广以左道进，后仰药死，搜得纳贿簿籍，中载 黄米  白米 数太多。上讶之。左右曰： 黄白即金银也。 言官请按籍究问，凡与名者，昏暮赴戚畹求援，不期而会者凡十三人。月下见轿影幢幢，而一人独乘女轿。事虽得寝，而姓名传播，渐就罢黜。呜呼！权门如市，从来远矣！徐存翁在相位，语所知曰： 老夫今日譬如鸡母方宿，若行动，定有一群雏随去。君辈慎勿相近！ 斯语可思。
改姓
令狐相綯，奋自单族，每欲繁其宗党，与崔、卢抗衡。人有投者，不吝通族，由是远近争趋，至有姓胡冒 令 者。进士温庭筠戏为词曰： 自从元老登庸后，天下诸胡悉带令。 又有不得官者，欲进状，请改姓 令狐 。尤可笑。
杨升庵云：唐时重族系。李氏十三望，陇西第一，虽帝系亦自屈居第三。而李氏妄称陇西者，反冒为宗室，曰 天潢仙派 。夫宰相之势，不过十年，而人竟改姓附之，况天子乎？陇西李氏，高自标榜，有女，人不敢求婚，及年长，父母以囊装，昏夜潜送于少年无妻者。是求荣反以得辱也！
冒族
崇宁末，策进士，蔡嶷以阿附得首选。往谒蔡京，认为叔父。京命二子攸、翛出见。嶷亟云： 向者大误！公乃叔祖，二尊乃诸父行也！
割股、放生
王荆公为相。每生日，朝士献诗为寿。光禄卿巩申不娴书，以大笼贮雀鸽，搢笏开笼，每一鸽一雀，叩齿祝之曰： 愿相公一百二十岁。 时有边塞之主妻病，而虞侯割股以献者，时嘲之曰： 虞侯为夫人割股，大卿与丞相放生。
杨茂谦曰： 定知申短于笔。不则锦轴金字，侈颂功德矣。 子犹曰： 当今锦轴金书，岂尽长于笔者耶？荆公作业太重，多多放生，或致冥祐，巩卿大通佛法。
唐大理正成敬奇视姚崇疾，置生雀数头，一一手执而放之，曰： 愿令公速愈！ 姚相恶之。巩申盖有所本。
程师孟、张安国
程师孟尝请于荆公曰： 公文章命世，某幸与公同时，愿得公为墓志，庶传不朽。 公问： 先正何官？ 程曰： 非也。某恐不得常侍左右，预求以俟异日。 又王雱死，张安国披发籍草，突于柩前，曰： 公不幸未有子，今夫人有娠，某愿死，托生为公嗣。 京师嘲曰： 程师孟生求速死，张安国死愿托生。
鸡鸣犬吠
韩平原作南园于吴山上，其中有所谓村庄者，竹篱茅舍，宛然田家气象。韩游其间，甚喜，曰： 撰得绝似，但欠鸡鸣犬吠耳！ 既出游他所，忽闻庄中鸡犬声。令人视之，乃府尹赵师【睪/廾】所为也。韩大笑，遂亲爱之。有太学生嘲以诗曰： 堪笑明庭鸳鹭，甘作村庄犬鸡。一日冰山失势，汤燖镬煮刀刲。 后平原败，复有诗云： 侍郎自号东墙，曾学犬吠村庄。今日不须摇尾，且寻土洞深藏。
松寿
程松诌事韩侂胄，自钱塘令拜谏议。满岁未迁，殊怏怏，乃市一妾，名曰 松寿 。韩曰： 奈何与大谏同名？ 答曰： 欲使贱名常达钧听。
金作首饰
太监怀恩得赐金二锭，转奉钱溥，溥忻然受之，曰： 当与房下作首饰，常常顶戴太监。
贡女
唐进士宇文翃，有女国色，不轻许人。时窦璠年逾耳顺，方谋继室，翃以其兄谏议正有气焰，遂以女妻璠。
红颜命薄，遭此谄父。
献妾
锦衣廖鹏，以骄横得罪。有旨封其宅舍，限五日逐去。其妾 四面观音 者，请见朱宁而解之。宁一见，喜甚，留之五日，则寂然无趣行者矣，治事如初。宁自是常过鹏宿，从容语鹏： 盍赠我？ 鹏曰： 揖以侍父，则不获效一夕杯酒敬，奈何？不若为父外馆。 宁益爱昵之。
夺妻
刘太常介继娶美艳，冢宰张綵欲夺之，乃问介曰： 我有所求，肯从我，始言之。 介曰： 一身之外，皆可奉公。 曰： 我所求者，新嫂也。敢谢诺。 少项，强舆归矣。
有刘瑾做坐媒，何愁不谐？奉人者须防此一着！
敬名
冯道门客讲《道德》首章，有 道可道，非常道 。门客见 道 字是冯名，乃曰： 不敢说，可不敢说，非常不敢说。
冯老子身事十主，门客效颦。
熊安生将通名见徐之才、和士开。二人适同坐。熊以之才讳 雄 ，士开讳 安 ，乃称 触触生 。群公哂之。
薛昂谨事蔡元长，至戒家人避其名。与宾客会坎，有犯 京 字者，必举罚。平日家人辈误犯，必加叱詈。或自犯，则自批其颊以示戒。宣和末，有朝士新买一婢，颇熟事。因会客，命出侑樽。一客语及 京 字，婢遽请罚酒。问其故。曰： 犯太师讳。 一座骇愕，询之，则薛太尉家婢也。
又同时蔡经国，以 经 、 京 音似，奏乞改名 纯臣 。尤可笑。
方巨山，名岳，为赵相南仲慕客。赵父名方，乃改姓万。已而又为丘山甫端明属，丘名岳，于是复改名为万山。
王彦，父名师古，尝自讳砚为 墨池 ，鼓为 皮棚 ，犯者必校。一曰，有李彦古往谒，刺云： 永州司户参军李墨池皮棚谨抵候参 。彦大喜，示其子弟曰： 奉人当如此矣！
章惇拜相，安惇为从官，因嫌名，见时但称 享 。或作诗嘲曰： 富贵只图安享在，何须损却一生名！
《觚不觚录》谦称
王元美云：余旧闻正德中一大臣，投刺刘瑾，云 门下小厮 。嘉靖中，一仪部郎谒翃国公，云 渺渺小学生 。今复有自称 将进仆 、 神交小子 、 未面门生 、 沐恩小的 ，皆可呕哕。
徐侍御如珪谪出，复以迁廷评入。不欲忘旧衔，投台中刺曰 台末 ，于他刺曰 台驳 。又有太常少卿白若珪，性谦下，投诸贵人刺曰 渺渺小学生 。好事者作詈云： 台末台驳，渺渺小学，同是一珪，徐如白若。 闻者绝倒。又杨太傅一清为中书舍人。及提学时，士以举业从游者众。迨位显，从者益众，然不过借师生义以求进取。邝编修灏始谒杨，即执弟子礼。杨讶其未曾著录。答曰： 灏少时诵法公文，遂至有成，是灏乃私淑门生也。 元美所云不虚耳。隋伐高丽。其王上表称 辽东粪土臣 。帝悦，遂罢兵。则谦称信有效矣。
万拜
朱浚，晦翁曾孙也。谄事贾似道，每进札子，必曰 朱某万拜 。时人谓之 朱万拜 。
后元兵入建宁，执浚欲降之。曰： 岂有朱晦翁孙而失节者！ 遂自经。其谄事似道又何也？子犹曰： 世情性命，犹可舍得，富贵处却舍不得。
跪
尹旻偕卿贰欲诣汪直，属王越为介，私问 跪否？ 越曰： 安有六卿跪人者乎？ 越先入。旻阴伺越跪白叩头，及旻等入，皆跪。越尤之，旻曰： 吾见人跪，特效之耳。
谀足
宋彭生为李宪洗足，曰： 中尉足何香也！ 宪以足蹴其项曰： 奴不亦谄乎！
洗鸟
大学士万安，老而阴痿。徽人倪进贤以药剂汤洗之，得为庶吉士。授御史时，人目为 洗鸟御史 。
咽唾
日陆眷本出西辽，初为厍傉官家奴。诸大人会集，皆持唾壶，惟厍傉官独无，乃唾入陆眷口。陆眷悉咽之，曰： 愿使主君之智慧禄相，尽携入我腹中。
作马镫
唐张岌谄事薛师怀义，掌擎黄幞，随薛师后，于马傍伏地，为其马镫。世庙时，严世蕃用事，戏呼王华曰 华马 。王即伏地候乘。而白郎中亦其狎客也，即伏地作马杌。严因践而乘之。
尝秽
魏元忠病，御史郭弘霸往候，视便溺，即染指尝，贺曰： 甘者病不瘳。今味苦，当愈。 魏恶而暴之。又尝来俊臣粪秽。
和士开为尚书，威权日盛，偶患伤。医云： 应服黄龙汤。 士开有难色。有候之者请先尝，一举而尽。
谄马
赵元楷为交河道行军大总管，谄事元帅侯君集。君集马病颡疮，元楷指沾其脓嗅之。
父谄子
蔡京未去位，朝廷差童贯偕子攸往取辞位表。京失措，并子呼为 公 。严嵩溺爱其子，诸曹以事白，初尚曰 与小儿语 ，至后曰 与东楼语 。东楼，世蕃别号也。
蔡攸尝诣京，京正与客语。攸甫入，遽执手为诊视状，曰： 大人脉势舒缓，有恙乎？ 京曰： 无之。 攸遽去。客以问京。京曰： 此儿欲以疾罢吾耳！ 父子争权，古来有也。若东楼原非嵩子，复何怪？又晁错父亦呼错为 公 。陈锡玄曰： 此由太公呼汉高为帝来。
怀相国诗
嘉靖末，金陵吴扩有诗名，曾有《元日怀严分宜相国》诗。一友见之，戏曰： 开岁第一日，怀朝中第一官，如此便做到腊月晦，亦未怀及我辈也！ 吴虽笑而甚惭。
江陵相公事
张居正父初死。都御史陈瑞，癸丑所取士也，驰至江陵，乘幔舆以谒。入门，从者易白服毕，解纱帽，出麻冕于袖而戴上，已复加絰，伏哭。尽哀毕，则请见太夫人；不出，跪于庭。良久，太夫人出，复伏哭，前谒致慰，乃侍坐。有小阉者，居正所私留以役也。太夫人睨而谓： 陈君幸一盼睐之。 瑞拱立揖阉曰： 陈瑞安能为公公重？如公公乃能重陈瑞耳。
江陵奔丧至楚。楚方伯至披衰絰，代孝子守苫次。江陵大悦。不逾年，方伯遂抚楚。
中官魏朝奉太夫人北上，所经由浒步，皆设席屋，张彩幔。徐州兵备副使林绍，至身杂挽船卒中，为之道护。
张相国病，百僚俱为设醮祝厘。每行香，宰官大僚执炉喝日中，当拜章，则并跪竟夕弗起。至有赂道士，俾数更端以息膝力者。南都效之，尤以精诚相尚，其厚者亦再三举。一中丞夸于人曰： 三举而吾与者三，膝肿矣！
居正初病，百僚设醮。已而病剧，大巨复有举者。次相申汝默笑曰： 此再醮矣！
祭文谄语
王相国荆石宅忧。某县令作祭文，称相国为 元圣 ，封公为 启圣夫子 ，王却之。
云间李中条见夤缘尊贵者，笑曰： 一措大上书宰执，称述功德，何异火居道士称臣上表玉皇大帝乎？吁！上书且不可，况擅上尊号，渎反甚矣！ ○余在娄江时，曾闻荆石公宴一巨室家。人进馒首，公方取一枚，值客语酬对，偶以手按而扁之。主人疑是公所好，明日特送馒首一大盒，约百余，皆扁者。
看墓
杜宣猷除宣城，中官力也。宣城为中官区薮。杜每寒食，散遣将吏，挈酒食祭诸宦先冢。时人谓之 敕使看墓 。
奔丧
《唐书》：高力士父丧，左金吾大将军程伯献、少府监冯绍正，直就其丧所披发痛哭，甚于己亲。《宋史》：梁师成妻死。苏叔党、范温皆衰絰临哭。尤可笑。
前代宦者亦有妻。汉丞相御史条奏石显恶，免官，与妻子徙归故郡。唐高力士娶吕玄晤女。李辅国娶元擢女。干妻已自可笑，况复生儿！《汉书》：灵帝崩时，市贾小民有相聚为宣陵孝子者，诏皆除太子舍人。北齐和士开母丧，托附者咸往奔哭。邺中富商丁邹、严兴并为义孝。
敬无须
唐中宗时，宦官用事。窦从一一名怀贞为雍州，见讼者无须，必曲加承接，每有误者。
不敢须
少司徒王祐谄事太监王振。振一日问曰： 王侍郎何故无须？ 曰： 老爷无须，儿子岂敢有须？
疯汉及第
刘蕡，杨相嗣复门生也，对策，以直言忤时，中官尤恨。中尉仇士良谓杨曰： 奈何以国家科第，放此疯汉及第耶？ 杨大悚惧，即答曰： 嗣复昔与蕡及第时，犹未疯耳。
冯希乐
冯希乐善佞，尝谒长林县令，赞云： 仁风所感，猛兽出境。昨入县界，见虎狼相尾西去。 少顷，村老来报： 昨夜大虫连食三人。 令诘之。冯曰： 是必便道掠食。
答誉
三原王公恕，巡抚江南。云间钱学士溥，面誉盛德不己。公曰： 得无有干乎？ 钱曰： 即此明哲，非人所能也！ 以讼状出诸袖中。公曰： 此事难行。 钱曰： 彼怜我，数至数馈，似不可恝。 公许之。又出一状于袖中，曰： 谚云： 一客不发两主 。 公笑曰： 足以答公誉矣！
势利
徽州某上舍不读书，而好为势交，一日里人有读陶公《归去来辞》者，至 临清流而赋诗 。遽问曰： 是何处临清刘副使？幸携带往贺之。 里人曰： 此《归去来辞》语。 乃曰： 只疑见任上京，若归去者，吾不往矣。
贺美之与伊德载饮一富民家。民以德载贵人也，请奉之，而不识 伊 字，屡呼曰 尹大人 ，酬醉重沓，略不顾贺。贺斟大觥呼之曰： 尔且与我饮一杯，不要 旁若无人 ！
有吴生者，老而趋势。偶赴广席，见布衣者后至，略酬其揖，意色殊傲。已而见主人恭甚，私询之，乃张伯起也，更欲殷勤致礼。张笑曰： 适已领过半揖，但乞补还，勿复为劳。


子犹曰：天下事被豪爽人决裂者尚少，被迂腐人担误者最多。何也？豪爽人纵有疏略，譬诸铅刀虽钝，尚赖一割。迂腐则尘饭土羹而己，而彼且自以为有学、有守、有识、有体，背之者为邪，斥之者为谤，养成一个怯病天下，以至于不可复而犹不悟。哀哉！虽然，丙相、温公自是大贤，特摘其一事之迂耳。至如梁伯鸾、程伊川所为，未免已甚，吾并及之，正欲后学大开眼孔，好做事业，非敢为邪为谤也。集《迂腐》第一。
问牛
丙吉为丞相，尝出，逢斗者，死伤横道。吉过之不问。已而逢人逐牛，牛喘吐舌，吉止驻，使骑吏问： 逐牛行几里矣？ 掾吏谓丞相前后失问。吉曰： 民斗相杀伤，长安令、京兆尹职所当禁备逐捕，岁竟，丞相课其殿最，奏行赏罚而已。宰相不亲小事，非所当于道路间也。方春，少阳用事，未可太热，恐牛近行，用暑故喘，此时气失节，恐有伤害。三公典调阴阳，职所当忧，是以问之。
死伤横道，反不干阴阳之和，而专讨畜生口气，迂腐莫甚于此。友人诘余曰： 诚如子言，汉人何以吉为知大体？ 余应曰： 牛体不大于人耶？ 友人大笑。
驱驴宰相
王及善才行庸鄙，为内史，时谓 鸠集凤池 。俄迁右相，无他施设，唯不许令史辈将驴入台，终日驱逐。时号 驱驴宰相 。
驱驴出堂，正存相体。
弹发御史
宋御史台仪：凡御史上事，一百日不言，罢为外官。有王平，拜命垂满百日，而未言事。同僚讶之，或曰： 王端公有待而发，必大事也。 一日闻进札子，众共侦之，乃弹御膳中有发。其弹词曰： 是何穆若之容，忽睹鬈如之状。
王躬是保，忠孰大焉，是学丙吉样子。
鹅鸭谏议
高宗朝，黄门建言： 近来禁屠，止禁猪羊，圣德好生，宜并禁鹅鸭。 适报金虏南侵，贼中有 龙虎大王 者甚勇。胡侍郎云： 不足虑！此有 鹅鸭谏议 ，足以当之。
我朝亦有号 虾蟆给事 者，大类此。
成、弘、嘉三朝建言
成化间，一御史建言顺适物情，云： 近京地方，行役车辆骡驴相杂。骡性快力强，驴性缓力小。今并一处驱驰，物情不便，乞要分别改正。 弘治初，一给事建言处置军国事，云： 京中士人好着马尾衬裙，因此官马被人偷拔鬃尾，有误军国大计，乞要禁革。 嘉靖初，一员外建言崇节俭以变风俗，专论各处茶食铺店所造看桌糖饼： 大者省功而费料，小者料小而费功，乞要擘画定式，功料之间，务在减省，使风俗归厚。
极小文章，生扭在极大题目上。 肉食者鄙 ，信然！
宋罗江
庆历中，卫士震惊宫掖，寻捕杀之。时台官宋禧上言： 此失守于防闲故耳。闻蜀罗江狗赤而尾小者，其儆如神。须诏索此狗，豢于掖庭，以备仓卒。 时号为 宋罗江 。
凡乱吠不止者，皆罗江也，何必曰 无若宋人然 ？
罗擒虎、张寻龙
嘉靖中，察院罗相上言： 越州多虎，乞行下措置多方捕杀。 正言张次贤上言： 人盘岭乃禁中来龙，乞禁行人。 太学诸生遂有 罗擒虎 、 张寻龙 之对。
引《月令》
甘延寿、陈汤既斩郅支单于首，请悬头藁街蛮夷邸间，以示万里，明犯强汉者，虽远必诛。丞相匡衡议： 《月令》：春，掩骼埋胔之时。宜勿悬。
还问他斩郅支首是何时？恐不合秋后行刑之律。
谏折柳
程颐为讲官。一日讲罢，未退，上偶起凭栏，戏折柳枝。颐进曰： 方春发生，不可无故摧拆。 上掷枝于地，不乐而罢。
遇了孟夫子，好货、好色都自不妨。遇了程夫子，柳条也动一些不得。苦哉，苦哉！
贤良相面
唐肃宗时初诏贤良，一征君首应。上极喜，召对。无他词，但再三瞻望上颜，遽奏曰： 微臣有所见，陛下知不？ 上曰： 不知。 对曰： 臣见圣颜瘦于在灵武时。 上曰： 宵旰所致耳。 举朝大笑。帝亦知其为妄人，恐塞贤路，乃除授一令。
举朝官员，还有不管皇帝肥瘦的。此贤良较胜，只怕作令后，反不管百姓肥瘦耳。
京兆尹祷雨
唐代宗朝。京兆尹黎干以久旱祈雨，于朱雀门街造土龙一具，悉召城中巫觋，以身杂入，共舞于龙所。观者嗤笑。弥月不雨，又请祷于文宣王庙。上闻之，戏曰： 丘之祷久矣。
请禅天下
孝昭时，泰山莱芜山南洶洶有数千人声。民视之，有大石自立，高丈五尺。又上林苑中，大柳树断枯卧地，亦自立生。眭孟推《春秋》之意，以为 石立柳生，当有从匹夫为天子者。 即说曰： 董仲舒有言： 虽有继体守文之君，不害圣人之受命。 汉家尧后，有传国之运。汉帝宜谁差天下，求索贤人，禅以帝位，而退自封百里，如殷、周二王后，以承顺天命。 使友内官长赐上此书。霍光恶其妖言惑众，诛之。
此等建言，非汉人不敢，然迂亦甚矣！
卦宜娱乐
宋侍读林瑀，自谓洞于《周易》，尝以仁宗时合《易》之《需》： 《需》之象曰： 君子以饮食宴乐 。须频宴游，务娱乐，始合卦体，而天下治。 仁宗骇其说，斥之。
饮食宴乐，人主自会，不须相劝。
哭天
汉兵盛，莽忧甚，不知所出。崔发言： 《周礼》及《春秋》：国有大灾，则哭以厌之。故《易》称 先号咷而后笑 。宜哭天求救。 莽乃率群臣至南郊，陈其符命本末，因搏心大哭，气尽，伏而叩头。又作告天策千余言。诸生小民令旦夕哭，为设餐粥，凡能诵策文者，除以为郎，至五千余人。汉兵入都门，宫中火，莽避火宣室前殿，火辄随之，宫人号呼。时莽绀袀服带玺韨，持虞帝匕首，天文郎按栻于前，时日加某，莽旋席随斗柄而坐，曰： 天生德于予，汉兵其如予何！
《孝经》可退贼、息讼、却病
张角作乱，向栩上便宜： 不须兴兵，但遣将于河上，北向读《孝经》，贼自消灭。
赵韩王以半部《论语》定天下，《孝经》何不可破贼？
国初有孝子王渐，作《孝经义》五十卷，事亦该备。而渐性鄙朴，凡乡里有斗讼，渐即诣门高声诵《义》一卷。后有病者，亦请渐诵书。
修身为本
藩司吴梦蜚家有怪，时出以窃饮食，间窃衣饰金银。吴厌苦之，偶诉监司徐公。徐曰： 邪不胜正。 朱书 修身为本 四大字，令帖堂中。鬼见，拍手揶揄，且出秽语。徐大怍。
迂腐有种
唐昭宗时，郑棨为相。太原兵至渭北，天子竭于攘却之术。棨奏对，请于文宣王谥号中加一 哲 字。后棨孙珏相梁末帝。唐庄宗兵入汴，帝惶恐不知所为。珏献一策： 愿得陛下传国宝，驰入唐军，以缓其行，而待救兵之至。 帝曰： 宝不足惜，顾卿之行能了事否？ 珏俯首徐思曰： 但恐不易耳！
是祖是孙。
开元间，上东封泰山。历城令杜丰办供应，以为从幸人多，设有不虞，仓卒不备，乃造凶器三十具，置诸行宫，光彩赫然。有刺史骇谓： 主上封岳祈福，谁造此不祥？ 将索治丰。丰逃卧妻床下，诈死得免。时丰子杜钟为兖州参军，掌厩马刍豆，曰： 御马至多，临日煮之不给，不若先办。 乃煮粟豆二千余石，热纳窖中，及至，皆臭败矣。
是父是子。
治平之学
元胡石塘应聘入京，世祖召见，不觉戴笠倾侧。及问所学，对曰： 治国平天下之学。 上笑曰： 自家一笠尚不端正，又能平天下耶？ 竟不用。
陈蕃不扫一室，为欲扫清天下。石塘不正笠，意者志不在一笠也。惜哉不以此对！袁凫公曰： 尔时方温《大学》，想不到此。
王安石笑（老版做舒太守笑）
舒王（老版做玉）性耽经史，对客语，未尝有笑容。知常州日，值宾僚大会，倡优在庭，公忽大笑。僚佐呼优，犒之曰： 汝能使太守开颜，真可赏也！ 一人窃疑公笑不由此，乘间问公。公曰： 畴日席上，偶思《咸》、《恒（老版作常）》二卦，豁悟微旨。自喜有得，故不觉发笑耳！
对宾客宜思《同人》卦，对酒食宜思《需》卦。可惜一笑，殊不切景。
许子伯哭
许子伯与友人言次，因及汉无统嗣，幸臣专朝，世俗衰薄，贤者放退，慨然据地悲哭。时称 许伯哭世。
卓老曰： 人以为淡，我以为趣。 子犹曰： 杞人恐天坠，漆室愁鲁亡。若遇许子伯，泪眼成湘江。
孝泌
江泌，字士深，有孝行，族有与泌同名者，世谓为 孝泌 以别之。然菜不食心，谓其有生意。衣敝多虱，以绵置壁前；恐虱饥死，复置衣中。
五谷都有生意，何以独食？为一虱大费周折，又可笑！
郭逵将略
郭逵伐交州，行师无纪律，其所措置，殆可笑也。进兵有日矣，乃付诸将文字各一大轴，谓之将军下令，字画甚细，节目甚繁。又戒诸将不得漏泄。诸将近灯火窃观之。徐禧尝见之，云： 如一部《尚书》多，禧三日夜读之，方竟。则诸将仓卒之际，何暇一一也？内一事云： 一、交人好乘象，象畏猪声，仰诸军多养猪，如象至，则以锥刺猪，猪既作声，象自退走。
反支日忌日
王莽败，张竦客池阳。知有贼，当去，会反支日，不去，因为贼所杀。
反支果是凶日，在家且得祸，何况出行！
泾州书记薛昌绪，天性迂僻。梁师入境，泾帅宵遁，临行攀鞍，忽记曰： 传语书记，速请上马！ 连促之，薛自匿草庵下，出声曰： 传语太师：但请先行，今日辰是某不乐！ 泾帅怒，使人提上鞍鞒，捶其马而逐之，尚以物蒙其面，云： 忌日礼不见客。
好个薛迂僻，忌日草庵匿。不见客，宁见贼！
检谱角牴
江陵顾云，偶于市上收得孔明兵书，遂负可将十万，吞并四海。每至论兵，必攘袂叱咤，若真对大敌，时谓之 检谱角牴 。
《杂俎》载赌钱咒云： 伊谛弥谛，弥揭罗谛。 念满万遍，呼骰色随意而转。有赵生者信之。诵至千，喜曰： 亦足小胜！ 遂与人决赌，连呼不验，丧资而返。顾云何以异此。
奇技自献
新莽时，博募奇技可以攻匈奴者，将待以不次之位。言便宜者以万数。或言能渡水不用舟楫，连马接骑，济百万师。或言不持斗粮，服药物，三军不饥。或言能飞，一日千里，可窥匈奴。莽试之。取大鸟翮为两翼，头与身皆着毛，通引环纽，飞数百步，堕。莽犹欲获其名，皆拜理军。
李晟、张一中谈兵
成化二年，都察院经历李晟言边务兵机各五事。以荐用旧臣，非所宜言，降调为通判。弘治元年，复上疏，言 臣学兵法四十年，得其奇要 。上《战法》一篇、《急务》二篇，高自称许。上命工部试造战车弓弩，俱不可用，坐虚废钱粮，降四级，为云南曲靖卫知事。十年，复上疏言边事，稍迁都察院照磨。十五年，迁郧阳府抚民同知，不肯行。明年，复上疏，愿边方自效，得旨候有西北边兵备员缺推补。正德四年，冒候缺兵备佥事上书，献《安攘六论》。下兵部，参其大言无实，垂老不悟，姑免罪，放回闲住。八年，再冒衔上兵书五种，仍放回。史称其所制全身铁甲，工部铸而俾试之，行数步辄仆焉。
王弇州云：晟既姓李，而名同西平，其小时雅自负矣。据其弘治元年疏，学兵法已四十年，当亦不下五十。至正德八年，且八十余，而气不少沮，亦人妖哉！
张进士一中，初名宽，湖广襄阳人。流贼犯襄阳，宽以翰林检讨自乞赞军务，建策驱流人还乡，累死者以千万计。寻升按察佥事，坐贪淫革职。至是北虏犯塞，潜来京师，上疏请易旗号盔甲皆为黄色，牌面皆作虎形，曰： 黄为中央之土，以克北方之水。虎惊胡马之目，见必俱退，然后以神枪药箭射之。 且自谓秘机，不敢详于副封，奏疏乞留中不出。下兵部，参其庸妄干进，罢之。
献策官街
高邮学正夏有文，弘治末献书阙下，曰 万世保丰永亨管见 。上嘉之，更 管见 二字曰 策 。夏遂书官衔云 献万世保丰永亨管见天子改为策字高邮州学正夏有文 。
刘、王辱骂
刘宽尝坐客，遣苍头市酒。去久，大醉而还。客不堪之，骂曰： 畜产！ 宽须臾遣人视奴无恙否，顾左右曰： 此人被骂畜产，辱莫甚焉，吾惧其自杀耳。
王昕在东莱，获杀其同行侣者，诘之，未服。昕从容谓曰： 彼物故不归，卿无恙而返，何以自明？ 邢邵见文襄，北齐高澄。说此以为笑乐。昕听闻之，诣邵曰： 卿不识造化！ 还谓人曰： 子才应死，我骂之极深。
罚人食肉
李载仁，唐之后也。避乱江陵，高季兴署观察推官。性迂缓，不食猪肉。一日将赴召，方上马，部曲相殴。载仁怒，命急于厨中取饼及猪肉，令相殴者对餐之。复戒曰； 如敢再犯，必于猪肉中加之以酥！
河南令
宋子京留守西都，有同年为河南令，好述利便。以农家艺麦费耕耨，改用长锥刺地下种，自旦至暮，不能一亩。又值蝗灾，科民畜鸡，云： 不唯去蝗之害，兼得畜鸡之利。 克（老版作剋）期令民悉呈所畜。群鸡既集，纷然格斗，势不能止，逐之飞走，尘埃障天。百姓喧阗不已，相传为笑。
据《孟子》，则畜鸡极是王政，但恨不得鸡坊小儿作都司晨耳。
归、王吏治
归太仆有光谪官吴兴。每治事，胥吏辈环挤案旁，几不容坐。归以硃笔饱蘸，捉向诸人，曰： 诸君若不速退，我便洒将来也！ 合堂大笑。
吾苏王中吴先生，厚德而拙于吏治。由乡科为县令，每视事有疑，辄密缄条纸，质之记室。一日拆封，见吏匿银，怪之，亟为传问，得教云： 此弊也，宜重惩。 王为点头。久之拆完，王问吏何以匿银，吏坚讳。搜之不得，怒责十板。既退，余怒未息，述诸记室。记室曰： 何不监追赃物，而轻释乃尔！ 王摇首曰： 使不得！责至七八板时，彼羞极，面俱发赤矣！
掾史养名
汉朱博迁琅琊太守。齐部舒缓养名，博新视事，右曹掾史皆移病卧。博问其故，对言： 惶恐！故事二千石新到，辄遣吏存问致意，乃敢起就职。 博奋髯抵几曰： 齐儿欲以此为俗耶！ 皆斥罢之，白巾走出府门。郡中大惊。
不禁盗坟
一朝士赋性甚迂，知河中府龙门县。有薛少卿者，寄籍于县，坟茔松槚忽经盗砍，因诣县投牒陈诉。朝士判曰； 周文王之苑囿，尚得刍荛，薛少卿之坟茔，乃禁樵采？
昌州佳郡
李丹授昌州倅，以去家远，乃改鄂州。彭渊材闻之，吐饭大步往谒李，曰： 谁为大夫谋？昌，佳郡也？ 李惊曰： 何以知其佳？ 渊材曰： 海棠无香，昌州海棠独香，非佳郡乎？
渊材尝言： 平生就死无恨，唯有五事不甘耳！ 人问其故。渊材曰： 第一恨鲥鱼多骨，第二恨金橘太酸，第三恨菁菜性冷，第四恨海棠无香，第五恨曾子固不能诗。 闻者大笑。
忌讳
宋文帝。好忌讳，文书上有凶败丧亡等字，悉避之。改【马呙】字为马边瓜，以【马呙】字似祸故也。移床修壁，使文士撰祝，设太牢，祭土神。江谧言及 白门 ，上变色曰： 白汝家门！ 后梁萧詧恶人发白。汉汝南陈伯敬终身不言 死 。
民间俗讳，各处有之，而吴中为甚。如舟行讳住讳翻，以筯为 快儿 ，幡布为 抹布 。讳离散，以梨为 圆果 ，伞为 竖笠 。讳狼籍，以郎槌为 兴哥 。讳恼躁，以谢灶为 谢欢喜 。此皆俚俗可笑处。今士大夫亦有犯俗称 快儿 者。
谢在杭云：余所见缙绅中有恶鸦鸣者，日课吏卒左右，彀弓挟弹，如防敌然。值大雪，即不出，恶其白也。官文书一切 史 字、 丁 字、 孝 字、 老 字，皆禁不得用。
湖友华济之常言：其郡守某忌讳特甚。初下车，丁长孺来谒贺。怒其姓，拒之再三。涓人解其意，改丁为千，乃欣然出见。一日御史台有大狱当谳，牍中有病故字，吏以指掩之，守见文义不续，以笔击去吏指。忽睹此字，勃然色变，急取文书于案桌足下旋转数次，口诵 乾元亨利贞 。合堂匿笑。
柳冕为秀才，性多忌讳，应举时，有语 落 字者，忿然见于词色。仆夫犯之，辄加箠楚。常谓安乐为 安康 。闻榜出，遣仆视之。须臾，仆还，冕迎门曰： 得否？ 仆曰： 秀才康了。
龙骧多讳
《厌胜章》言： 枭乃天毒所产鬼，闻者必罹殃祸。急向枭连吐十三口，然后静坐，存北斗一时许，可禳焉。 汉蒙州刺史龙骧，武人，极讳己名。又父名唶，子名邛，亦讳之。故郡人呼枭曰 吐十三 ，鹊曰 喜奈何 ，蛩曰 秋风 。部属私相告云： 使君祖讳饭，亦当称甑粥耶？
讳父名
则天父名彟，改华州为秦州。章宪太后父名通，改通州为同州。朱温父名诚，以其旁类戊，改戊己为武己。杨行密父名怤，与夫同音，凡御史大夫，光禄大夫，皆去 夫 字。
御史大、光禄大，是何官衔？何不曰大御史、大光禄？
唐李贺以父名晋，终身不举进士。
韩昌黎曰： 父名晋，不举进士。若父名仁，子遂不得为人乎？ 陈锡玄曰： 此讳而近愚者也。 杜衍帅并州，吏请家讳。公曰： 我无讳，讳取枉法赃耳！ 斯则达人大观。
袁德师，给事中高之子。九日出糕啖客，袁独凄然不食。北齐刘臻性好啖蚬，以音同父讳，呼为扁螺。
范晔以父名泰，不拜太子詹事。
吕希纯以父名公著，辞著作郎。
刘温叟父名岳，终身不听乐，不游嵩、华。
徐积父名石，平生不用石器，不践石。遇石桥，使人负之而趋。
王逸少父讳正，每书正月为初月，或一月。而其名诸子曰徽之、献之、操之，其孙又名直之。三世同用 之 字，此更不可解。
讳己名
田登作郡，怒人触其名，犯者必笞，举州皆谓灯为 火 。值上元放灯，吏揭榜于市曰： 本州依例，放火三日。
俗语云： 只许州官放火，不许百姓点灯。 本此。
宋宗室有名宗汉者，恶人犯其名，谓汉子曰 兵士 ，举宫皆然。其妻供罗汉，其子授《汉书》，宫中人曰： 今日夫人召僧供十八大阿罗兵士，太保请官教点兵士书。
石虎时，号虎为 王猛 。朱全忠时，号钟为 大圣铜 。又李甘家号柑子为 金轮藏 。杨虞卿家号鱼为 水花羊 。陆先家号牛为 钝公子 ，李栖筠家号犀为 独笋牛 。俱以避讳故也。至如天成、长兴中，称牛曰 格耳 ，则以屠牛禁严，特隐其名。而僧家谓酒为 般若汤 ，鱼为 水梭龙 ，鸡为 钻篱菜 。巧言文过，尤可恶也。
求七十二世祖坟
熊安生在山东时，或诳之曰： 某村故冢，是晋河南将军熊光。去今七十二世，内有碑，为村人埋匿。 安生掘地求之，不得，连年讼焉。冀州长史郑大讙判曰： 七十二世，乃羲皇上人；河南将军，晋无此号。 安生率其族向冢而号。
束带耕田
原平墓下有数十亩田，不属原平。每农月，耕者袒裸。原平不欲使慢其坟墓，乃归卖家资，买此田。三农之月，辄束带垂泣，躬自耕垦。
古者诸侯籍田，冕而青纮，躬秉耒以耕，亦如此光景。
束带应兄语
刘祭酒弟琎，方轨正直。祭酒尝夜呼琎，欲与共语。琎不时答，下床著衣立，然后应。祭酒怪其久。琎曰： 向束带未竟。
王、刘庄卧
王文公凝靖修重，德冠当世。每就寝息，必叉手而卧，以梦寐中恐见先灵也。
见先灵更须衣冠束带、俯首鞠躬，何但叉手？
五代刘词，常被甲枕戈而卧。谓人曰： 吾以此取富贵，岂可一日辄忘？
中进士的，便当席书寝砚；做财主的，便当卧粪寝灰。
读父书
顾恺读父书，每句应诺。见《韵府》
敬妻
樊英常病卧便室中，英妻遣婢拜问，英答拜。或问之，英曰： 妻，齐也。
唐薛昌绪与妻会，必有礼容，先命女仆通语再三，然后秉烛造室，至于高谈虚论，茶果而退。或欲就宿，必请曰： 某以继嗣事重，辄欲卜其嘉会。 候报可，方入，礼亦如之。
妻犯斋禁
周太常泽，字稚都，清洁守礼。尝卧病斋宫。妻窥问所苦，周以为干犯斋禁，大怒，收送诏狱。时人为之语曰： 生世不谐，作太常妻。一岁三百六十日，三百五十九日斋，一日不斋醉如泥。
《百忌历》
李戴仁性迂缓，娶阎氏，年甚少，与之异室，私约曰： 有兴则见。 一夕，阎忽叩户。戴仁急取《百忌历》看之，大惊曰： 今夜河魁在房，不可行事，谢到而已。 阎惭去。
又汉陈伯敬，与妻交合，必择时日，遣媵御将命，住复数四。
拱手对妾<br/>温公未有子，清河郡君为置一妾。一日，乘间俾盛饰送入书房。公略不顾。妾思所以尝之，取一帙问曰： 中丞，此是何书？ 公拱手庄色对曰： 此是《尚书》。 妾乃逡巡而退。
问安求嗣
《国朝史余》云：陈献章入内室，必请命于太夫人，曰： 献章求嗣。 顾主事余庆面质之，因正色曰： 是何言？太夫人孀妇也！ 陈嘿然。常熟周木，尝朝叩父寝室。父问谁，曰： 周木问安。 父不应。顷之，又往，曰： 周木问安。 父怒起，叱之曰： 老人酣寝，何用问为？ 时人取以为对，曰： 周木问安，献章求嗣。
不近妓
王琨性谨慎。颜师伯豪贵，设女乐要琨，酒炙皆命妓传行。每及琨席，必令致床上，回面避之，俟其去，方敢饮啖。
此等客，颜不必请；此等席，王不必赴。
蔡君谟守福唐时，会李太伯与陈烈于望海亭，以歌者侑酒，方举板一拍，陈惊怖越席，攀木逾墙而去。
又是一个 陈惊座 ！
杨忠襄公邦乂，少处郡庠，足不涉茶房酒肆。同舍欲坏其守，拉之出饮，托言朋旧家，实娼馆也。公初不疑，酒数行，娼艳妆而出。公愕然趋归，取其衣焚之，流涕自责。
心中有妓
两程夫子赴一士夫宴，有妓侑觞。伊川拂衣起，明道尽欢而罢。次日，伊川过明道斋中，愠犹未解。明道曰： 昨日座中有妓，吾心中却无妓。今日斋中无妓，汝心中却有妓。 伊川自谓不及。
欲黥妓面
江东有县尹，欲黥妓女之面，以息诲淫之风。咨访邑中长者。曰： 曾伏观祖训有云：子孙做皇帝，不用黥刺剕劓闭割之刑。臣下敢有奏用此刑者，犯人凌迟，全家处死。 县尹乃悚然流汗，事遂寝。
李退夫秽语
宋冲晦处士李退夫者，为事矫异，居京师北郊。一日种胡荽，俗传口诵秽语则茂，退夫撒种，密诵曰 夫妇之道，人伦之本 云云，不绝于口。忽有客至，命其子毕之。子执余种曰： 大人已曾上闻。 故皇祐中馆阁或谈语，则曰； 宜撒胡荽一巡。
夫妇果是秽语，处士不错。肖胤雅言，便令胡荽不茂。
雅言
李献臣好为雅言。知郑州时，孙次公为陕漕，罢，赴阙，先遣一使臣入京。所遣乃献臣故吏，到郑庭参，献臣甚喜，欲令左右延饭，乃问之曰： 餐来未？ 使臣误意餐者谓次公也，遽对曰： 离长安日，都运己治装。 献臣曰： 不问孙待制，官人餐来未？ 其人惭沮而言曰： 不敢仰昧，为三司军将日，曾吃却十三。 盖鄙语谓遭杖为餐。献臣掩口曰： 官人误也，问曾与未曾餐饭，欲奉留一食耳。
本欲雅言，自费唇舌。
汪司马南溟喜摹古。一日其媳与夫竞宠，割去夫势。僮仓惶趋报。坐客惊问，汪徐徐应曰： 儿妇下儿子腐刑。
昆山周用斋不识道路，每至转弯，必拱立道左，向人曰： 问津。 负担者不解其义，因指义井与之。
诵经称小人
燕北风俗，不问士庶，皆自称 小人 。宣和间，有辽国右金吾卫上将军韩正归朝，授检校少保节度使，对中人以上说话，即称 小人 ，中人以下，即称 我家 。每日到漏舍诵《天童经》数十遍，其声朗然。且云： 对天童岂可称我？ 自 皇天生我 以下二十余句，凡称 我 者，皆改为 小人 ： 皇天生小人，皇地载小人，日月照小人，北斗辅小人 云云。诵毕，赞叹云： 这天童极灵圣。 傍一人云： 若无灵圣，如何持得许多小人耶？
雅与不雅，总成迂腐。
《匍匐图》
福州陈烈，动遵古礼。蔡君谟居丧莆田，烈往吊之。将至境，语门人曰： 《诗》云： 凡民有丧，匍匐救之。 今将与二三子行此礼。 于是乌巾斓鞟，偕二十诸生望门以手据地，膝行号恸而入。妇人望之皆走。君谟匿笑受吊。即时李遘画《匍匐图》。
灭灶
梁伯鸾少孤，尝独止，不与人同食。比舍先炊已，呼伯鸾及热釜炊。伯鸾曰： 童子鸿不因人热者也！ 灭灶更燃之。
事莫妙于善因。伯鸾心术，未免太冷。
怀糒
《物理论》云：吕子义，当世清贤士也，有旧人往存省，嫌其设酒食，怀干糒而往。主人荣其降己，乃盛为馔。义出怀中干糒，求一杯冷水而食之。
饮食必以钱
《风俗通》云：安陵清者郝仲山，每饮马渭水，投三钱于水中。颖川郝子廉亦然。又郝尝过姊家饭，密留五十钱席下而去。《后汉书》：范丹尝看姊病，设食，丹出门留钱百文。姊追送之。丹见里中刍稾（老版做藁）僮更相怒曰： 言汝清高，岂范史云辈乎！ 丹叹曰： 吾之微志，乃在僮竖之口。不可不勉！ 遂弃钱而去。
别驾拾桑
隋赵轨为齐州别驾，东邻有桑椹落其家，轨悉拾还之。
别驾亦有公事，哪得此闲工夫？后周张元，性廉洁。南邻有杏二树，杏熟，多落元园中，悉拾以还主。子犹曰：这又是赵轨作俑。
却衣
轩惟行名輗，鹿邑人，清介，四时一布袍。尝督漕淮上，严冬忽堕水，援出裹被坐。有司急进衣，却去，竟俟衣干。
幸有被裹，不然，不学陈三冻杀乎？
埋羹
王琎为宁波守，自奉俭约。一日见馔兼鱼肉，大怒，命撒（疑为撤）而瘗之。世号 埋羹太守。
太好名，太作业。
珠玉报
贵州廉使孔公，苦节自励。土官以明珠宝玉来献，公悉于堂上椎碎之，遂为土官下火蛊。行抵浙江，火自口出，高数丈而死。
不受可也，椎碎何说？暴殄天物，死宜矣。
仇、管省过
郭林宗谓仇季知曰： 子尝有过否？ 季知曰： 吾尝饭牛，牛不食，鞭牛一下，至今戚戚耳！
管宁泛海，舟覆，曰： 吾尝一朝科头，三晨晏起，过必在此！
顾协
《北史》：顾协少时，将聘舅息女，未成婚而协母亡。免丧后，不复娶。年六十余，此女犹未他适。协义而迎之，卒无嗣。
此等嫁娶，是亦不可以已乎！
吴征士学问
吴征士与弼，一日出获，手为镰伤，流血不止。举视伤处，曰： 若血不即止，而吾收之，即是为尔所胜。 言已而获如故。又往游武夷，过逆旅，索宿钱至多三文。坚不与。或劝之，曰： 即此便暴殄天物！ 乃负担夜去。
吴康斋召至京师，常以两手大指食指作圈，曰： 令太极常在眼前。 长安浮薄少年竞以芦菔投其中，戏侮之，公亦不顾。
太极冤
娄谅自负道学，佩一象环，名太极圈。桑悦怪而作色曰： 吾今乃知太极扁而中虚！ 作《太极诉冤状》，一时传诵。
心学二图
天顺初，漳州布衣陈剩夫，名真晟，诣阙献 心学二图 。其一为《天地圣人之图》：大书一 心 字，以上一点规而大之，虚其中曰 太极 ，左曰 静 ，作十六点黑，右曰 动 ，作十六点白；自是如旋螺状，凡十点弯而向左；又各作十八点，如前而大，每一点包二卦，以为 太极生生之义尽于此矣 。其一为《君子法天之图》，亦大书一 心 字，其上点规而大之，虚其中曰 敬 ，左曰 静 ，右曰 动 ，各作互圆相入，左半黑而白，白复黑，右半白而黑，黑复白，即太极之阴阳动静也。下礼部，掌部事侍郎邹干不知说云何，为寝其事。
万物一体
一儒者谈 万物一体 。忽有腐儒进曰： 设遇猛虎，此时何以一体？ 又一腐儒解之曰： 有道之人，尚且降龙伏虎，即遇猛虎，必能骑在虎背，决不为虎所食。 周海门笑而语之曰： 骑在虎背，还是两体，定是食下虎肚，方是一体。 闻者大笑。
茶具
范蜀公与温公游嵩山，以黑木盒盛茶。温公见之，惊曰： 景仁乃有茶具耶！
谢在杭曰： 一木盒盛茶，何损清介，而至惊骇。宋人腐烂乃尔！ 子犹曰： 此箕子啼象箸之意也。
装胡桃
相国吴石湖一日宴客，以胡桃装就而后笼罩。公屡装不就。一僮先以桃下罩，用碟盛起。公抚膺叹曰： 民伪日滋矣！


子犹曰：百围之木，不于枝叶取怜。士之跅【足施-方】自喜、不拘小节者，其中尽有魁杰骏雄、高人才子。或潜见各途，能不尽见，吾亦姑取焉，以淘俗士之肺肠。集《佻达》第十一
简文帝
简文为抚军时，床上尘不听拂，见鼠行迹，视以为佳。
张徐州
裴宽尚书罢郡西归汴日，晚维舟，见一人坐树下，衣服极敝。与语，大奇之，曰： 以君才识，必当富贵。 举船钱帛奴婢悉以贶之。客受贶不让，登舟，奴婢稍偃蹇，辄鞭之。裴公益异焉。其人，张徐州也。
卓老曰： 张建封易得，裴宽难逢。
杨铁崖
姑苏蒋氏，巨家也。有子甫八龄，欲为求师。时杨铁崖先生居吴淞，放情山水，日携宾客妓女，以文酒为乐。蒋往延之。杨曰： 能从三事则可，币不足计也。一无拘日课，二资行乐费，三须一别墅以贮家人。 蒋欣然从之。杨留三年，后其子俱成名士。
奇宾奇主，千古罕见。
酒濯足
马周初入京，至霸上逆旅。数公子饮酒，不之顾。周即市斗酒，濯足于旁。
百裈
梁吉士瞻少时，掷博无裈，为侪辈所侮。及为将军，得绢三万匹，为百裈，其外并赐军士。
盗
祖车骑过江时，公私俭薄，无好服玩。王、庾诸公共就祖。忽见裘袍重迭，珍饰盈列。诸公怪问之。祖曰： 昨夜复南塘一出。 祖常自使健儿行劫，在事之人，亦容而不问。
李卓吾曰： 击楫渡江，誓清中原，使石勒畏避者，此盗也。俗儒岂知！
乞
南唐韩熙载，字叔言，肆情坦率。鼓乐百余人，日与荒乐。所得月俸，散与诸姬。熙载敝衣芒履，作瞽者，持独弦琴，俾门生舒雅执板挽之，随房乞食，以为笑乐。
按后主屡欲相熙载，嫌其后房妓妾不问出入，乃左授右庶子分司于外。熙载上表乞留，尽出群婢。后主乃喜，以为秘书监。既拜命，群婢复集如初。
唱莲花道情
苏郡祝允明、唐寅、张灵，皆诞节猖狂。尝雨雪中，作乞儿鼓节，唱《莲花落》，得钱沽酒野寺中，曰： 此乐惜不令太白知之！ 又尝披氅持篮，相与跻虎丘，为道人唱。有客吟颇涩，乃借笔疾书数韵，云烟满纸，翻然而逝。客纵迹之，不得，遂疑为仙。
此真仙，又何疑！
募缘
唐子畏、祝希哲两公，浪游维扬，资用乏绝，戏谓盐使者课税甚饶，乃伪作玄妙观募缘道士，衣冠甚伟，诣台造请。盐使者怒咤之。两公对曰： 贫道非游食者流也。所与交，皆天下贤豪长者，即如吾吴唐伯虎、祝希哲辈，咸折节为友。明公不弃，请奏薄技。惟公所命。 御史霁威，随指牛眠石为题，命赋之。唐先祝继，立就一律，词云： 嵯峨怪石倚云间，头角峥嵘势俨然。苔藓作毛因雨长，藤萝穿鼻任风牵。长眠不食溪边草，无力难耕陇上田。怪杀牧童鞭不起，笛声斜挂夕阳烟。 御史得诗，笑曰： 诗则佳矣，意欲何为？ 两公进曰： 明公轻财好施，天下莫不闻、今姑苏玄妙观圮甚，倘捐俸葺之，名且不朽。 御史大悦，即檄下长、吴二邑，资金五百为葺观费。两公遂乘扁舟归，投檄二邑，更修刺谒二尹，诈为道士，关说得金如数。乃悉召诸妓及所与游者，畅饮数日而尽。异日，盐使者按吴，诣观瞻礼，见倾圮如故，召令责之。对曰： 前唐解元、祝京兆两公自维扬来，极道明公为此胜举，金已如数畀之久矣。 盐使者怅然，心知两公，然惜其才，不问也。
佣
唐子畏往茅山进香，道出无锡。晚泊河下，登岸闲步，见肩舆东来，女从如云，中有丫环尤艳。唐迹之，知是华学士宅，因逗留，请为佣书。改名华安，复宠任，谋为择妇，因得此婢，名桂华。居数日，为巫臣之逃。华令人索之，不得。久之，华偶至阊门，见书肆中一人持文翻阅，极类安。私询之，人云： 此唐解元也。 明日，修刺往谒，审视无异。及茶至，而枝指露，益信，然终难启齿。唐命酒对酌，华不能忍，稍述华安始末以挑之。唐但唯唯。华又云： 貌正肖公，不知何故？ 唐又唯唯。华不安，欲起别去。唐曰： 少从容，当有所请。 酒复数行，唐命烛导入后堂，召诸婢拥新娘出拜。华愕然。唐曰： 无伤也。 拜毕，因携女近华曰： 公向言某似华安，不识桂华亦似此女否？ 乃相与大笑而别。见《泾林续记》。
祝京兆
祝京兆有债癖。每肩舆出，则索逋者累累相随。盖债家谓 不往索，恐其复借 ，而京兆亦恬然不为怪也。尝托言款客，往友家借银镶钟数事。既借，主人心疑，遣仆随其舆察之，则已汲汲擗银而弃胚于外矣。仆追止之。京兆曰： 借我即我物也！汝欲用，亦拿一两事去不妨。 又岁尽乏用，遍走柬于所亲知，托言吊丧，借得白员领共五十余件，并付质库。过岁首，诸家奴云集，则皆索白员领者也。觅典票，己失之矣。
祝希哲见古法书名画，每捐业蓄之。即故昂其直，弗较。或留客，值窘时，即以所蓄易值，得初值仅什一二耳。黠者侯其窘日，持少钱米，乞文及手书，辄得。已小饶，更自贵也。一富家持厚币求公书墓文。公鄙而不许。既窘极，友人乘间为言。公曰： 必计字偿钱乃可。 富家治酒延之。公半酣，趣笔墨砚来，因令前置一器，每书一字，则投十钱于器内。既书可二、三百字，睨视器中，曰： 足矣！ 欣然持器竟出。众留之不得，富家因别倩人笔焉。
白羊肉羹
罗友，字他仁，襄阳人，作荆州从事。桓宣武为王车骑洽集别。友进坐良久，辞出。宣武曰： 卿向欲咨事，何以便去？ 答曰： 友闻白羊肉羹，一生未曾得吃，故冒求前耳。无事可咨。今已饱，不复驻。 了无怍色。
裴御史
崔瞻在御史台，恒于宅中送食，备尽珍羞，别室独餐，处之自若。有一御史姓裴，伺瞻食，便往造焉。瞻不与交言，又不命匕筯。裴坐视瞻食罢而退。明日，裴自携匕筯，恣情饮啖。瞻曰： 君不拘小节，定名士！ 于是每与同食。
《汉书》下酒
苏子美豪放好饮，在外舅杜祁公家，每夕读书，以一斗为率。公密视之。苏读《汉书张良传》，至良与客狙击秦皇帝，抚掌曰： 借乎击之不中！ 遂满引一大白。又读至 良曰： 始臣起自下邳，与上会于留，此天以授陛下。  又抚案曰： 君臣相遇，其难如此！ 复举一大白。公笑曰： 有如此下物，一斗不足多也。
刘伶
刘伶恒纵酒放达。或脱衣裸形在屋中，人见讥之。伶曰： 我以天地为栋宇，屋室为裈衣。诸君何为入我裈中？
二张
张敉尝慕刘伶达生，置一锸，铭曰： 死便埋我。 出或令人负之。臧获以为耻。曰： 汝非伯伦仆也。 笑而置之壁间。张孝资一见大喜，持以相随，曰： 此非俗人所知。 客有乞一荷者，拒之，曰： 毋污此锸。 遇酒后，遂不肯持，曰： 见者以吾党为醉，便涉相戏。
昔刘伯伦尝以锸自随，曰： 死便埋我。 坡仙曰： 伯伦非达者也。棺椁衣衾，不害为达。苟为不然，死则已矣，何必更埋？ 不谓千载而下，更有效颦。
郭郡倅嗣焕，善张幼于。尝订夜谈，途遇张孝资，偕之径造，南面大嚼。郭不问客，张不问主。
豪饮
石曼卿善豪饮，与布衣刘潜为友。尝通判海州，刘潜访之。曼卿与潜剧饮，中夜酒欲竭，顾瓮中有醋斗余，乃倾入酒中，并饮之。每与客痛饮，露发跣足，着械而坐，谓之 囚饮 。饮于木杪，谓之 巢饮 。一名鹤饮。取藁束之，引首出饮，谓之 鳖饮 。其狂纵大率如此。廨后为一庵，常过其间，名之曰 扪虱庵 。未尝一日不醉。
按石延年与苏舜钦辈饮名凡五：其夜不然烛，谓之 鬼饮 ，饮次挽歌哭泣，谓之 了饮 。
黄门郎司马消难，尝遇高季式，与之酣饮，重门并闭，取车轮括消难颈，又自以一轮括颈。消难笑而从之。
光孟祖避难渡江，欲投胡毋彦国。初至，值彦国与谢鲲诸人散发裸袒，闭室酣饮，已累日。孟祖将排户，守者不听。孟祖便于户外脱衣露顶，于狗窦中窥之而大叫。彦国惊曰： 他人决不能尔，必我孟祖！ 遽呼入，与饮。
酒狂
俞华麓宦京师，有乡人邀饮，醉后大哗。某大僚居密饮所，患疾，使人请勿哗。俞曰： 尔患疾，吾亦患酒狂，各无害也。 哗如故。后俞迁闽，而某适抚闽，疏劾曰： 聊有晋人风度，绝无汉官威仪。 俞拍案笑曰： 言 绝无 ，可谓知己，但云 聊有 ，不无遗憾！
郑鲜之
宋郑鲜之为人通率，为武帝所狎。上曾内殿宴饮，朝贵毕至，唯不召鲜之。坐定，谓群臣曰： 郑鲜之必当自来。 俄而外启： 尚书郑鲜之诣神兽门求启事。 帝大笑，引入。
按《宋书》：武帝少事戎旅，不经涉学，后颇慕风流，时或谈论，人皆依违。鲜之难必切至，须帝理屈，然后置之。时人谓为 格佞 。盖大有骨气人，不特通率而已。
饮不择偶
何承裕为盩厔、咸阳二县令，醉则露首，跨牛趋府。往往召豪吏接坐引满，吏因其醉，挟私白事。承裕曰： 此见罔也，当受杖！ 杖讫，复召与饮。
谢长史几卿性通脱，会意便行。尝预乐游苑宴，不得醉而还。因诣道边酒垆，停车褰幔，与车前三驺对饮。观者如堵，谢处之自若。
袁尹疏放好酒，尝步屧白杨郊野间，道遇一士人，便呼与酣饮。明日此人谓被知遇，诣门求通。袁曰： 昨饮酒无偶，聊相共耳，勿复为烦。
刘公荣
刘公荣与人饮酒，杂秽非类。人或讥之。答曰： 胜公荣者，不可不与饮；不如公荣者，亦不可不与饮；是公荣辈者，又不可不与饮。 故终日共饮而醉。
王戎弱冠，诣阮籍。时刘昶在坐。阮谓王曰： 仆有二斗美酒，当与君共饮。彼公荣者，无预焉。 二人交觞酬酢，昶遂不得一杯，而言语谈戏，三人无异。或有问之者。阮答曰： 胜公荣者，不得不与酒，不如公荣者，不可不与酒，唯公荣可不与酒。 此即以公荣语戏公荣也。
皇甫亮
皇甫亮三日不上省。文宣亲诘其故。亮曰： 一日雨，一日醉，一日病酒。
李仲元
李仲元居成都圭里，一乡皆化其德，以荐起家县令。乡人共饯之，因共酣饮月余。太守使人促行，仲元云： 本不之官。
陶成
陶成，字懋学，号云湖，宝应人也。性至巧，尝见银工制器，效之，即出其右。小时从师，见师母，图其像，次见其女，又图之，皆逼真。师怒，逐去。及师母死，传神者皆弗逮，卒用其所图像焉。中式上公车，二月五日矣，语其婿朱升之曰： 闻张家某氏丁香盛开，子其同吾游乎？ 升之曰： 去试仅三日，公更何往？ 成不许。明旦，升之他避。笑曰： 彼欲进士急耶？ 买舆通下，醉其家五日。及揭晓，升之登第。其乡人醵钱为贺，曰： 公婿捷矣，幸为我辈作图以往。 成曰： 善。 即举笔模丁香一本，尤妙绝。家故饶，轻财好侠。尝一至京师，费白金二千。有一面交，卒推分与之。他日以挟妓事露，御史欲全之，观其诗，诡曰： 此殆非陶成作也。 成曰： 天下歌诗岂出陶成之右，而为他人作乎？ 御史骂之，遂除名。
黄勉之
黄勉之风流卓越，当上春官时，适田子艺过吴门，谈西湖之胜。便辍装不北上，往游西湖，盘桓累日。
徐昌谷别墅
徐昌谷构别墅，实邑之北邙，前后冢累累。或颦蹙曰： 目中每见此辈，定不乐。 徐笑曰： 不然，见此辈，政使人不敢不乐。
陶彭泽
陶靖节在家。郡将候陶，值其酒熟，取头上葛巾漉酒。漉毕，还复着之。
颜延之为始安郡，过浔阳，日造陶潜饮。归去，留钱二万。潜悉付酒家，稍就取酒。贵贱造之者，有酒辄设。潜若先醉，便语客曰： 我醉欲眠，君且去。
江州刺史王弘造渊明。无履，弘从人脱履以给之。语左右为彭泽作履。左右请履度。渊明于众坐伸脚。及履至，着而不疑。《续阳秋》
阮籍
阮籍自言 平生曾游东平，乐其风土 。司马昭大悦，即拜籍东平相。籍乘驴到郡，坏府舍屏障，使内外相望，法令清简，旬日而还。昭引为大将军从事中郎。有司言子杀母者，籍曰： 嘻！杀父乃可，至杀母乎？ 坐者怪其失言。籍曰： 禽兽知母而不知父。杀父，禽兽耳。杀母，禽兽不若！ 众乃悦服。
邻家少妇有美色，当垆沽酒。籍尝诣饮，醉便卧其侧。兵家女有才色，未嫁而死。籍不识其父兄，径往哭之，尽哀而返。
籍能为青白眼，见礼俗士，以白眼对之。常言： 礼岂为我设耶！ 时有母丧，嵇喜来吊。阮作白眼，喜不怿而去。喜弟康闻之，乃备酒挟琴造焉。阮大悦，遂见青眼。
投梭
谢鲲邻家有女，尝往挑之。女方织，以梭投，折其两齿。既归，傲然长啸曰： 犹不废我啸歌！
追婢
阮仲容咸，先幸姑家鲜卑婢。及居母丧，姑当远徙。初去当留婢，既发，定将去。仲容借客驴着重服自追之，累骑而返，曰： 人种不可失。 婢即遥集之母。阮孚，字遥集。
挟妓游行
杨用修在泸州，常醉，胡粉傅面，作双丫髻，插花，门生舁之，诸伎捧觞，游行城市，了不为怍。
康对山尝与士女同跨一蹇驴，令从人赍琵琶自随。游行道中，傲然不屑。
揖妓
俞华麓大夫与一妓善。后有宴俞者，别召一妓侍饮。他日遇所善妓于生公石，数呼之，不应，曰： 知罪矣。 妓曰： 汝知罪，即于此长揖数十，使举山之人大笑，方赦汝。 遂如其言，见者大笑。旁客曰： 殊失观瞻。 曰： 观瞻吾不惜，但恐曩日侍饮人知之，必以此法难我耳。
滕元发
滕达道微时，为范文正馆客，常私就狎邪饮。范病之。一夕，候其出，径坐达道书室，明烛读书，以俟其至。达道大醉，竟入，长揖，问范氏： 读何书？ 曰： 《汉书》。 复问： 汉高帝何如？ 范逡巡走入。
收司成榜
张幼于初入成均，姜大司成宝裁士如束湿，戒六院毋游行。张才至白门，先入旧院，见榜禁辄收之，谒姜曰： 请开一面之网。 姜笑曰： 吾故疑有此。
僧壁画《西厢》
丘琼山过一寺，见四壁俱画《西厢》，曰： 空门安得有此？ 僧曰： 老僧从此悟禅。 丘问： 何处悟？ 答曰： 是 怎当他临去秋波那一转 。
汤义仍讲学
张洪阳相公见《玉茗堂四记》，谓汤义仍曰： 君有如此妙才，何不讲学？ 汤曰： 此正吾讲学。公所讲是性，吾所讲是情。
谢尚
王、刘共在杭南，酣宴于桓子野家。谢镇西尚往尚书裒墓还，葬后三日，反哭。诸人欲要之，初遣一信，犹未许，然已停车；重要，便回驾。诸人入门迎之，把臂使下，裁得脱帻，着帽酣宴，半坐，乃觉未脱衰。
王子猷
王子猷徽之居山阴。夜大雪，眠觉，开室，命酌酒。四望皎然，因起傍皇，咏左思《招隐诗》。忽忆戴安道。时戴在剡，即便夜乘小船就之。经宿方至，造门不前而返。人问其故。王曰： 吾本乘兴而来，兴尽而返，何必见戴？
王子猷出都，尚在渚下。旧闻桓子野善吹笛，而不相识。遇桓于岸上过，王在船中，客有识之者，云是桓子野。王便令人与相闻云： 闻君善吹笛，试为我一奏。 桓时已贵显，素闻王名，即便下车，踞胡床为作三调。弄毕，便上车去，客主不交一言。
张季鹰
贺司空入洛阳赴命，为太孙舍人。经吴阊门，在船弹琴。张季鹰本不相识，先在金阊亭闻弦甚清，下船就贺，因共语，便大相契。问贺： 欲何之？ 贺曰： 入洛赴命。 张曰： 吾亦有事北京，因路寄载。 便与贺同发，初不告家。家追问，乃知。
殷豫章
殷洪乔作豫章郡。临去，都下人因附百许函书。既至石头，悉掷水中，因祝曰： 沉者自沉，浮者自浮，殷洪乔不能作致书邮。
王敬弘
王敬弘尝往何氏看女，敬弘女适何尚之弟述之。值尚之不在，寄斋中卧。俄顷尚之还。敬弘使二婢守阁，不听尚之前，直语云： 正热，不堪相见。君可且去。 尚之遂移于他室。
冯道
冯道与赵凤同在馆中书。凤有女适道仲子，以饮食不中，为道夫人谴骂。赵令婢长号知院者来诉，凡数百言，道都不答。及去，但云： 传与亲家翁，今日好雪！
风流学士
解学士缙访驸马，驸马不在家。公主闻其名，欲窥之，隔帘使人留茶。解索笔题诗曰： 锦衣公子未还家，红粉佳人叫赐茶。内院深沉人不见，隔帘闲却一团花。 公主大怒，遂奏闻。太宗曰： 此风流学士，见他做甚？
李封公阴德
李封公豪迈有逸致。尝赴人饮，或问： 石麓公以大魁拜相，公又遐龄享福，平生必有大阴德。 公应曰： 大未也，小则有之。 其人再三叩问。公曰： 我无他德，但值人家招饮，不往必预辞，往则早赴，不烦人奔走。只此自信耳。
合欢杖
佣书人蔡臣为子殴詈。屡诉张居士敉，固请鞭之。曰： 倘毙，谁任？ 蔡曰： 父在。 因诱子入，密令钥户，命僮辈两杖齐下，效五代刘铢 合欢杖 ，嘱以父请乃止。鞭至百，匍匐而出，自是少悛。张笑谓乡人曰： 是亦为政。
争猫
唐裴谞为河南尹。有二妇人投状争猫，状云： 若是儿猫儿，即是儿猫儿，若不是儿猫儿，即不是儿猫儿。 谞大笑，判云： 猫儿不识主，傍家搦老鼠。两家不须争，将来与裴谞。 遂纳其猫。


子犹曰：语韵则美于听，事韵则美于传。然韵亦有夙根，不然者，虽复吞灰百斛，洗胃涤肠，求一语一事之几乎韵，不得矣。山谷常嘲一村臾云： 浊气扑不散，清风倒射回。 此犹写貌，未尽传神。极其伎俩，直欲令造化小儿羞涩，何止风伯避尘已也？集《不韵》第八。
汗臭汉
余靖不事修饰。作谏百日，因赐对面陈。时方盛暑，上入内云： 被一汗臭汉薰杀！喷唾在吾面上。
不洗脚
《北史》：阴子春身服垢污，脚常数年不洗，云： 洗辄失财败事。 妇甚恶之，曾劝令一洗。不久，值梁州之败，谓洗脚所致，大恨妇，遂终身不洗。
阊门市居，往来纷沓，泥水蹂践，积成块垒，俗呼 长墩 ，去之败家，任其崎岖，终不敢动。子春 长墩 ，乃在脚底里。
三鹿郡公
袁利见性粗疏，方棠谓：袁生已封 三鹿郡公 。
都宪弄鸟
胡少保宗宪素自负嫪毐之具，醉后辄欹坐肩舆中，以手摩之，东西溺舁夫及从官肩。咸掩目而笑，胡故自若。
弄自家鸟，强如呵别人脬，但不雅观耳。
马上食饼
张衡由令史至三品，已团甲，退朝，于路傍见蒸饼新熟，遂买得，于马上食之。为御史弹奏，竟落甲。
向闻二卵弃将，今见一饼失官，若在晋人，反为任诞。
决文宣王、亚圣
《岭南志》：广南际海郡，不立文宣王庙。有刺史不知礼，将释奠，预署二书吏为文宣王、亚圣，鞠躬于门外。或进止不如仪，即判云： 文宣王、亚圣各决若干。
书吏岂胜于有若，礼拜且不雅，况先以决杖乎？
按唐史：南中小郡，多无缁流，每宣德音，须假作僧道陪位。昭宗即位，柳韬为宣告使。至一州，有假僧不伏排位。太守王弘大怪而问之。僧曰： 役次未到，差遣偏并。去岁已曾摄文宣王，今年又差作和尚。 闻者绝倒。
又：唐有人衣绯于中书门候宰相求官者，问： 前任何职？ 答曰： 属教坊，作西方狮子左脚三十年。 亦可笑。
缚诗人
《皇明世说》：滕县杨懋忠涉学，好为诗。不得意于诸生，弃去，遍游名山，还过琅琊。捕盗指挥以为盗，执之。杨乞纸笔自供，因题一诗，内有 曾向陈编窃语言 之句。指挥不通文，问曰： 陈编是汝伙中人耶？ 杨曰： 否。是被盗者。 指挥大喜，执送兵备；见其诗，大相知赏，叱出指挥，解杨缚，延上坐，与论诗竟日。既出，指挥来谢罪。杨曰： 不因公，何以受知兵宪？但如此荐法，令人一时难堪耳。
绿林豪客，能知李涉诗名；巡风指挥，翻执诗人为盗。
役长史
吴长史稷归隐，有司莫识其面。里举践更役，误以公名报。令不知，悬之榜。公亲往注其下曰： 不能为官，岂能为役？ 令闻大愧。
沈周
沈周名重一时。苏州守求善画者，左右以沈对，便出硃票拘之。沈至，命立庑下献技。沈乃为《焚琴煮鹤图》以进。守不解，曰： 亦平平耳。 其明年入觐，见守溪王公。首问： 石田先生无恙乎？ 守茫然无以应。归以质之从者，则硃票所拘之人也。守大惭恨，踵门谢过焉。
昆人时大彬善陶，制小茶壶极精雅。或荐之昆令，善其制，索之；恨少，乃拘之一室，责取三百具。竟以愤死。近徽人程君房，亦以工墨杀身。论者惜焉。余谓凡一技成名者，皆天下聪明人，乾坤灵气所钟，当路便当爱惜而保全之。若造此恶业，必永断慧根矣！
《毁茶论》
陆羽嗜茶，著《茶经》三篇。李季卿至江南，有荐羽者，召羽煮茶。羽衣野服，挈具而入。公心鄙之，命奴子取钱三十文相酬。羽愧甚，著《毁茶论》。
吴僧文了善烹茶。了游荆南，高保勉白与季兴，延置紫云庵，日试其茶二。保勉父子呼为 汤神 ，奏授 定水大师 ，土人目为 乳妖 。一茶之遇不遇如此！
碑祸
唐玄宗东封泰山，命张许公，摩崖为碑。至明八百余年，为林【火阜】磨平，以 忠孝廉节 四大字覆之。
林公岂欲使顽石讲学耶？
天圣中，营浮图。姜遵在永兴，悉取汉、唐碑之坚好者，以代砖壁。有县尉叩头争之，继之以泣。遵怒，并劾去之。
此县尉定是韵士，惜史逸其名。
花仇
唐韩弘罢宣武节度，归长安私第，有牡丹杂花，命【属刂】去之，曰： 吾岂效儿女辈耶！
扬州琼花，天下无双。炀帝特移栽金陵，而枝叶枯瘁。帝怒，乃杖八十发回，复活一年而死。
普天王土，何必金陵？违性受辱，失此良机。惜不遇花太医，为花神洗疮止痛耳。
刮几垩壁
王羲之尝诣一门生家，设佳馔供给，意甚感之，欲以书相报。见有一新榧几，王便书之，草正相半。门生送往归郡，比还家，其父已削括都尽。
书法开在几上，使门生如何模仿？削之良是。
玄览禅师性僻，住荆州陟屺寺。张璪于壁间画古松，符载为赞，卫象为赋。览师怒曰： 何疥吾壁？ 命加垩焉。
寺中留一古迹，便起后人游览之端，贻扰不浅，这和尚有远识！
方竹杖
润州甘露寺有僧，道行孤高。李德裕廉问日，以方竹杖一赠焉。方竹杖出大宛国，坚实而正方，节须四面对出。及再镇浙右，其僧尚在。间曰： 竹兄无恙否？ 僧曰： 至今宝藏。 公请出观之，则老僧已规圆而漆之矣。公嗟惋弥日。故当时曾有诗云： 削圆方竹杖，漆却断纹琴。
杖取扶衰，圆以便握。但不知此僧岂少一圆竹，而费此工作为也？大愚大愚！
砚眼
吴郡陆公庐峰候选京师，尝于市遇一佳砚，议价未定。既还邸，使门人某者往，以一金易归。讶其不类，某坚证其是。公曰： 前砚有鸜鹆眼，今何无之？ 答曰： 某嫌其微凸，偶值石工甚便，幸有余银，已倩为平之矣。 公大惋惜。
鸣鹅
会稽有姥，养一鹅，善鸣。右军求市不得，遂携亲友就观。姥闻羲之至，烹鹅以待。右军叹惜弥日。
快牛
王恺有快牛，名 八百里駮 ，常莹其蹄角。王武子语君夫： 我射不如卿，今赌卿牛，以千万对之。 君夫既恃手快，且谓骏物无有杀理，便相然可，令武子先射。武子一起便破的，却据胡床，叱左右： 速探牛心来！ 须臾炙至，一脔便去。
彼以为豪，我以为俗。
白鸥脯
张佖、陈乔之子，秋晚并游玄武湖。时群鸥游泛，佖子曰： 一轴内本《潇湘》！ 乔子俄顾卒吏云： 此白色水禽，可以作脯否？ 众谓 张佖子半茎凤毛，陈乔男一堆牛屎 。乔子由是有 陈一堆 及 白鸥脯 之号。
金鱼
金鱼有 九尾狐 及 紫袍玉带 种种之异，文房畜为清玩，价亦不廉。或以一盆赠张幼于，张转以赠守公。他日守公谓张曰： 前惠鱼但美观耳，味殊淡。 盖守北人，已将鱼付爨下也。张但唯唯而己。
谢灵运须
谢灵运须美，临刑，施为南海祗垣寺维摩诘像须。唐中宗时，安乐公主端午斗草，欲广其物，驰驿取之，又恐为他所得，乃剪弃其余。
国公诗
湖州吴主事家素饶，求李西涯文寿其父。时公为学士，鄙其人，不许。吴问其友曰： 今朝中爵位极尊者为谁？ 曰： 英国公太师左柱国也。 吴即缄币求英公。英公令门馆作诗与之。吴得诗，夸于人云： 英国当朝第一人，乃为我作诗，何必李学士也！
若使吴公选汉文，定须检卫、霍著作。倘选唐诗，又恐尉迟公不善韵语，如何？
党进画真
党进命画工写真。写成，大怒，诘画师云： 我前时见画大虫，犹用金箔贴眼。我消不得一对金眼睛！
画将军须作虎势。
高太监
南京守备太监高隆，人有献名画者，上有空方。隆曰： 好好！更须添画一个 三战吕布 。
《五马行春图》
沈周作《五马行春图》赠一太守。守怒曰： 我岂无一人相随耶？ 沈知之，另写随从者送入，因戏之曰： 奈绢短，止画前驱三对。 守喜曰： 今亦足矣！
既画轿前三对头踏，便须画衙中千两黄金。不然总是不象。
障簏
祖约好财。客诣祖，见方料视财物，因客至，屏当未尽，余两小簏，置背后，以身障之，强与客语。
自知不雅，尚有晋人习气。若今，则恬不知愧矣！
种珠
陈继善自江宁尹拜少傅致仕，富于资产，性鄙屑；别墅林池，未尝暂适。既不嗜学，又杜绝宾客。惟自荷一锄，理小圃成畦，以真珠布土壤三间，若种蔬状。记颗俯拾，周而复始，以此为乐焉。
种珠尚未得法，须用鲛人泪作粪灌之，方妙。
银靴
元宗幼学之年，冯权常给使左右，深所亲幸。每曰： 我富贵，为尔置银靴。 保大初，听政之暇，命亲王及东宫旧僚击鞠。欢极，颁赉有等。语及前事，即日赐银三十斤，以代银靴。权遂命工锻靴穿焉。
黑牡丹
晚唐时，京师春游，以牡丹为胜赏。有富人刘训邀客赏花。客至，见其门系水牛累百，笑指曰： 此刘氏黑牡丹也！
大厅胜寺
李约每于庶人锜前称金陵招隐寺标致。庶人既宴寺中，明日谓曰： 子尝称招隐，昨日游宴，何如中州？ 约曰： 某赏者疏野耳。若远山将翠幕遮，古松用采物裹，羶腥涴尘泡泉，音乐乱山鸟声，此则实不如在叔父大厅也！
僧拒客
宋吴荆溪云：往岁江行风阻，与友生沿岸野步，穿岭而下，忽见兰若甚多。僧院睹客来，皆扃户不内。独有一院，大敞其户，见一僧跷足而眠，以手书空，顾客殊不介意。窃意此必奇僧也，直入造之。僧虽强起，全无喜容。不得已而问曰： 先达有诗云： 书空跷足睡，路险侧身行 。和尚其庶几乎？ 僧曰： 贫道不知何许事，适者指挥侍辈，欲掩关少静耳。 遂不辞而出。
寺有如此僧，不如大厅省气。
陈叔陵
陈始兴王叔陵性不好卧，不饮酒，惟多置殽胾，昼夜食啖。又好饰虚名，每入朝，常于车中马上执卷读书，高声朗诵，扬扬自若。
俗谶
宋时太学各斋，除夕设祭品，用枣子、荔枝、蓼花，取 早离了 之讖。执事者帽而不带，以练代之，谓之 叨冒 。鄙俗可笑！
今南都乡试前一日，居亭主必煮蹄为饷，取 熟蹄 之谶也。又锡邑呼 中 字如 粽 音，凡大试，则亲友赠笔及定胜糕、米粽各一盒，祝曰： 笔定糕粽。 又宗师岁考前一日，往往有祷于关圣者。或置等子一件于神前，谓之 一等 。其祝文云： 伏愿磕睡瞭高，犯规矩而不捉；糊涂宗主，屁文章而乱圈。 更可笑。
俗礼
北方民家吉凶辄有相礼者，谓之 白席 。韩魏公自枢密归邺，赴一姻家礼席。偶筵中有荔枝，欲啗，白席者遽唱曰： 资政吃荔枝，请众客同吃荔枝！ 公憎其饶舌，因置不取。白席者又云： 资政放荔枝矣，请众客放下荔枝！
俗礼方各不同，总非雅士所宜也。洪武中，翰林应奉唐肃常侍膳食讫，供筯致恭。帝问： 何礼？ 对云： 臣少习俗礼。 帝曰： 俗礼可施之天子乎？ 坐不敬谪戍濠州。圣主作用，真快心哉！
方三拜
诗人方干，吴人也。王龟大夫重之，既延入内，乃连下两拜。亚相安详以答之，未起间，方又致一拜。时号 方三拜 。
秽史
则天荒淫，右补阙朱敬则谏曰： 陛下内宠已有薛怀义、张易之、昌宗，欲应足矣。近闻尚食奉御柳模，自言子良宾洁白美须眉；左监门卫祥云阳道壮伟，过于怀义，昨欲自进，堪充供奉。无礼无义，溢于朝听！臣职在谏诤，不敢不言。 则天劳之曰： 非卿直言，朕不知此。 赐綵百段。
《旧唐书》详载斯语，当时君臣荐进献纳如此！（战国策有韩妃事）
杨安国进讲
杨安国言动鄙朴，尝侍讲仁宗。一日讲 一箪食，一瓢饮 ，乃操东音曰： 颜回甚穷，但有一箩粟米饭，一葫芦浆水。 又讲 自行束修以上 一章，遽启曰： 官家，昔孔子教人，也须要钱！ 帝哂之。
本是个村学究，差排做大讲官。
志文
胡卫道三子：孟名宽，仲名定，季名宕。卫道妻亡，俾友作志。友直书曰： 夫人生三子：宽、定、宕。 读者掩鼻。
昔白敏中以姓废婿，胡夫人当以名废志矣。白敏中为相，欲以进士侯温为婿。妻卢曰： 己姓白，复婿侯，人必呼白侯矣！ 乃止。
判带帽语
《祝氏猥谈》云：一守禁带帽不得露网巾。吏草榜云： 前不露边，后不露圈。 守曰： 公文贵简，何作对偶语？ 吏白： 当如何？ 守曰： 前后不露圈边。
张忠定判瓦匠乞假云： 天晴瓦屋，雨下和泥。 丁谓判 木工状 云： 不得将皮补节，削凸见心。 郡守邢公判 重造郡门鼓状 云： 务须紧绷密钉，晴雨同声。 皆为时所称。此公但以不对偶为简，是未知简而文也。
宣水
石曼卿在中书堂。一相曰： 取宣水来！ 石曰： 何也？ 曰： 宣徽院水甘冷。 石曰： 若司农寺水，当呼为农水也？ 坐者大笑。
余寓麻城时，或呼金华酒为金酒。余笑曰： 然则贵县之狗，亦当呼麻狗矣？ 坐客有脸麻者，相视一笑。○今村子言吹箫，必曰 品箫 ；言弹琴，必曰 操琴 ；言着棋，必曰 下棋 ；言踢毬，必曰 蹴毬 。务学雅言，反呈俗态。
于阗国表
宋政和间，有于阗国进玉表章，其首云： 日出东方赫赫大光照见西方五百里国，五百里国内条贯主黑汗王，表上日出东方赫赫大光照见四天下，四天下条贯主阿舅大官家。 又元丰四年，于阗国上表，称： 于阗国偻儸大福力量知文法黑汗王，书与东方日出处大世界田地主汉阿舅大官家。
 阿舅 本单于 汉天子，我丈人行 语来。又西羌将举事，必先定约束，号为 立文法 。则夷俗以知文法为尊矣。
元世祖定刑
元世祖定天下之刑，笞、杖、徒、流、绞五等。笞杖罪既定，曰： 天饶他一下，地饶他一下，我饶他一下。应笞一百者，止九十七，杖亦如之。 此虽仁心，亦近于戏矣。
天、地、皇帝三个大人情，止饶三板，执杖者可谓强项！
管子治齐
管子之治齐，为女闾七百，征其夜合之资以佐军国。
此为脂粉钱之始，可怜可怜！
七世庙讳
侯景篡梁，王伟请立七庙。景曰： 何谓七庙？ 伟曰： 天子登七世祖考也。 因请七世讳。景曰： 前世吾不复忆，唯阿爷名标，且在朔州，伊那得来啖是？ 众皆掩口。
蜀先主
蜀先主起自利阆，亲骑军各有名号，顾夐戏造武举牒，谓 侍郎李叱叱下进士及第三十余人，姜癫子、张打胸、李嗑蛆、李破肋、李吉了、郝牛屎、陈波斯、罗蛮子等，试《亡命山泽赋》、《到处不生草》诗 。一时传以为笑。
诨衣
《史讳录》：穆宗以玄绢白书、素纱墨书为衣服，赐承幸官人，皆淫鄙之词。时号诨衣。至广平中，犹有存者。
厕筹
有客谓胡元瑞曰： 尝客安平，其俗如厕，男女皆用瓦砾代纸，殊可呕哕。 胡笑曰： 安平，唐之博陵，莺莺所产也。 客曰： 大家闺秀，或未必然。 胡因历引古用厕筹事，且云： 厕筹与瓦砾等，吾能不为莺莺要处掩鼻？ 客大笑。
效颦
郭林宗尝于陈、梁间行，遇雨，其巾一角垫而折，其后学者着冠，乃故折其一角，以为 林宗巾 。
潘岳妙有姿容，少时挟弹出洛阳道，妇入遇者，莫不连手共萦之。左太冲绝丑，亦复效岳遨游。于是群妪齐共乱唾之，委顿而返。
《语林》曰：安仁至美，每行，妇人争以果掷之，满车。张孟阳至丑，每行，小儿以瓦石投之，亦满车。
谢安能为洛下诸生咏，有鼻疾，故其音浊。时名流爱其咏，或掩鼻而效之。
苟非安石，鲜不以为近于侮矣。
拟古人名字
东丹国长子奔唐，赐姓李，名华，颇习诗文。甚慕白居易，思配拟之，每通名刺，曰 乡贡进士黄居难，字乐地 。
乐天初至京师，以所业谒顾著作。顾睹姓名，熟视曰： 长安米贵，居大不易。 及披卷，首篇曰： 咸阳原上草，一岁一枯荣。野火烧不尽，春风吹又生。 乃嗟赏曰： 道得个语，居亦何难！ 夫李华本欲拟白，而白居自易，黄居自难，乃自作供状耳。唐又有李姓者，作《姑孰十咏》，自比太白，遂号李赤。后为厕鬼所惑，死于厕。
媚猪
南汉主刘鋹得波斯女，黑腯而慧艳。鋹嬖之，赐号 媚猪 。
猪而曰媚，可笑甚矣！宁庶人所嬖幸妃名 趣妃 ，言有趣之妃也，名亦不雅。趣妃后为舒状元芬所得，
相婆
王和甫守金陵。荆公退居半山。一日路遇和甫，公入编户家避之。老姥见公带药笼，告之病。公即给以药。姥酬麻线一缕，语公曰： 相公可将归与相婆。 荆公笑而受之。
瓜战
昔人喜斗茶，故称茗战。钱氏子弟取霅上瓜，各言子之的数，剖之以视胜负，谓之 瓜战 。然茗犹堪战，瓜则俗矣。
蔡君安夏日会食瓜，令坐客征瓜事，各疏所忆，每一条食一片。如此名 瓜战 ，便不俗。
锻工、屠宰
杨升庵云；永昌有锻工，戴东坡巾；屠宰，号 一峰子 。一善谑者，见二人并行，遥谓之曰： 吾读书甚久，不知苏学士善锻铁，罗状元能省牲，信多能哉！ 传以为笑。
别号
《猥谈》云：道号别称，古人间自寓怀，非为敬名设也。今则无人不号矣。 松 、 兰 、 泉 、 石 ，一坐百犯，又兄 山 则弟必 水 ，伯 松 则仲、叔必 竹 、 梅 ，父此物，则子孙引此物于不已，愚哉！向见一嫠媪，自称 冰壶老拙 ，则妇人亦有号矣。又嘉兴女郎朱氏，能诗，自号 静庵 ，见《说听》。又江西一令讯盗，盗忽对曰： 守愚不敢。 令不解。傍一胥云： 守愚，其号也。
《挑灯集异》云：无锡一人同客啜茶。见一婢抱一幼儿出，其人即弃茶拱立。客问故，曰： 所抱乃梅窗家叔也。 然则孩提亦有号矣。
印章
天顺间，锦衣门达甚得上宠。有桂廷珪为达门客，乃私镌印章云 锦衣西席 。后有甘棠为洗马江朝宗婿，而棠亦有印章云 翰苑东床 。一时传赏，可为的对。


龙子犹曰：人但知天下事不认真做不得，而不知人心风俗皆以太认真而至于大坏。何以故？胥庭之世，摽枝野鹿，其人安所得真而认之？尧、舜无所用其让，汤、武无所用其争，孔、墨无所用其教，管、商无所用其术，苏、张无所用其辩，蹻、跖无所用其贼。知此，虽亿万世而泰阶不欹可矣。后世凡认真者，无非认作一件美事。既有一美，便有一不美者为之对，而况所谓美者又未必真美乎！姑浅言之，即知富贵一节，锦褥飘花，本非实在，而每见世俗辈平心自反，庸碌犹人，才顶却进贤冠，便尔面目顿改，肺肠俱变，谄夫媚子又从而逢其不德。此无他，彼自以为真富贵，而旁观者亦遂以彼为真富贵，孰知荧光石火，不足当高人之一笑也。一笑而富贵假，而骄吝忮求之路绝；一笑而功名假，而贪妒毁誉之路绝；一笑而道德亦假，而标榜倡狂之路绝；推之一笑而子孙眷属亦假，而经营顾虑之路绝；一笑而山河大地皆假，而背叛侵凌之路绝。即挽末世而胥庭之，何不可哉，则又安见夫认真之必是，而取笑之必非乎？非谓认真不如取笑也，古今来原无真可认也。无真可认，吾但有笑而已矣。无真可认而强欲认真，吾益有笑而已矣。野菌有异种，曰 笑矣乎 ，误食者辄笑不止，人以为毒。吾愿人人得笑矣乎而食之，大家笑过日子，岂不太平无事亿万世？于是乎集《古今笑》三十六卷。
庚申春朝书于墨憨斋


子犹曰：天下莫灵于鬼神，莫威于雷电，莫重于生死，莫难忍于气，莫难舍于财；而一当权势所在，便如鬼、如神、如雷、如电，舍财忍气，甚者不惜捐性命以奉之矣。人情之蔽，无甚于此！故余以不畏势为首，而次第集为《越情》第十．
不畏势
况钟谒一势阉，拜下，不答，敛揖起云： 老太监想不喜拜，且长揖。
应槚守常州，偕他郡守谒御史。槚居中，独遵宪纲不跪。他日御史见之，指曰： 此山字太守也！
不佞神佛
彭脊庵七岁从乡父老入佛寺，不拜。寺僧强之，不从，反叱之曰： 彼佛裸跣不衣冠，我何拜为！
周文襄公在吴中，好徜徉梵刹，见佛即拜。士夫笑之。文襄曰： 论年齿亦长我二三千岁，岂不值得一拜？ 子犹曰： 一是达者之言，一是长者之言。
绍兴王元章，国初名士，所居与一神庙切近。爨下缺薪。则斫神像爨之。一邻家事神唯谨，遇元章毁像，辄刻木补之。如是者三四。然元章家人岁无恙，而邻之妻孥时病。一日召巫降神，诘神云： 彼屡毁神，神不责。吾辄为新之，神反不我佑，何也？ 巫者作怒曰： 汝不置像，像何从而爨？ 自是其人不复补像，而庙遂废。
李梦阳督学江右。渡江，有司请祀水神。公怒，命从者缚神投诸江，曰： 以水神投水，得其所哉！得其所哉！
不畏雷
夏侯玄倚柱读书。时暴雷霹雳破所倚柱，衣服俱焦。玄神色不异，读书如故。《世说》诸葛诞亦然。
小人全要畏雷，不畏者其心放。君子要不畏雷，不畏者其神全。元四明陈子柽作《通鉴续编》，书宋大祖废周主为郑王，雷忽震其几。陈厉声曰： 老天便打折子柽之臂，亦不换矣！ 做事须有此等骨力。
齐神武道逢雷雨，前有浮图一所，使薛孤延视之。未至三十步，震烧浮图。薛大声喝杀，绕浮图走，火遂灭。及还，鬓发皆焦。
不畏鬼怪
嵇中散尝于夜中灯火下弹琴，有一人入室，初来时，面甚小，斯须转大，遂长丈余，颜色惨黑，单衣草带。嵇熟视良久，乃吹火灭曰： 耻与魑魅争光！
阮德如尝于厕见鬼，长丈余，色黑而眼大，着皂单衣，平上帻，去之咫尺。阮徐视，笑语之曰： 人言鬼可憎，果然！ 鬼惭而退。
唐魏元忠未达时，家贫，独有一婢。厨中方爨，出汲水还，乃见老猿为其看火。婢惊白之，元忠徐曰： 猿愍我无人力，为我执爨，甚善！ 又尝呼苍头未应，狗代呼之。又曰： 此孝顺狗也！乃能代我劳。 又独坐，有群鼠拱手立其前。又曰： 鼠饥，就我求食。 乃令食之。夜中鸺鹠鸣其屋端，家人将弹之。又止之曰： 鸺鹠昼不见物，故夜飞。此天地所有，不可使南走越、北走胡，将何所之？ 其后遂绝无怪。
安定郡王赵德麟，建炎初，自京师挈家东下。抵泗州北城，于驿邸憩宿，薄晚呼索熟水，即有妾应声捧杯以进，而用紫盖头覆首。赵曰： 汝辈既在室中，何必如是？ 自为揭之，乃枯骨耳。赵略无怖容，连批其颊，曰： 我家岂无人给使，要汝怪鬼何用？ 叱使去。
吴邑荻扁王君镈，尝卧斋中，夜将半，有鬼啸于前，其声类鸭。镈闻之，无所惧，但云： 汝叫自叫，吾不管汝，但勿近吾府，聒吾耳也！ 鬼乃作鹅声。镈笑曰： 此声亦不雅！ 鬼终不去，复作夭鼓翼之声，庶几其一惧。镈曰： 吾且熟睡，不听汝矣！ 鬼必欲动之，遂落其床帷，覆镈身。镈曰： 吾适寒，覆之甚宜！ 鬼无如之何，遂寂然矣。
嘉靖中，锡人王富、张祥俱有胆，素不畏鬼。夏日同饮溪上，日且晡，未醉。王曰： 隔溪丛冢中，昨送一新死人。吾能乘流而过，出其尸于棺外。 张曰： 吾能黑夜出之。 王曰： 果尔，输汝腊酿一瓮。 俄而日没，张子方欲入水，而王亟归家取酒。张遂过溪，迂回而上，见棺己离盖。方疑之，忽棺中出两手抱张颈。张惧，私祝曰： 汝少出，俟我赌胜，明日当奠而埋汝。 言毕，抱益急。张大叫，声渐微。溪傍人家闻声群持火来照，抱张颈者，乃王也。盖诡言取酒，从阔处先渡，出尸而伏棺中耳。因相与大笑。比过溪，月已上矣。时方大瘟，而二子竟无疾。
不近内
北齐邢子才与妇甚疏，未尝内宿。尝昼入内阁，为犬所吠。因抚掌大笑。
世俗沉耳于闺者最多，故宁取子才。
不恋色
王仲处尝荒恣于色，体为之敝。左右谏之。曰： 吾乃不觉耳，如此甚易。 乃开后阁，悉驱诸婢妾出，任其所之。
铁石心肠，英雄手段。
不爱钱
嘉兴许应逵为东平守，甚有循政。而为同事所中，得论调去。吏民哭泣不绝。许君晚至逆旅，谓其仆曰： 为吏无所有，只落得百姓几点眼泪耳！ 仆叹曰; 阿爷囊中不着一钱，好将眼泪包去，作人事送亲友。 许为一拊掌。
若囊中大锭黄白，亦未必肯送亲友。
董三泉公由蜀西充令升蓬州守，宦十数年许，仅一青布袍、一革靴。赴任时，诸子请曰： 平生志节，儿辈能谅。第大人年高，蜀中多美材，可为百岁后计也。 公曰： 唯。 既致政，诸子迎之，间请于公曰： 往者所言美材，颇择得否？ 公曰： 闻之人言，杉不如柏也。 子曰： 今所具者柏耶？ 公莞尔曰： 吾兹载有柏子在，种之可尔。
不爱古玩
有一朝士家藏古鉴，自言能照二百里，将以献吕文穆公。公曰： 我面不及碟子大，安用照二百里之镜乎？ 不用。
孙之翰，人与一砚，直三十千，云 此石呵之则水流 。翰曰： 一日呵得一担水，只直三文钱，何须此重价？
语似俗而实达。推广此意，则一饱之需，何必八珍九鼎？七尺之躯，安用千门万户？
好友
何乔新守温，夜乘小艇访虞征君原璩。坐久索饮，村居无所觅。公叹： 虽酸醅亦可！ 乃出新醯一瓶共酌，剧谈竟夕而别。时称 何虞醋交 。
醋交胜于酒友，然交到好处，亦不得不醋。
不苛察
王文正公旦，性量宽厚，不屑细物。有控马卒岁满辞公。公问： 汝控马几时？ 曰： 五年矣。 公怪曰： 吾不省有汝。 既去，复呼回曰： 汝乃某人乎？ 曰： 然。 于是厚赠之。盖平日控马，公但见其背不见其面故。因去见其背，方省也。
不问射牛
奇章公牛弘有弟弼，好酒而酗，尝醉，射杀弘驾车牛。弘还宅，妻迎谓曰： 叔射杀牛！ 弘直答曰： 可作脯。
不校侮嫚
娄相师德，温恭谨慎，与人无毫发之隙。弟授代州刺史，戒以勿与人竞。弟曰： 今后人唾吾面，亦自拭之耳： 师德曰： 此我所以忧汝也！凡人唾汝面，必怒汝故，拭之，是逆其心。夫唾不久自干，但当笑而受之。
武元衡宴西川。从事杨嗣复狂酒，逼武大觥；不饮，遂以酒沐之。武拱手不动，沐讫，徐起更衣，终不令散宴。
冯道在中书。有人于市中牵一驴，以片幅大署其名于面。亲知白之。道曰： 天下同名姓何限？虑是失驴访主。
富郑公致政归西都，尝着布直裰，跨驴出郊，逢水南巡检，威仪呼引甚盛。前卒呼骑者下。公举鞭促驴。卒声愈厉，又喝言： 不肯下驴，请官位！ 公举鞭称名曰： 弼。 卒不晓所谓，白其将曰： 前有一人骑驴冲突，请官位，不得，口称 弼弼 。 巡检悟曰： 乃相公！ 下马伏谒道左。其候赞曰： 水南巡检唱喏！ 公举鞭去。
兖公陆象先为冯翊太守。参军等多名族子弟，以象先性仁厚，于是与府寮共约戏赌。一人曰： 我能旋笏于厅前，硬弩眼眶，衡揖使君，唱喏而出，可乎？ 众皆曰： 诚如是，甘输酒食一席。 其人便为之。象先视之如不见。又一参军曰： 尔所为全易。吾能于使君厅前墨涂其面，着碧衫子，作神舞一曲，慢趋而出。 群寮皆曰： 不可，诚敢如此，吾辈当敛俸钱五千为所输之费。 其二参军便为之。象先亦如不见。皆赛所赌以为戏笑。其第三参军又曰： 尔之所为绝易。吾能于使君厅前作女人梳妆，学新嫁女拜舅姑四拜，则如之何？ 众曰： 敢为之，吾辈愿出俸钱十千充所输之费！ 其第三参军遂施粉黛，高髻笄钗，衣女人衣，向堂四拜。象先又不以为怪。景融大怒曰： 家兄为三辅刺史，今乃成天下笑具！ 象先徐语景融曰： 是渠参军儿等笑具，我岂为笑哉？
温公一日省墓。有父老五六辈上谒，云： 欲献薄礼。 乃用瓦器盛饭，瓦罐盛菜羹。公欣然享之。村老曰： 某等闻端明在县日讲书，村野不敢往听，今幸请教。 公讲 庶人 章。村老曰： 自 天子 章以下，有《毛诗》二句，此独无，何也？ 公嘿然，谢曰： 平生未见，查明奉答。 村老大笑而去，曰： 今日听讲，难倒司马端明。
杨文懿公守陈，以洗马乞假。行次一驿，其丞不知为何官也，坐而抗礼，卒然问曰; 公职洗马，日洗几马？ 公漫应曰： 勤则多洗，懒则少洗，无定数也。 俄报一御史且至，丞促令让上舍。公曰： 固宜，俟其至，让之未晚。 比御史至，则公门人也，跽而起居。丞惶惧，百态乞怜，公卒不较。
张庄懿公蓥巡按东省。初到临清，偶酒家酒标掣落其纱帽，左右失色。旦日，州守缚此人待罪。公徐曰： 此是上司过往处，今后酒标须高挂。 径遣出。
屠滽位冢宰。有乡人假称屠公子，沿途骚动。人以闻于公，意公大加谴责。公但呼而告之曰： 汝为我儿亦不辱，但难为若翁耳。法有明禁，自今慎无为此。
观乐赠菊
柴载用按家乐于后园，有左右人窃于门隙观之。柴乃召至后园，使观其按习，曰： 隙风恐伤尔眸子。
王荆石相公家居。晨起，带毡帽行园视菊。其邻人误为园丁，隔藩唤曰： 王老官！汝许我菊花，今有否？ 既见公面，惊而走。公唤回抚慰，取菊数本与之。
荐詈己者
王元美镇郧，荐一属吏，乃其乡人常詈公者。或曰： 自今以往，凡求荐者皆詈公矣。 元美笑曰： 不然，我不荐彼，彼更詈我。
不责僮婢
唐临性宽仁多恕。尝欲吊丧，令家僮归取白衫，僮乃误持余衣，惧未敢进。临察之，谓曰： 今日气逆，不宜哀泣，向取白衫且止。 又令煮药不精，潜觉其故，乃谓曰： 今日阴晦，不宜服药，可弃之。 终不扬其过也。
阳城尝绝粮，遣奴求米。奴以米易酒，醉卧于路。城迎之，奴未醒，乃负以归。及奴觉，谢罪。城曰： 寒而饮，何害也！
我苏有一乡老访友，以一仆驾舟，友人留饮，仆遂沾醉卧舟中。乡老欲归，不得已，解衣自棹。偶道上一人欲附舟，呼之。乡老愠不答。其人呼不已。仆于舟中瞑目大声曰： 便附一附何妨？ 乡老愤甚，鼓棹甚急。道上人闻之，骂曰： 舟中家主已允从附，摇橹家人反不肯！ 大骂不止而去。
房文烈遣婢易米，三日不反。既至，房曰： 举家无食，汝从何处来？
不责盗
张率字士简，吴人，嗜酒疏脱，忘怀家务。在新安，遣家僮载米三千斛还吴，耗失大半。张问其故。答曰： 雀鼠耗也。 张笑曰： 壮哉雀鼠！ 不复研问。
柳公权尝贮杯盂一笥，縢缄如故，而所贮物皆亡。奴妄言不知。权笑曰： 银杯羽化矣！ 不复诘。
宋沈道虔，人有盗笋者，令人止之。曰： 此笋欲成林，更有佳者相与。 令人买大笋送与之。范元琰见人盗笋，苦于过沟，乃伐树为桥与过，盗遂不为盗。
后汉戴封，字平仲，遇贼，悉掠夺财物。余缣七匹，贼不知处。封追与之。贼曰： 此贤人也！ 悉还其器物。
王子敬夜卧斋中，有群偷入室，盗物都尽。王徐曰： 青毡我家旧物，可特置之。
何宗道名伦，江山人，家贫，事母孝。年二十七，始发愤读书。盗夜入其室，窃器物。何觉而不呼。将取釜，始言曰： 盍留此，备吾母晨炊？ 盗赧然，委之而去。
前二人不责内盗，后五人不禁外盗，竟亦何尝诲盗也？于肃愍公谦巡抚河南、山西时，舟行遇劫，遍搜行囊，更无贵重于腰间金带者，盗竟不忍取。又沈文卿家居，盗入其室，沈口吟一绝云： 风寒月黑夜迢迢，辜负劳心此一遭。只有破书三四策，也堪将去教儿曹。 盗亦舍去。孰谓盗无人心哉？
不畏劫贼
阮简，字茂弘，为开封令。有劫贼，吏白曰： 甚急！ 简方与客围棋长啸。吏曰： 劫急！ 简曰： 局上劫亦甚急。
不怕死
宋明帝赐王景文死。景文在江州，方与客棋，看敕讫，置局下，神色怡然。争劫竟，敛纳奁毕，徐言： 奉敕赐死。 方以敕示客，因举酖谓客曰： 此酒不堪相劝。 遂一饮而绝。
张黄门张融，字思光。出为封溪令，广越嶂险，獠贼执张，将杀食之。张神色不动，方作洛生咏。


子犹曰：女德之凶，无大于淫妒；然妒以为淫地也。譬如出仕者，中无贪欲，则必不忌贤而嫉能矣。然丈夫多惧内，自天子以至于庶人皆不免焉，则又何也？语曰： 当断不断，反受其乱。 集《闺诫》第十九。
潘妃
东昏侯宠畏潘妃，动遭呵杖，不敢忤意。乃敕虎贲不得进大荆子。
真正 杖夫 ！
宜城公主
唐裴选尚宜城公主。选有外宠一人。公主遣阍人执之，截耳劓鼻，剥其阴皮，缦驸马面上，令出厅判事。僚吏骇笑。上闻之，怒降公主为郡主，驸马左迁。
胭脂虎
陆慎言妻朱氏，沉惨狡妒。陆宰尉氏，政不在己。吏民语曰 胭脂虎 。
畏妇除官
杨弘武为司戎少常伯，尝除一人官，高宗问曰： 某人何因，辄授此职？ 弘武曰： 臣妇韦性悍，昨以此见属，臣不从，恐有后患。 帝嘉其不隐，笑遣之。
或谓其讽君语，不知却是佞后语。
裴谈
裴谈素奉释氏，妻悍妒。谈谓人曰： 妻有可畏者三：少妙时，视之如生菩萨，安有人不畏生菩萨？男女满前，视之如九子魔母，安有人不畏九子魔母？及五十、六十，薄施妆粉，或青或黑，视之如鸠盘荼，安有人不畏鸠盘荼？
唐中宗时，优人进《回波词》曰： 回波尔时栲栳，怕妇亦是大好。外面只有裴谈，内面无如李老。 后闻之，乃厚赐优。当时君臣皆以俱内为固然矣。
李大壮
吴儒李大壮畏服小君，万一不遵号令，则叱令正坐，为绾扁髻，中安灯碗燃灯。大壮屏气定体，如枯木土偶。人目之曰 补阙灯檠 。又尝值妻病，求鸦为药。大壮积雪中多方引致，仅获一枚。友人戏之曰： 圣人以凤凰来仪为瑞，君获此免祸，可谓黑凤凰矣！
如此肉身灯，正合供养生菩萨，但不应复杀生耳。
水香劝盏
扈戴畏内特甚。未仕时，欲出，则谒假于细君。细君滴水于地，水不干须归。若去远，则燃香印，掐至某所，以为还家之验。因宴聚，方三行酒，戴色欲遁。众客觉之，哗曰： 君恐砌水隐形，香印过界耳，是当罚也！吾徒人撰新句一联，劝请酒一盏。 众以为善，乃俱起，一人捧瓯吟曰： 解禀香三令，能遵水五申。 逼戴饮尽。别云： 细弹防事水，短爇戒时香。 别云： 战兢思水约，匍匐赴香期。 别云： 出佩香三尺，归防水九章。 别云： 命系逡巡水，时牵决定香。 戴连沃六、七巨觥，吐呕淋漓。既上马，群噪曰： 若夫人怪迟，但道被水香劝盏留住。
王夷甫
王夷甫妇，郭泰宁女，才拙而性刚，聚敛无厌，干预人事。夷甫患之，而不能禁。时其乡人幽州刺史李阳，京都大侠，犹汉之楼护。郭氏惮之。夷甫骤谏，乃曰： 非但我言卿不可，李阳亦谓卿不可！ 郭氏小为之损。
麻胡止啼，石虔断谑，李阳止妒，即此便是活神道。
坡仙书孙公素资扇云： 披扇当年笑温峤，握刀晚岁战刘郎。不必戚戚如冯衍，但与时时说李阳。 用此。
九锡
王丞相以曹夫人性忌，乃密营别馆，众妾罗列，男女成行。一日，夫人于蔬园中，望见两三小儿骑羊，脸端正可念。语婢： 汝出问，是谁家儿？ 给使不达旨，乃云： 此是第四、五等诸郎。 曹惊恚，便命车驾，将黄门及婢二十人，持食刀自出寻讨。王亦飞辔出门，左手扳车栏，右手提麈尾，以柄打牛，狼狈奔驰，仅得先至。蔡司徒闻之，谓王曰： 朝廷欲加公九锡。 王自叙谦志，蔡曰： 不闻他物，唯闻短辕犊车，长柄麈尾耳。 王大笑。
王中令
王中令铎镇渚宫，为都统以拒黄寇，兵渐近。先是，赴镇以姬妾自随，其内未行，本以妒忌。忽报夫人离京在道。中令谓从事曰： 黄巢渐以南来，夫人又自北至。旦夕情味，何以安处？ 幕僚戏曰： 不如降黄巢。 公亦大笑。
安鸿渐
安鸿渐滑稽惧内。妇翁死，哭于路。妇性素严，呼入幕中，诟之曰： 何因无泪？ 安曰： 以帕拭干。 妇曰： 来日早临棺，须见泪！ 安计窘，来日以宽巾纳湿纸于额上，大叩其颡而恸。其妇又呼入，诟之曰： 泪出于眼，何故额流？ 安曰： 岂不闻水出高源？
四畏堂
王钦若夫人悍妒，不畜姬侍。王于后圃作堂，名 三畏 。杨亿戏曰： 可改作 四畏 。 王问其说。曰： 兼畏夫人。 王深以为恨，卒无嗣。
还是修斋诵经不到。
为婢取水
周益公夫人妒。有媵，公盼之，夫人縻之庭。公适过，时炎暑，以渴告，公酌以水。夫人窥于屏内曰： 好个相公，为婢取水！ 公笑曰： 独不见建义井者乎？
车武子妇
车武子妇妒。武子偶偕妇兄夜归，留宿外馆，取一绛裙挂屏上。妇出窥，疑有所私，拔刀径上床，发被，乃其兄也，惭而退。
池水清
《王氏见闻录》云：渠州人韩伸善饮博，多留连于花柳之间。其妻怒甚，时复自来驱趁同归。尝游谒东川，经年方返，复致妓与博徒同饮。妻闻之，率女仆潜匿邻舍，俟其宴合，遂持棒伺于暗处。伸不知，方攘臂浮白，唱 池水清 ，声犹未绝，脑后一棒，打脱幞头，扑灭灯烛。伸即蹿于饭床之下。有坐客暗遭毒挞，复遣二青衣把髻子牵行，一步一棒决之，骂曰： 这老汉，何落魄不归也！ 烛下照之，乃是同座客。蜀人传笑，遂呼韩为 池水清 。
击僧
渭溪张氏族多俱内。少宗伯午峰公之兄号一山者，尤甚。一日忤其妇，妇逼之急，匿房后树上。妇持竹竿驱下，用铁索系之柱。宗伯公见之，乃曰： 我将见嫂请释。 兄摇手低声曰： 且慢且慢！待她性过自放。 又二日，被责，潜逃邻寺。妇竟追至寺。一僧方酣卧。妇不暇详视，竟以大杖击僧。僧张目曰： 小僧无罪！ 妇踉跄而归。
谢太傅夫人
刘夫人帏诸婢使作技。太傅暂见，便下帏。太傅索更一开。夫人拒之曰： 恐伤盛德！
谢公既深好音乐，颇欲立妓妾。兄子外甥辈微达此旨，共问讯刘夫人，因方便称《关雎》《蟊斯》有不忌之德。夫人知以讽己，乃问： 谁撰此诗？ 云： 是周公。 夫人曰： 周公是男子相为耳，若使周姥撰诗，当无此言！
李福
李福妻裴氏，性极妒。一日乘裴沐浴，伪言腹痛，召一女奴。奴既往，左右告裴曰： 相公腹痛不可忍。 裴竟跣步，以药投儿溺中，进之。明旦，监军使悉来候问，李具以实告，因曰： 一事无成，已矣；所恨者，虚咽一瓯溺耳！
妒无须人
荀氏妇庾，妒甚，不容无须人与荀语。邻有少年近荀，庾便索刀杖。少年不平，候庾前，便与斗，捽庾至地，打垂死。庾终不悔。
妒画
刘瑱妹为鄱阳王妃，性极妒。王为明帝所诛，妃追伤成疾。瑱不能止，乃令殷蒨画王与宠妃照镜状，如欲偶寝，以示妃。妃唾骂曰： 故宜早死！ 病亦寻愈。
妒花
《妒女记》：武历阳女嫁阮宣武，绝忌。家有一桃树，花叶灼耀。宣叹美之。即便大怒，使婢取刀折树，摧折其花。
任瓌二姬
太宗赐任尚书瓌二艳姬。妻妒，烂其发秃尽。帝闻之怒，伪为酖，敕柳： 饮之，立死，如不妒，即不须饮。 柳氏拜敕曰： 妾与瓌俱出微贱。更相辅翼，遂至荣官。今多内嬖，诚不如死！ 竟饮尽，无他。帝谓瓌： 人不畏死，不可以死恐。朕尚不能禁，卿其奈何？ 二女令别宅安置。
妒妇津
临济有妒妇津。传言晋太始中刘伯玉妻段氏，字明光，性妒忌。伯玉常于妻前诵《洛神赋》，语其妻曰： 得妇如此，吾无憾矣！ 段曰： 君重水神而轻我，吾死，何患不为水神？ 某夜乃自沉而死。死后七日，见梦于刘。刘自是不敢复渡此水。有妇人渡此水者，皆毁妆而济，不尔，风波暴发。其丑妇虽加妆饰，神亦不妒也。
唐高宗将幸汾阳宫，道出妒女祠。并州长史李冲玄惑干俗忌，欲发数万人别开御道。微狄仁杰谏止，则天子反避妒妇矣。子犹曰： 此是李老家法，又何怪？
人鸡相妒
河间卫千户胡泰母死十年，父再娶。弘治己酉，忽梦母曰： 我已托生为雌鸡，毛色黪黄。明日为屯军之贽，来汝家也。 及旦，泰外出，果有屯军携鸡来者。家欲烹以享军。鸡作人语曰： 毋烹我，侍泰儿还！ 家人以为怪。泰还，鸡绕泰喃喃叙其家事甚悉。泰涕泣告父，畜之。既久，飞啄后妻，诟詈不已。泰出，后妻逐入炕下，扑杀之。
二洪之乐
洪迈与兄适皆畏内，虽少年贵达，家有声妓，往往不能快意。王宣子知饶州。适家居丧偶，宣子吊焉。适延客至内斋，唤酒。甫举杯，群妾坌出，酒行无算。适半酣，握王手曰： 不图今日有此乐！ 后二十年，宣子谢事归越，迈来为守，时已鳏居。暇日宣子造郡斋，迈留款，亦出家姬侑席，笑谓王曰： 家兄有言： 不图今日有此乐！  王为绝到。
贺丧妻
解学士尝吊友人丧妻，入门曰： 恭喜！ 继曰： 四德俱无，七出咸备。呜呼哀哉，大吉大利！ 盖学士夫人亦悍也。
不乐富贵
《韩非子》云：卫人有夫妻祷者而祝曰： 使我无故得百束布。 其夫曰; 何少也？ 对曰： 益是，子将以买妾。 上谷都尉王琰以功封，其妻大哭于家。人问之。曰： 如此富贵，必更娶妾矣！
竞宠
郭尚父二姬竞宠。上赐金帛簪环，命宫人载酒和之。方欲歌以送酒，一姬畜怒犹盛，歌未发，遽引满置觞于席，曰： 酒尽，不须歌矣！ 上闻笑之。
面首
宋文帝姊山阴公主，适何戢，谓帝曰： 陛下六宫数百，妾唯驸马一人，太不均！ 帝笑为置面首三十人。面取美貌，首取美发。
唐无家法
武三思通于韦后，或升御床，与韦博戏。中宗从旁为之典筹。
贵妃中酒，微露其乳。帝扪之，曰： 软温新剥鸡头肉。 安禄山在旁曰： 滑腻初凝塞上酥。 帝笑曰： 信是胡儿只识酥！
易内
《左传》：齐庆封好田而嗜酒，以其内实迁于卢蒲嫳氏，易内而饮。
不解两内何以相愿？
不禁内
北齐徐之才见其妻与男子私，仓惶走避，曰： 恐妨少年嬉笑。 南唐韩熙载，后房妓妾数十，房室侧建横窗，络以丝绳，为窥觇之地，且暮亦不禁其出入。时人目为 自在窗 。或窃与诸生淫。熙载过之，笑而趋曰： 不敢阻兴！ 或夜奔客寝，客赋诗有 最是五更留不住，向人枕畔着衣裳 之句。
刘氏诗题
许义方妻刘氏，端洁自许。义方出经年，始归，语妻曰： 独处无聊，亦与邻里亲戚妪家往还乎？ 刘曰： 自君之出，足未尝履阈。 义方咨叹不己，又问： 何以自娱？ 答曰： 唯时作小诗以适情耳。 义方欣然索诗，观之，开卷第一题云《月夜招邻僧闲话》。